(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

Κ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΣΤ΄

Παρασκευή, 01 Σεπτεμβρίου 2023

ΘΕΜΑΤΑ

Α. ΕΙΔΙΚΑ ΘΕΜΑΤΑ   
1. Ο Υπουργός Δικαιοσύνης διαβίβασε στη Βουλή σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 4.08.2023:α) Ποινική δικογραφία που αφορά στον Πρωθυπουργό Κυριάκο Μητσοτάκη και στον πρώην Υπουργό Υγείας Βασίλειο Κικίλιαβ) Ποινική δικογραφία που αφορά στον Πρωθυπουργό Κυριάκο Μητσοτάκη και στους πρώην Υπουργούς και Υφυπουργούς Μεταφορών Κωνσταντίνο Καραμανλή, Χρήστο Σπίρτζη, Μιχαήλ Χρυσοχοΐδη, Μιχαήλ Παπαδόπουλο, Γεώργιο Καραγιάννη, Νικόλαο Μαυραγάνη και Γεώργιο Γεραπετρίτη, σελ.   
2. Επί διαδικαστικού θέματος, σελ.   
   
Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ   
1. Ανακοίνωση αναφορών, σελ.   
2. Συζήτηση επικαίρων ερωτήσεων:   
 α) Προς τον Υπουργό Προστασίας του Πολίτη:   
 i. με θέμα: «Η δολοφονία του Μιχάλη Κατσούρη και οι ευθύνες της Κυβέρνησης», σελ.   
 ii. με θέμα: «Φαινόμενα φαρ-ουέστ στη χώρα-Ακροδεξιοί «πολιτοφύλακες» αιχμαλωτίζουν μετανάστες και καλούν σε πογκρόμ», σελ.   
 β) Προς τον Υπουργό Υγείας, με θέμα: «Μη αποδοτική λειτουργία του Γενικού Νοσοκομείου Αγρινίου», σελ.   
 γ) Προς τον Υπουργό Ψηφιακής Διακυβέρνησης, με θέμα: «Πρόγραμμα αναβάθμισης ψηφιακών δεξιοτήτων των στρατεύσιμων», σελ.   
 δ) Προς την Υπουργό Κοινωνικής Συνοχής και Οικογένειας:   
 i. με θέμα: «Η ανεπάρκεια κρατικής μέριμνας προς τους αστέγους», σελ.   
 ii. με θέμα: «Για την έλλειψη Δημόσιων Δομών Φροντίδας Ηλικιωμένων στην Κρήτη», σελ.   
 ε) Προς την Υπουργό Πολιτισμού, με θέμα: «Η διεκδίκηση των Γλυπτών του Παρθενώνα ενόψει της πρόσφατης αποκάλυψης της κλοπής χιλιάδων αντικειμένων από το Βρετανικό Μουσείο», σελ.   
 στ) Προς τον Υπουργό Περιβάλλοντος και Ενέργειας, με θέμα: «Παραμένει και οξύνεται το πρόβλημα της δυσοσμίας σε περιοχές της πόλης Κατερίνης στην Περιφερειακή Ενότητα (Π.Ε.) Πιερίας», σελ.   
 ζ) Προς τον Υπουργό Κλιματικής Κρίσης και Πολιτικής Προστασίας:   
 i. με θέμα: «Χρήση μη Επανδρωμένων Αεροχημάτων (ΜΕΑ) στην επιτήρηση δασών», σελ.   
 ii. με θέμα: «Φονικές πυρκαγιές και πλήρης αδυναμία αντιμετώπισής τους από την Κυβέρνηση», σελ.   
 iii. με θέμα: «Αναποτελεσματικότητα του υφιστάμενου μηχανισμού δασοπροστασίας», σελ.   
 η) Προς τον Υπουργό Εθνικής Άμυνας:   
 i. με θέμα: «Ουκρανοί πιλότοι θα εκπαιδεύονται με ελληνικά F-16. Νέο πακέτο στρατιωτικής βοήθειας στην Ουκρανία. Εθνικά επικίνδυνη η περαιτέρω εμπλοκή της πατρίδας μας στον ρωσοουκρανικό πόλεμο», σελ.   
 ii. με θέμα: «Κίνδυνος Καταστροφής Στρατιωτικών Εγκαταστάσεων από τις Πυρκαγιές», σελ.   
 iii. με θέμα: «Διαρροή άκρως απόρρητου έγγραφου ακύρωσης σύμβασης και απόσυρση ρωσικών οπλικών συστημάτων», σελ.   
 iv. με θέμα « Άρση οικονομικών αδικιών εις βάρος του στρατιωτικού προσωπικού των Ενόπλων Δυνάμεων», σελ.   
 θ) Προς τον Υπουργό Υποδομών και Μεταφορών, με θέμα: «Κατασκευή του επαρχιακού δρόμου Λάρισας - Φαρσάλων», σελ.   
   
Γ. ΝΟΜΟΘΕΤΙΚΗ ΕΡΓΑΣΙΑ   
1. Κατάθεση πρότασης νόμου:

Ο Πρόεδρος της Κοινοβουλευτικής Ομάδας του ΣΥΡΙΖΑ-Προοδευτική Συμμαχία και οι Βουλευτές του κόμματός του, κατέθεσαν στις 31 Αυγούστου 2023 πρόταση νόμου «Προσθήκη κωλύματος εκλογιμότητας στις εκλογές, για την ανάδειξη των δημοτικών και περιφερειακών αρχών» , σελ.

ΠΡΟΕΔΡΕΥΟΝΤΕΣ

ΚΩΝΣΤΑΝΤΙΝΟΠΟΥΛΟΣ Ο., σελ.

ΜΠΟΥΡΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:  
 ΚΩΝΣΤΑΝΤΙΝΟΠΟΥΛΟΣ Ο. , σελ.   
 ΜΠΟΥΡΑΣ Α. , σελ.   
  
Β. Επί των επικαίρων ερωτήσεων:  
 ΑΚΡΙΤΑ Έ. , σελ.   
 ΔΕΛΒΕΡΟΥΔΗΣ Κ. , σελ.   
 ΔΕΛΗΣ Ι. , σελ.   
 ΖΑΧΑΡΑΚΗ Σ. , σελ.   
 ΖΕΡΒΕΑΣ Α. , σελ.   
 ΘΕΜΙΣΤΟΚΛΕΟΥΣ Μ. , σελ.   
 ΚΑΖΑΜΙΑΣ Α. , σελ.   
 ΚΑΡΑΜΕΡΟΣ Γ. , σελ.   
 ΚΕΦΑΛΟΓΙΑΝΝΗΣ Ι. , σελ.   
 ΚΩΝΣΤΑΝΤΟΠΟΥΛΟΥ Ζ. , σελ.   
 ΛΑΜΠΡΟΥΛΗΣ Γ. , σελ.   
 ΜΕΝΔΩΝΗ Σ. , σελ.   
 ΟΙΚΟΝΟΜΟΠΟΥΛΟΣ Τ. , σελ.   
 ΟΙΚΟΝΟΜΟΥ . , σελ.   
 ΠΑΠΑΣΤΕΡΓΙΟΥ Δ. , σελ.   
 ΠΑΠΠΑΣ Π. , σελ.   
 ΡΟΥΝΤΑΣ Γ. , σελ.   
 ΣΑΛΜΑΣ Μ. , σελ.   
 ΣΚΥΛΑΚΑΚΗΣ Θ. , σελ.   
 ΣΤΙΓΚΑΣ Β. , σελ.   
 ΣΥΝΤΥΧΑΚΗΣ Ε. , σελ.   
 ΤΑΧΙΑΟΣ Ν. , σελ.   
 ΤΟΥΡΝΑΣ Ε. , σελ.

ΠΡΑΚΤΙΚΑ ΒΟΥΛΗΣ

Κ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Α΄

ΣΥΝΕΔΡΙΑΣΗ ΙΣΤ΄

Παρασκευή 1η Σεπτεμβρίου 2023

Αθήνα, σήμερα την 1η Σεπτεμβρίου 2023, ημέρα Παρασκευή και ώρα 8.39΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ε΄ Αντιπροέδρου αυτής κ. **ΟΔΥΣΣΕΑ ΚΩΝΣΤΑΝΤΙΝΟΠΟΥΛΟΥ**.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, αρχίζει η συνεδρίαση.

Παρακαλείται o κύριος Γραμματέας να ανακοινώσει τις αναφορές προς το Σώμα.

(Ανακοινώνονται προς το Σώμα από τον Γραμματέα της Βουλής κ. Γεώργιο Βρεττάκο, Βουλευτή Β΄ Πειραιώς, τα ακόλουθα:

Α. ΚΑΤΑΘΕΣΗ ΑΝΑΦΟΡΩΝ

(Να μπουν οι αναφορές από το σχετικό e-mail)

Β. ΑΠΑΝΤΗΣΕΙΣ ΥΠΟΥΡΓΩΝ ΣΕ ΕΡΩΤΗΣΕΙΣ ΒΟΥΛΕΥΤΩΝ

(Να μπουν οι απαντήσεις ερωτήσεων από το σχετικό e-mail)

ΑΛΛΑΓΗ ΣΕΛΙΔΑΣ

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Ξεκινούμε με τη συζήτηση της έβδομης με αριθμό 60/28-8-2023 επίκαιρης ερώτησης πρώτου κύκλου της Προέδρου της Κοινοβουλευτικής Ομάδας της Πλεύσης Ελευθερίας και Βουλευτού Β1΄ Βόρειου Τομέα Αθηνών κ. Ζωής Κωνσταντοπούλου προς τον Υπουργό Προστασίας του Πολίτη, με θέμα: «Η δολοφονία του Μιχάλη Κατσουρή και οι ευθύνες της Κυβέρνησης».

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Σας ευχαριστώ, κύριε Πρόεδρε.

Καλημέρα, κύριε Υπουργέ. Για δέκατη τέταρτη ημέρα καίγεται ο Έβρος και περιμένουμε με μεγάλη αγωνία τι θα κάνει επιτέλους η Κυβέρνηση και πότε θα πάψει αυτή η τρομακτική ανασφάλεια στην οποία έχετε περιαγάγει τους πολίτες αυτής της χώρας. Κάνω αυτή την εισαγωγή γιατί είστε ο αρμόδιος για την ασφάλεια των πολιτών και η επίκαιρη ερώτηση που σας έχω καταθέσει αφορά ακριβώς μια στυγερή δολοφονία που διαπράχθηκε μέσα στον Αύγουστο κάτω από τη μύτη των αρχών, κάτω από τη μύτη της Κυβέρνησης, με μία επέλαση εγκληματικών στοιχείων, νεοναζιστικών στοιχείων, μιας οργανωμένης εγκληματικής ομάδας, γνωστής στις ελληνικές αρχές, στις διεθνείς αρχές, στις αθλητικές εθνικές και διεθνείς αρχές, η οποία αφέθηκε ανενόχλητη να κατέβει διασχίζοντας τη χώρα μας, να πραγματοποιήσει μια οργανωμένη επίθεση απέναντι σε ανυπεράσπιστους πολίτες και να σπείρει τον τρόμο στην καρδιά της Αττικής, μέσα στη Νέα Φιλαδέλφεια. Τα ερωτήματα είναι τα αυτονόητα και βεβαίως απορώ που υπήρξα η μόνη Βουλευτής του Κοινοβουλίου και η Κοινοβουλευτική μας Ομάδα η μόνη Κοινοβουλευτική Ομάδα που σας θέτει αυτό το ερώτημα.

Πρώτον, αμέσως μετά τη δολοφονία διεξήχθη δεύτερος ποδοσφαιρικός αγώνας, σε συνθήκες διακινδύνευσης, και στη συνέχεια και τρίτος, σε ελληνικό έδαφος. Ο ποδοσφαιρικός αγώνας με αφορμή τον οποίο διαπράχθηκε το έγκλημα και αφαιρέθηκε μία ανθρώπινη ζωή, η ζωή του εικοσιεννιάχρονου Μιχάλη Κατσουρή, δεν ματαιώθηκε, αλλά απλώς αναβλήθηκε, ουσιαστικά σαν να μη συνέβη και κάτι το φοβερό. Σαν να μη συνέβη και κάτι το σοβαρό. Η Κυβέρνηση κανένα μέτρο δεν έλαβε προκειμένου να προστατευτεί το κοινωνικό σύνολο. Αυτή τουλάχιστον είναι η εντύπωση.

Σας ρωτώ, λοιπόν, πρώτον, ποια μέτρα ελήφθησαν μετά τη δολοφονία του Μιχάλη Κατσουρή για τη διεξαγωγή των αγώνων που πραγματοποιήθηκαν σε ελληνικό έδαφος και σε ξένο έδαφος τις ημέρες που ακολούθησαν τη δολοφονία. Σε σχέση με την αρμοδιότητά σας με ποιες εγγυήσεις διεξήχθησαν οι συγκεκριμένοι αγώνες, πώς δηλαδή εγγυηθήκατε την ασφάλεια συμμετεχόντων, παρισταμένων και οποιουδήποτε θα βρισκόταν εγγύς; Ποιες διακρατικές ενέργειες πραγματοποιήσατε;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Πρόεδρε,…

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τελειώνω, κύριε Πρόεδρε. Την ερώτηση εκθέτω. Νομίζω ότι είναι ένα θέμα που έχει απασχολήσει όλες τις πολιτικές, την ελληνική κοινωνία. Να ακουστούν οι ερωτήσεις και να απαντήσει ο Υπουργός.

Ποιες, λοιπόν, ήταν οι διακρατικές ενέργειες που αναλάβατε έναντι της κροατικής κυβέρνησης, ποιες ήταν οι ενέργειες που αναλάβατε στο πλαίσιο της UEFA, σε ποια στοιχεία και συμπεράσματα βασίστηκαν τα μέτρα που εξήγγειλε ο Πρωθυπουργός στις 16 Αυγούστου του 2023; Οκτώ μέρες μετά τη δολοφονία, δηλαδή.

Και παρακαλώ να μας απαντήσετε με λεπτομέρεια και παρακαλώ, κύριε Πρόεδρε, να δώσετε κι εσείς στον κύριο Υπουργό τον χρόνο να δώσει αυτά τα στοιχεία στη Βουλή και στη δημοσιότητα: Ποιες ευθύνες έχουν αποδοθεί συγκεκριμένα σε υπηρεσιακούς παράγοντες της Αστυνομίας, σε κρατικούς παράγοντες, σε κυβερνητικούς παράγοντες και σε ποια στοιχεία έχουν βασιστεί αυτές οι ενέργειες απόδοσης ευθυνών. Ακούσαμε για απαλλαγή από συγκεκριμένα καθήκοντα συγκεκριμένων αστυνομικών. Θα ήθελα να μας πείτε συγκεκριμένα, ποιος έχετε κρίνει ότι δεν έκανε τι και αν οι ευθύνες αυτές μέχρι στιγμής, κατά την κρίση και τη γνώση του Υπουργείου, περιορίζονται μόνο στην Αστυνομία.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θέλω να πω σε όλους τους συναδέλφους, ότι ο Κανονισμός είναι συγκεκριμένος. Ο χρόνος είναι δυο λεπτά για την πρωτολογία, τρία λεπτά για τη δευτερολογία για τον Βουλευτή και για τον Υπουργό τρία λεπτά για πρωτολογία και τρία λεπτά για δευτερολογία.

Παρακαλώ, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κύριε Πρόεδρε. Καλό μήνα σε όλους.

Κυρία Πρόεδρε της Πλεύσης Ελευθερίας, η δολοφονία του Μιχάλη Κατσουρή, ήταν ένα τραγικό περιστατικό που μας συγκλόνισε όλους. Μιλήσαμε από την πρώτη στιγμή με ειλικρίνεια, χωρίς να κρυφτούμε πίσω από το δάχτυλό μας, για τις αστοχίες της Ελληνικής Αστυνομίας, για τις ευθύνες, και τις υπηρεσιακές και στη διαχείριση της πληροφορίας που υπήρχε. Είπαμε ότι ήταν ένα περιστατικό που δεν αντιμετωπίστηκε όπως θα έπρεπε ούτε όπως μας έχει συνηθίσει η Ελληνική Αστυνομία να αντιμετωπίζει τα περιστατικά. Ήταν κάτι που δεν έπρεπε να συμβεί.

Αμέσως αποδώσαμε τις ευθύνες, σε πρώτη φάση με τη μετακίνηση στελεχών της Ελληνικής Αστυνομίας που είχαν την εποπτεία του δρομολογίου των Κροατών οπαδών και στη συνέχεια διατάσσοντας ΕΔΕ. Ανάλογα με τα συμπεράσματα της ΕΔΕ, αποδώσαμε και επιμέρους ευθύνες και στον κλάδο διαχείρισης πληροφορίας και στον κλάδο της επιχειρησιακής αντιμετώπισης του περιστατικού. Η ΕΔΕ βρίσκεται σε εξέλιξη και γνωρίζετε πολύ καλά ότι το τέλος της απόδοσης των ευθυνών με βάση τις πειθαρχικές διαδικασίες της Ελληνικής Αστυνομίας απαιτεί τους χρόνους του. Σε κάθε περίπτωση, δεν είμαστε διατεθειμένοι ούτε να συγκαλύψουμε ούτε να κρύψουμε κάτι, κυρίως γιατί ο σκοπός μας είναι να διορθώνουμε τις αδυναμίες και να ανταποκρινόμαστε πάντοτε στα περιστατικά με τον τρόπο που αρμόζει και που συνηθίζει η Ελληνική Αστυνομία να τα αντιμετωπίζει.

Θέλω να απαντήσω στην πρωτολογία μου στο σκέλος των ερωτημάτων που μου θέσατε, όχι γιατί δεν ματαιώθηκε τελείως το παιχνίδι και απλώς αναβλήθηκε, καθώς αυτή είναι η πρακτική, αυτό κάνει η UEFA, αυτό είναι αρμοδιότητα διεθνών ομοσπονδιών, αυτό έχει γίνει και στο παρελθόν πάρα πολλές φορές. Η Ελληνική Αστυνομία και η εξέλιξη των γεγονότων απαντά από μόνη της στην απάντηση και στις αμφιβολίες, που ενδεχομένως δημιουργήθηκαν και σε εσάς και στην ελληνική κοινωνία, για την επάρκεια και τη δυνατότητά της να παρέχει συνθήκες ασφαλείας.

Η Ελληνική Αστυνομία εξασφάλισε εκείνη την εβδομάδα σε ένα εκρηκτικό, ένα ιδιαίτερα φορτισμένο περιβάλλον, την άψογη από άποψη ασφάλειας πραγματοποίηση δυο αγώνων και του Παναθηναϊκού και του Ολυμπιακού και της ΑΕΚ την επόμενη εβδομάδα στην Αθήνα και τον τελικό του UEFA Super Cup. Έτσι όπως γνωρίζει και μπορεί να κάνει. Με κινητοποίηση των δυνάμεων που κρίθηκε απαραίτητη, με έλεγχο στο γήπεδο, με επιτήρηση και περιπολίες στα σημεία που ενδεχομένως υπήρχαν φόβοι ότι μπορεί να προξενηθούν επεισόδια, με κινητοποίηση μεγάλων δυνάμεων, έτσι όπως πρέπει, όπως αρμόζει, όπως επιβάλλεται να κάνουμε πάντοτε όταν πρέπει να προστατεύσουμε τη δημόσια τάξη και ασφάλεια και να εγγυηθούμε την ασφάλεια των ανθρώπων που πηγαίνουν στο γήπεδο για να δουν την αγαπημένη τους ομάδα.

Προς επίρρωση όλων αυτών, θέλω να καταθέσω στα Πρακτικά δυο επιστολές: Μια επιστολή της UEFA, η οποία συγχαίρει την Ελληνική Αστυνομία για την άψογη στάση της και τη διασφάλιση συνθηκών ασφάλειας στον τελικό του UEFA Super Cup, αλλά και της ΑΕΚ, η οποία με αφορμή ένα δεύτερο ποδοσφαιρικό παιχνίδι λέει ότι οι έλεγχοι και τα μέτρα ασφαλείας που εφαρμόστηκαν στον προηγούμενο ευρωπαϊκό αγώνα -στον αγώνα, δηλαδή, της ΑΕΚ με την Ντιναμό που αναβλήθηκε- εξασφάλισαν όχι μόνο την ασφάλεια των φιλάθλων και των παικτών, αλλά και την ομαλή διεξαγωγή του μεγάλου αυτού ποδοσφαιρικού γεγονότος. Επίσης, βελτίωσαν το γενικό αίσθημα ασφάλειας στο γήπεδο και την περιοχή γύρω από αυτό.

Είναι δυο ουσιαστικές, έμπρακτες απαντήσεις για τον τρόπο με τον οποίο αντιμετωπίσαμε σε δύσκολες συνθήκες απαιτητικά περιστατικά και για την ικανότητα της Ελληνικής Αστυνομίας να αποδίδει.

(Στο σημείο αυτό ο Υπουργός Προστασίας του Πολίτη κ. Ιωάννης Οικονόμου καταθέτει για τα Πρακτικά τις προαναφερθείσες επιστολές, οι οποίες βρίσκονται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Παρακαλώ, κυρία Πρόεδρε.

**ΖΩΗ ΚΩΝΣΤΑΝΤΟΠΟΥΛΟΥ (Πρόεδρος της Πλεύσης Ελευθερίας):** Τώρα τι να σας πω, κύριε Υπουργέ; Μου απαντήσατε με αυτή την τοποθέτηση στις ερωτήσεις που σας έκανα;

Είμαστε έξι μήνες μετά τα Τέμπη, όπου με τραγικό τρόπο οι πολίτες αυτής της χώρας έχουν συνειδητοποιήσει ότι ζουν στη χώρα του «πάμε και όπου βγει». Μου απαντάτε εκ του αποτελέσματος; Μου λέτε ότι, αφού διεξήχθησαν οι αγώνες, χωρίς να έχουμε άλλο θύμα, όλα καλώς καμωμένα; Είναι σαν να μου απαντάτε ότι, αφού δεν σκοτώθηκε κανείς μέχρι τις 28 Φλεβάρη του 2023, όλα καλώς καμωμένα. Μέχρι που ήρθε η αποφράδα εκείνη μέρα, που από τη λογική, την τακτική, την πρακτική και την πολιτική του «πάμε και όπου βγει» είχαμε πενήντα επτά θύματα.

Έρχεστε σήμερα και λέτε «έτσι συνηθίζεται»; Δεν ματαιώθηκαν οι αγώνες, αλλά απλώς αναβλήθηκαν, γιατί έτσι συνηθίζεται; Δηλαδή συνηθίζεται να δολοφονούνται άνθρωποι, αθώοι πολίτες, από οργανωμένες ομάδες που περιφέρονται και μετακινούνται ως ομάδες οπαδών και συνεννοούνται ως ομάδες οπαδών, ενώ το υπόβαθρο βεβαίως της δράσης τους είναι νεοναζιστικό και εγκληματικό; Μου λέτε «έτσι συνηθίζεται»; Δηλαδή να το συνηθίσουμε; Και να συνηθίσουμε και στην ιδέα ότι επ’ αφορμή ενός ποδοσφαιρικού αγώνα μπορεί να έχουμε ανθρώπινα θύματα; Να το συνηθίσουμε και αυτό; Γιατί δεν έγινε πρώτη φορά, κύριε Υπουργέ, στη χώρα μας. Είναι νωπό το αίμα του Άλκη Καμπανού. Είναι, όχι νωπό, αλλά ζωντανή η μνήμη του άτυχου Φιλόπουλου. Να τα συνηθίσουμε; Αυτό μάς λέτε;

Δεν μου απαντήσατε, κύριε Υπουργέ, τι ενέργειες κάνατε και πώς είχατε εγγυηθεί την ασφάλεια όλων. Δεν μου απαντήσατε ποιοι συγκεκριμένα ενέχονται για ποιες συγκεκριμένες πράξεις και παραλείψεις και μη μου λέτε τα περί απόδοσης ευθυνών, διότι ήρθε χθες ο κ. Μητσοτάκης και υπερασπίστηκε ακόμη και τους εμπλεκόμενους στο Μάτι, ως άλλος Τσίπρας, λέγοντας «τεκμήριο αθωότητας» για αυτούς που εγκατέλειψαν ανθρώπους να καούν. Μη μου λέτε «έτσι συνηθίζεται», γιατί τελικώς αυτό που συμπεραίνω είναι ότι λέτε στην ελληνική κοινωνία να συνηθίσει στο «πάμε και όπου βγει».

Σας ρώτησα ποιοι είναι οι συγκεκριμένοι ενεχόμενοι, τι ακριβώς παρέλειψαν, ποια είναι τα συμπεράσματά σας, τι κάνατε με την UEFA, τι κάνατε με την Κροατία, που επισκέφθηκε ο Πρωθυπουργός της Κροατίας την Ελλάδα λίγες μέρες μετά και μετά από δηλώσεις εμπρηστικές του Προέδρου της Κροατίας, που λέει ότι κρατούμε εδώ αιχμαλώτους τους κατηγορουμένους για τη δολοφονία.

Εάν ήρθατε σήμερα να απαντήσετε για να μην απαντήσετε, απλώς θέλω να σας πω ότι όλη η κοινωνία το καταλαβαίνει και όλη η Ελλάδα αντιλαμβάνεται πραγματικά ότι θέλετε να της επιβάλλετε το «πάμε και όπου βγει». Και απέναντι σε αυτό να ξέρετε ότι θα είμαστε εμείς, θα είμαι και εγώ προσωπικά και η Πλεύση Ελευθερίας. Το «πάμε και όπου βγει» δεν θα γίνει νέα κανονικότητα.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Δυσκολεύομαι να καταλάβω λίγο την ερμηνεία στην οποία μπήκατε, κυρία Κωνσταντοπούλου, αλλά αυτό είναι δικαίωμά σας.

Τίποτα δεν συνηθίζεται ούτε είπα ότι πρέπει να συνηθίσουμε σε τέτοια ακραία και δολοφονικά περιστατικά. Είπα απλώς ότι τα ποδοσφαιρικά γεγονότα και κυρίως οι διεθνείς ποδοσφαιρικές οργανώσεις δεν ματαιώνουν παιχνίδια, τα αναβάλλουν, με βάση ένα σκεπτικό που συμφωνείται από τις διεθνείς ποδοσφαιρικές αρχές, τις ομάδες, τις αρχές κάθε χώρας. Έτσι γίνεται και έτσι θα γίνεται.

Δεύτερον, τα γεγονότα που συνέβησαν, κυρία Κωνσταντοπούλου -και καλό είναι να έχουμε μία σοβαρή προσέγγιση του διαλόγου που κάνουμε-, δεν συνέβησαν στην τύχη. Δεν έτυχε, απλώς, να μην έχουμε επεισόδια ή τραγικά γεγονότα ή τραγικά περιστατικά. Συνέβη διότι συνέβαλαν όλοι και πρωτίστως η Ελληνική Αστυνομία, με την προετοιμασία, την επιχειρησιακή της δράση, τους άντρες και τις γυναίκες που ήταν στον δρόμο για πολλές μέρες εκείνη την πολύ φορτισμένη περίοδο.

Επίσης, το περιστατικό δεν είχε μόνο τη μία τραγική όψη των ευθυνών και της δολοφονίας του φιλάθλου της ΑΕΚ. Είχε συλλήψεις, συλλήψεις σκληρών χούλιγκαν, ακροδεξιών οπαδών, είχε συλλογή στοιχείων. Έχει μια τιτάνια προσπάθεια και από τις αρχές της δικαιοσύνης και από την Ελληνική Αστυνομία να βρεθεί ο ένοχος. Έχει προφυλακίσεις με βαριές κατηγορίες, πάντοτε σε συνθήκες που σέβονται τα ανθρώπινα δικαιώματα, έχει μια ολόκληρη δουλειά που γίνεται γύρω από αυτή την ιστορία. Και επίσης να πω το εξής, που είναι το μείζον και το σημαντικό που πρέπει να προσεγγίσουμε, χωρίς υπεραπλουστεύσεις και χωρίς αόριστες προσεγγίσεις και χωρίς πολιτικαντισμούς:

Η βία και η παραβατικότητα με αθλητικό υπόβαθρο δεν είναι ούτε σημερινή ούτε απλή υπόθεση. Έχει γίνει εξαιρετικά πολύπλοκη, συνδέεται με δράσεις που δείχνουν περισσότερο σε εγκληματικές οργανώσεις, παρά σε ομάδες οπαδών και φιλάθλων, που συνδέονται με εξτρεμιστικές πολιτικές απόψεις είτε της ακραίας Δεξιάς, ναζιστικές, είτε και αντιεξουσιαστικών χώρων, συνδέονται με επιπλέον παραβατικές συμπεριφορές, τράφικινγκ, εμπόρων ναρκωτικών και οφείλει η συντεταγμένη πολιτεία, όχι μόνο σε επίπεδο Ελλάδας, αλλά και Ευρώπης, να τις αντιμετωπίσει ως τέτοιες και να περιορίσει τη δράση τους.

Ήδη στην Ελλάδα και πριν από αυτό το τραγικό περιστατικό και τώρα κάνουμε σημαντικά βήματα και στο νομοθετικό περιεχόμενο και επιχειρησιακά. Ήδη έχουν γίνει έλεγχοι σε δέκα, δεκαπέντε συνδέσμους. Σε αυτές που είναι παράνομες λέσχες έχει ληφθεί η πρόνοια να κλείσουν και να σφραγιστούν εντελώς. Θα συνεχιστούν εκεί. Γίνονται έλεγχοι στα γήπεδα και στις θύρες των οργανωμένων, εκεί που η Ελληνική Αστυνομία κρίνει ότι υπάρχει μια επικινδυνότητα, προκειμένου να αποφύγουμε παραπάνω περιστατικά. Αλλά οφείλουμε συνολικά, επαναλαμβάνω, ως πολιτεία να δούμε και οι πολιτικές δυνάμεις πρέπει να συμβάλουν σε αυτό, πώς θα αντιμετωπίσουμε ακόμη πιο αποτελεσματικά το ζήτημα της βίας και της παραβατικότητας με αθλητικό υπόβαθρο, που πλέον δεν συναντιέται μέσα στα γήπεδα μόνο ή κατά τη διάρκεια ποδοσφαιρικών αγώνων. Μπορεί, δυστυχώς, να συμβεί οπουδήποτε, μακριά από ποδοσφαιρικά γεγονότα ή αθλητικά γεγονότα, ακόμη και εκτός ημερών που υπάρχουν τα γεγονότα αυτά.

Εκεί συντονισμένα πρέπει να βρούμε και να δώσουμε τις απαντήσεις που οφείλει να δώσει ένα κράτος δικαίου. Και η Ελληνική Αστυνομία, σε συνεργασία και με άλλες αρμόδιες αρχές, έκανε και θα εξακολουθεί να κάνει βήματα προς την κατεύθυνση αυτή.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συζητηθεί τώρα η πρώτη με αριθμό 48/28-8-2023 επίκαιρη ερώτηση δεύτερου κύκλου της Βουλευτού Επικρατείας της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Έλενας Ακρίτα προς τον Υπουργό Προστασίας του Πολίτη, με θέμα: «Φαινόμενα Φαρ Ουέστ στη χώρα - Ακροδεξιοί ʺπολιτοφύλακεςʺ αιχμαλωτίζουν μετανάστες και καλούν σε πογκρόμ».

Ορίστε, κυρία Ακρίτα.

**ΕΛΕΝΑ ΑΚΡΙΤΑ:** Καλημέρα και καλό μήνα, κύριε Πρόεδρε, κύριε Υπουργέ.

Από τις πρώτες κιόλας μέρες που ο Έβρος παραδόθηκε στις φλόγες, είδαμε παράλληλα ως άνθος του κακού να μας προκύπτει μια έντονη και επικίνδυνη φημολογία, που έλεγε ότι οι μετανάστες που πέρασαν τα σύνορα δεν το έκαναν προς άγραν μιας καλύτερης ζωής, αλλά το έκαναν για να κάψουν την πατρίδα μας.

Ξέρουμε πολύ καλά ποιοι διέδωσαν όλα αυτά τα fake news. Είναι κύκλοι ακροδεξιοί, είναι κύκλοι vigilante, θα λέγαμε, πολιτοφυλάκων, οι οποίοι έχουν βρει μια στοργική αγκαλιά στο κόμμα Ελληνική Λύση του Κυριάκου Βελόπουλου.

Θέλω να υπενθυμίσω ότι εμείς στον ΣΥΡΙΖΑ έχουμε κάνει ένα αίτημα προς τον Πρόεδρο της Βουλής κ. Τασούλα για την παραπομπή του Βουλευτή της Ελληνικής Λύσης Πάρη Παπαδάκη στην Επιτροπή Δεοντολογίας της Βουλής για τις πράξεις του στα μέσα κοινωνικής δικτύωσης.

Αυτή η στοχοποίηση, όπως όλοι γνωρίζουμε, κορυφώθηκε στις 22 Αυγούστου, όταν βρέθηκαν δεκαοκτώ -τουλάχιστον αυτές είναι καταγεγραμμένες- απανθρακωμένες σοροί μεταναστών και παράλληλα κυκλοφορούν τα ίδια βίντεο, όπως και πριν. Είδαμε επίσης τρεις άνδρες, ο ένας από αυτούς είναι Αλβανός, να συλλαμβάνουν παρανόμως και να φυλακίζουν παρανόμως μετανάστες, τους οποίους, κύριε Υπουργέ, αποκαλούσαν «κομμάτια». Δεν ήταν άνθρωποι, ήταν γι’ αυτούς κομμάτια.

Ήθελα, λοιπόν, να ρωτήσω τα εξής, κύριε Υπουργέ: Εσείς το θεωρείτε λογικό στα σύνορά μας, στα σύνορα της πατρίδας μας να «αλωνίζουν» όλοι αυτοί οι αυτόκλητοι σερίφηδες, όλοι αυτοί οι ακραίοι vigilante και να κακοποιούν, να τρομοκρατούν, να ξυλοκοπούν τους μετανάστες; Ακούσαμε ότι ο Πρωθυπουργός είπε χτες ότι θα προσλάβει συνοριοφύλακες. Θα ήθελα να ξέρω πόσο σύντομα, παρακαλώ, σκοπεύετε να το κάνετε αυτό. Ήθελα να ρωτήσω αν είστε ικανοποιημένος από τη δράση της Ελληνικής Αστυνομίας και κυρίως με τα πρόσφατα φαινόμενα διαφθοράς στους κόλπους του Αστυνομικού Σώματος. Και αισθάνομαι, αν μπορείτε να μου απαντήσετε, ότι υπάρχει μια ανοχή σε αυτή τη ρατσιστική ρητορική και θα ήθελα να ρωτήσω πώς θα βάλετε τέλος σε αυτή.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε Υπουργέ.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Ευχαριστώ, κυρία Ακρίτα, για την ερώτηση.

Θέλω κατ’ αρχάς να ξεκινήσω με μια εισαγωγική παρατήρηση. Η Ελληνική Αστυνομία είναι αποκλειστικά αρμόδια για την εξασφάλιση της δημόσιας τάξης και της ασφάλειας, για την προστασία των πολιτών, για την προστασία της ελληνικής πολιτείας, για την προάσπιση των δικαιωμάτων μας. Αυτή και κανένας άλλος. Και αυτό είναι μια πολύ καθαρή τοποθέτηση, είναι πεποίθηση της Κυβέρνησης. Τα μέτρα που λαμβάνονται κάθε φορά λαμβάνονται και υπαγορεύονται από τις περιστάσεις, πάντοτε σύμφωνα με το Σύνταγμα, τους νόμους και τις διεθνείς συμβάσεις της χώρας μας.

Σωστά είπατε, είδαμε απαράδεκτα περιστατικά στον Έβρο, απάνθρωπες συμπεριφορές, που δεν νομίζω ότι χωρά οποιοσδήποτε αστερίσκος ή υποσημείωση για την αυτονόητη καταδίκη τους. Είδαμε όμως και κάτι άλλο. Είδαμε τη σύλληψη των ανθρώπων αυτών, την παραπομπή τους στη δικαιοσύνη και την επιβολή από τη δικαιοσύνη περιοριστικών όρων, σε πρώτη φάση, την προκαταρκτική εξέταση να βρίσκεται σε συνέχεια για την επιβολή των ποινών.

Θέλω να ξεκαθαρίσω και από αυτό το Βήμα, όπως το έκανα και στον Έβρο όπου βρέθηκα, όπως το κάναμε από την πρώτη στιγμή, όπως το έκανε και ο Πρωθυπουργός. Κανείς δεν δικαιούται να υποκαθιστά τη δράση της Ελληνικής Αστυνομίας. Είμαστε μια ευρωπαϊκή δημοκρατία, είμαστε κράτος δικαίου και στα κράτη δικαίου δεν έχει σημασία το τι και το γιατί, έχει σημασία και το πώς γίνεται κάτι και το πώς το καθορίζει μόνο το κράτος με τα εντεταλμένα όργανά του. Κανείς άλλος δεν έχει δικαίωμα να υποκαθιστά αυτή τη λειτουργία. Όποιος το κάνει θα βρίσκεται αντιμέτωπος και με την κατασταλτική δράση της Ελληνικής Αστυνομίας και με τις συνέπειες από την ελληνική δικαιοσύνη.

Αυτό έγινε και στα περιστατικά του Έβρου. Αυτό έγινε με τους τρεις που περιγράψατε, που συνελήφθησαν. Αυτό έγινε με τον επόμενο, που αναγκάστηκε να παραδοθεί, γιατί η Αστυνομία ήταν στο κατόπι του. Αυτό γίνεται με την προληπτική δράση και αντιμετώπιση όσων φαντάζονται ότι μπορεί παριστάνοντας τους παλικαράδες, εκφράζοντας τα οποιαδήποτε σύνδρομα, κόμπλεξ ή ακραίες πεποιθήσεις έχουν στο μυαλό τους, φαντάζονται ότι μπορούν να αντιποιήσουν την αρχή και να υποκαταστήσουν την ελληνική δικαιοσύνη. Τελεία, παύλα, παράγραφος. Είμαστε απέναντι σε αυτή τη συμπεριφορά και δεν είμαστε απέναντι σε αυτή τη συμπεριφορά μόνο ρητορικά. Την εμπεδώνουμε με τη στάση και με τα αποτελέσματά μας.

Και θέλω να πω και κάτι παραπάνω. Η Ελληνική Αστυνομία και στις πυρκαγιές στον Έβρο είχε τεράστια συνδρομή στην αντιμετώπισή της, συνέβαλε σε πάνω από δεκατέσσερις χιλιάδες εκκενώσεις, σε φυλάξεις σημείων, έπαιξε καθοριστικό ρόλο στο πολύ δύσκολο εγχείρημα της εκκένωσης του νοσοκομείου στην Αλεξανδρούπολη, σε συνεργασία με το Υπουργείο Υγείας και τις άλλες υπηρεσίες εκεί και επιτελεί και ένα πολύ σημαντικό έργο στη φύλαξη των συνόρων στον Έβρο και θα έρθω στη δευτερολογία μου σε αυτό. Σε αυτό της το πλαίσιο η Ελληνική Αστυνομία έχει καταφέρει όλο αυτό το διάστημα να έχει πετύχει πάνω από εκατόν δέκα χιλιάδες αποτροπές παράνομων εισόδων στη χώρα, πάνω από πεντακόσιες δεκαπέντε συλλήψεις λαθροδιακινητών, οι περισσότεροι από τους οποίους είναι σκληροί και αδίστακτοι κακοποιοί και τεσσερισήμισι χιλιάδες συλλήψεις ανθρώπων που παράνομα μπήκαν στη χώρα. Αυτή είναι η συνδρομή της Ελληνικής Αστυνομίας σύμφωνα με την έννομη τάξη, πάντοτε σε συνεργασία με τη FRONTEX, τηρώντας συμβάσεις, κανονισμούς, πράγματα που πρέπει να σεβόμαστε. Ποιος φαντάζεται ότι μπορεί να απαξιώσει ή να αποκαταστήσει αυτό το σπουδαίο έργο των ανδρών και των γυναικών της ΕΛ.ΑΣ., παριστάνοντας τον παλικαρά ή τον σερίφη; Αυτά είναι αστεία πράγματα απέναντι στα οποία θα είμαστε αμείλικτοι σε κάθε έκφανσή τους.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία συνάδελφε, για τρία λεπτά.

**ΕΛΕΝΑ ΑΚΡΙΤΑ:** Κύριε Υπουργέ, είναι σοβαρά τα πράγματα. Και ναι μεν χθες ο Πρωθυπουργός καταδίκασε όλη αυτή την ακραία ρατσιστική δραστηριότητα, αλλά είναι άλλο τα λόγια και άλλο οι πράξεις. Ο Αντεισαγγελέας του Αρείου Πάγου, την περασμένη Τρίτη -και το διαβάζω-, μίλησε για «αναβίωση του μεσαιωνικού φαινομένου της αυτοδικίας που μπορεί να εκθέσει διεθνώς τη χώρα μας». όπως, ήδη, γνωρίζετε το δίκτυο καταγραφής περιστατικών ρατσιστικής βίας, που συντονίζει η Εθνική Επιτροπή για τα Δικαιώματα του Ανθρώπου και η Ύπατη Αρμοστεία του ΟΗΕ για τους πρόσφυγες στην Ελλάδα έκαναν ανακοινώσεις καταπέλτη με βάση το θέμα αυτό των αυτοκινήτων vigilante.

Να πω εδώ ότι διάβασα, όπως κι εσείς φαντάζομαι την εφημερίδα «LE MONDE» που είχε καταγγελτικά άρθρα, όπως και το «POLITICO», για την πατρίδα μας.

Από την άλλη μεριά ξέρετε τι γίνεται, κύριε Υπουργέ; Δεν υπάρχει από ό,τι γνωρίζω, εσείς βέβαια ξέρετε καλύτερα λόγω της ιδιότητάς σας, κανένα ενοχοποιητικό στοιχείο για μετανάστη ή πρόσφυγα. Γνωρίζουμε ότι περίπου εκατό άτομα έχουν συλληφθεί και κανένας από αυτούς δεν είναι ούτε μετανάστης ούτε πρόσφυγας.

Να πούμε και κάτι ακόμα. Οι δεκατρείς -ο Αλβανός και οι άλλοι δύο- που συνέλαβαν παρανόμως και τους κλείσανε μέσα και τράβηξαν τα πάνδεινα, κύριε Υπουργέ, ήρθαν οι άνθρωποι, το είπαν μετά, τι τους γδύσανε, τι τους ξυλοκόπησαν, τι τους κακοποίησαν, τι τους έκλεισαν μέσα σε αυτό το τρέιλερ που δεν μπορούσαν να αναπνεύσουν, οι άνθρωποι αυτοί που για τους ακροδεξιούς είναι «πράγματα», αυτοί, λοιπόν, όταν βγήκαν από τις ανακριτικές αρχές, γιατί βγήκαν ελεύθεροι, χωρίς περιοριστικούς όρους, είχαν καταγγελθεί από αυτόν που παράνομα τους φυλάκισε, αγνοώντας ίσως το «ένοχος ένοχον ου ποιεί».

Τελειώνω, λοιπόν, λέγοντας ότι πραγματικά είναι άλλο η φραστική καταδίκη αυτών των φαινομένων και άλλο η απόλυτη και ξεκάθαρη πρακτική εφαρμογή των λόγων του Πρωθυπουργού και της Κυβέρνησής μας. Είμαστε ένα κράτος δικαίου ή θέλουμε να είμαστε ένα κράτος δικαίου. Νομίζω ότι πρέπει να πέσει ένας πέλεκυς αποφασιστικός απέναντι σε όλους αυτούς τους -ας μου επιτραπεί να το πω- ανθέλληνες, διότι κάνουν κακό στη χώρα μας και εκεί να αποδειχθούν στην πράξη αυτά που ήδη έχουν ειπωθεί σε λόγια.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΙΩΑΝΝΗΣ ΟΙΚΟΝΟΜΟΥ (Υπουργός Προστασίας του Πολίτη):** Έχετε δίκιο ότι τα λόγια δεν αρκούν.

Αυτό, όμως, που βλέπουμε στον Έβρο δεν είναι λόγια, είναι η επιβεβαίωση στην πράξη της προσέγγισης που έχουμε γύρω από αυτές τις απαράδεκτες, αχαρακτήριστες συμπεριφορές. Δεν είναι λόγια οι συλλήψεις. Δεν είναι λόγια η παράδοση στη δικαιοσύνη. Δεν είναι λόγια η προκαταρκτική εξέταση του εισαγγελέα. Δεν είναι λόγια οι ποινές που έχει επιβάλει και αυτές που θα επιβληθούν στο πέρας αυτής της διαδικασίας. Δεν είναι λόγια η καθημερινή παρουσία της αστυνομίας στον Έβρο, έτσι ώστε να αντιμετωπίζει και να αναχαιτίζει οποιονδήποτε φαντάζεται ότι μπορεί να υποκαταστήσει τις αρχές.

Σε ό,τι αφορά το ζήτημα των ενδεχόμενων εμπρησμών είναι μια ιδιαίτερα ευαίσθητη διαδικασία, η οποία βρίσκεται στα χέρια ανακριτικών αρχών, πυροσβεστικής, αστυνομίας, δικαιοσύνης. Νομίζω ότι δικαιούται κανείς να παρατηρεί πράγματα που συνέβησαν κυρίως στον Έβρο και αν μη τι άλλο να ψάχνει απαντήσεις. Βρίσκονται στα χέρια της δικαιοσύνης και των αρχών. Μέχρι τότε νομίζω ότι πρέπει να περιμένουμε τα συμπεράσματά τους. Αυτό επιβάλλει και η πολιτική ευθύνη και το πατριωτικό καθήκον.

Θέλω να κάνω δύο παρατηρήσεις σχετικές με την ερώτηση σας και με τα όσα συμβαίνουν στον Έβρο. Η άποψη και η πεποίθηση της Κυβέρνησης γενικά για τη μεταναστευτική πολιτική και πιο συγκεκριμένα για αυτό που συμβαίνει στον Έβρο είναι ότι πρέπει να ασκούμε μια μεταναστευτική πολιτική, η οποία να είναι αυστηρή, αλλά δίκαιη, να μην είμαστε ούτε αφελείς -αυτή είναι η δική μας πολιτική άποψη, την έχουμε εκφράσει με σαφήνεια χρόνια τώρα- και βεβαίως ούτε και επιπόλαιοι.

Είναι αφελής η προσέγγιση ότι η χώρα θα μπορούσε να ανοίξει τα σύνορά της και να υποδεχθεί οποιουσδήποτε θα θέλανε για οποιοδήποτε λόγο να φύγουν από εκεί που είναι και να έρθουν εδώ. Εγκυμονεί θέματα ασφάλειας, κοινωνικής ισορροπίας, τάξης. Εγκυμονεί θέματα ανθρωπιστικά, γιατί είναι αδύνατον να διαχειριστείς, όπως ξέρουμε από το μακρινό τραγικό παρελθόν της Μόριας και της Ειδομένης με συνθήκες αξιοπρέπειας ανθρώπους που ασύντακτα, παράνομα έρχονται εδώ. Και εγκυμονεί και τεράστιους κινδύνους για τη ζωή τους, γιατί αφήνονται στα χέρια των λαθροδιακινητών με τραγικές καταλήξεις, όπως πολλές φορές βλέπουμε με πνιγμένους ανθρώπους στα νερά του Αιγαίου, αυτούς που δεν καταφέρνει το Ελληνικό Λιμενικό να σώσει και με το πρόσφατο τραγικό περιστατικό των ανθρώπων που κάηκαν στην φωτιά της Αλεξανδρούπολης.

Ασκούμε, λοιπόν, μια αυστηρή, αλλά δίκαιη μεταναστευτική πολιτική με άντρες και γυναίκες της Ελληνικής Αστυνομίας, με συνοριοφύλακες, με τη συνδρομή της FRONTEX με εποπτικά μέσα, φράζοντας τα παράνομα μονοπάτια απέναντι στους λαθροδιακινητές, απέναντι στην παράνομη μετανάστευση.

Από την άλλη δεν πρέπει να είμαστε και επιπόλαιοι. Δεν πρέπει να δίνουμε το δικαίωμα στον οποιονδήποτε να φαντάζεται ότι μπορεί να υποκαταστήσει τη συντεταγμένη πολιτεία, να απαξιώνει απλοϊκά και λαϊκίστικα ενδεχομένως και για ψηφοθηρικούς λόγους -γιατί και αυτό καταγράφεται δυστυχώς και είναι τραγικό και απαράδεκτο για το ελληνικό Κοινοβούλιο, για την ελληνική πολιτική τάξη εκλεγμένοι Βουλευτές να πρωταγωνιστούν σε τέτοιου είδους περιστατικά- τη σπουδαία δουλειά που γίνεται από την Ελληνική Αστυνομία και τις άλλες αρχές πάνω σε αυτό το κρίσιμο πεδίο στον Έβρο.

Επαναλαμβάνω. Θα είμαστε με τους νόμους απέναντι σε αυτές τις ακραίες, απάνθρωπες, φασιστικές πρακτικές οιουδήποτε φαντάζεται ότι μπορεί να υποκαταστήσει την ελληνική πολιτεία και την Ελληνική Αστυνομία.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε με την πρώτη με αριθμό 55/28-8-2023 επίκαιρη ερώτηση πρώτου κύκλου του Βουλευτή Αιτωλοακαρνανίας της Κοινοβουλευτικής Ομάδας της Νέας Δημοκρατίας κ. Μάριου Σαλμάπρος τον Υπουργό Υγείας, με θέμα: «Μη αποδοτική λειτουργία του Γενικού Νοσοκομείου Αγρινίου».

Ορίστε, κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Ευχαριστώ, κύριε Πρόεδρε.

Απευθυνόμενος στον κύριο Υπουργό, ήθελα να πω ότι στα είκοσι τρία χρόνια της κοινοβουλευτικής μου θητείας αυτή η ερώτηση είναι από τις πιο σοβαρές που έχω κάνει, γιατί κάθε λέξη που θα πω αφορά την υγεία των ανθρώπων στην Αιτωλοακαρνανία και αφορά την αυτοκριτική για τις κακές επιλογές που μπορεί να κάνει μια Κυβέρνηση για τη διοίκηση σε ένα νοσοκομείο.

Άρα ο Πρωθυπουργός όταν είπε ότι πρέπει να εποπτεύω τον επόμενο Υπουργό Υγείας για να διορθώσουμε τα λάθη, χαρακτηριστική περίπτωση κακοδιοίκησης και κακοδιαχείρισης των νοσοκομείων της χώρας είναι το Νοσοκομείο του Αγρινίου.

Προσέξτε. Χθες το βράδυ ασθενής με εγκεφαλική αιμορραγία έφυγε από το Νοσοκομείο στο Μεσολόγγι, επειδή δεν υπήρχε εφημερεύων στον αξονικό τομογράφο και πήγε στο Νοσοκομείο του Αγρινίου όπου κι εκεί δεν εφημέρευε κανένας. Ήρθε από το σπίτι του ο ένας από τους τρεις που ξέρουν να γνωματεύουν αξονική. Γιατί δεν εφημέρευε δέκα μέρες γιατρός στον αξονικό τομογράφο στο Αγρίνιο; Γιατί οι γιατροί οι τρεις που γνωματεύουν απηύδησαν και είπαν θα βάλουμε επτά, που λέει ο νόμος, εφημερίες. Τρεις επί επτά είκοσι μία, δέκα μέρες χωρίς εφημερία ο αξονικός τομογράφος σε όλη την Αιτωλοακαρνανία. Γιατί οι άνθρωποι απηύδησαν; Γιατί ο διοικητής μετακινούσε να κάνουν εφημερίες και στην Άρτα.

Την μέρα που κατέθεσα την ερώτηση, τη Δευτέρα, η μονάδα εντατικής θεραπείας, την οποία είχα την τιμή να ανοίξω όταν ήμουν στη θέση σας το 2009, ήταν έτοιμη να κλείσει. Όταν ήρθε ο διοικητής ο σημερινός υπήρχαν πέντε γιατροί που δούλευαν στη μονάδα εντατικής θεραπείας. Πέρυσι τέτοιον καιρό έκλεισε για τρεις μήνες η μονάδα εντατικής θεραπείας. Ένας νομός χωρίς μονάδα, καταλαβαίνετε τι σημαίνει αυτό και λιγότερα κρεβάτια, έξι σε όλη την Ελλάδα διαθέσιμα. Γιατί; Γιατί ο διοικητής ξεχάστηκε, αδιαφόρησε να προκηρύξει στη θέση του διευθυντή που είχε παραιτηθεί πριν έναν χρόνο.

Έκλεισε η μονάδα. Προκηρύσσει τη θέση του διευθυντού. Κανείς δεν ενδιαφέρεται παρά μόνο μία γυναίκα, γιατρός, επιστήμων, που από το 2005 εργάζεται στο Νοσοκομείο το Ιπποκράτειο Θεσσαλονίκης Πανεπιστημιακό και αποφασίζει να έρθει στο Αγρίνιο να ανοίξει τη μονάδα. Πάει στο Αγρίνιο να ανοίξει τη μονάδα. Και αν δείτε παραιτείται η γυναίκα μετά από οκτώ μήνες, επειδή απηύδησε. Αν διαβάσετε την αναφορά της παραίτησής της θα δείτε τι έλεγε ο διοικητής. Έλεγε ότι την απείλησε από την πρώτη μέρα, της έλεγε ότι θα μπορούσαμε να σου κάνουμε μήνυση γιατί στέλνεις χαρτιά στο Υπουργείο. Έστειλε τριάντα έγγραφα στη διοίκηση, δεν απάντησε ποτέ ο διοικητής.

Λοιπόν, τα λόγια είναι αισχρά. Συζήτησα, λέει, με τον διευθυντή της ιατρικής υπηρεσίας και είπαμε: «Αυτή φαίνεται καλή γιατρός, τι ήρθε η καημένη να κάνει εδώ; Θα τη στρώσουμε». Αυτά είπε ο διοικητής στην επιστήμονα που ήρθε και που παραιτείται. Και εν πάση περιπτώσει ποιος παραιτείται; Μία γυναίκα που εφημερεύει δεκατέσσερις με δεκαπέντε εφημερίες τον μήνα και κάθεται και άλλες έξι, επτά, οκτώ, άρα είκοσι τρεις κοιμάται μέσα στο νοσοκομείο. Γιατί; Γιατί έφυγαν και οι άλλοι γιατροί, η δεύτερη γιατρός στη μονάδα παραιτήθηκε κι αυτή για θέματα της διοίκησης και ο τρίτος που ήταν στα ΤΕΠ στα επείγοντα ιατρεία, ο άνθρωπος παθολόγος είναι, που τον μετακίνησαν στη μονάδα και αυτός είπε ότι δεν μπορεί να εφημερεύσει.

Επομένως η μονάδα αν δεν συζητάμε σήμερα κλείνει πάλι για άλλη μια φορά. Και μπορεί να λέμε ότι κλείνει η μονάδα, αλλά κλείνει η δυνατότητα των ανθρώπων να σωθούν και να έχουν τη ζωή τους. Επομένως παραιτήθηκαν οι δύο. Και ο τρίτος, επειδή ο διοικητής έτεινε να της κάνει και ΕΔΕ, που έστελνε χαρτιά στο Υπουργείο, ο άνθρωπος έστειλε ένα χαρτί και είπε ότι δεν μπορεί να συνεχίσει, υπερασπίστηκε τη διευθύντρια.

Και τι κάνει προχτές ο διοικητής; Πήγε την Τρίτη και βρήκε τη γυναίκα του, που δουλεύει στο ίδιο νοσοκομείο, και της είπε: «Εσείς, κυρία μου, θα φύγετε από δω από αυτό το τμήμα που είστε και εσείς θα πάτε σε άλλο τμήμα».

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, σας παρακαλώ πολύ να ολοκληρώσετε. Είστε στα τέσσερα λεπτά.

**ΜΑΡΙΟΣ ΣΑΛΜΑΣ:** Επομένως δεν είναι μόνο το θέμα κακοδιοίκησης, που θα σας πω και στη δευτερολογία. Μιλάμε για μεσαίωνα συμπεριφοράς που απορώ πώς δεν τον έχετε αλλάξει ακόμη. Θα πάρετε αμέσως την ευθύνη την πολιτική αν μείνει αυτός ο διοικητής εκεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριοι συνάδελφοι, κοιτάξτε. Υπάρχει ένα ζήτημα και τώρα εσείς είσαστε παλιός κοινοβουλευτικός. Αν κάποιος Βουλευτής φτάνει στα τέσσερα λεπτά, μετά οι επόμενοι Βουλευτές θα ζητήσουν το ίδιο. Άρα η ανοχή σε αυτό σημαίνει ότι και οι επόμενοι Βουλευτές θα θέλουν να είναι στα τέσσερα με πέντε λεπτά. Σας παρακαλώ πάρα πολύ να είστε εντός του χρόνου.

Ελάτε, κύριε Υπουργέ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Καλημέρα σας. Ευχαριστώ πολύ για την ερώτηση.

Όσον αφορά τους διοικητές -θα αρχίσω λίγο πιο γενικά-, η Κυβέρνηση έχει ξεκινήσει ήδη μια διαδικασία, η οποία είναι θεσμοθετημένη, αξιολόγησης των δεικτών των νοσοκομείων. Ήδη έχει σταλθεί από τη Γενική Γραμματεία Υπηρεσιών Υγείας πριν από περίπου δεκαπέντε-είκοσι μέρες οι διοικητές να συμπληρώσουν το συγκεκριμένο αίτημα, έτσι ώστε να προβούμε σε μια διαδικασία αξιολόγησης και όπως έχει εξαγγείλει και ο Πρωθυπουργός και ο Υπουργός Υγείας, ο κ. Μιχάλης Χρυσοχοΐδης, για τη διαδικασία επιλογής των διοικητών, όλοι οι διοικητές έχουν μπει στην κρίση. Έχουμε διοικητές που έχουν συμπληρώσει ήδη τέσσερα χρόνια στη διοίκηση, θα αξιολογηθούν και θα υπάρξει ένα νέο μοντέλο επιλογής των διοικητών σε συνεργασία με το Υπουργείο Εσωτερικών. Άρα και για τον συγκεκριμένο διοικητή βρισκόμαστε στη φάση που αξιολογούνται οι δείκτες.

Όσον αφορά το δεύτερο σκέλος της ερώτησης για τη μονάδα και την παραίτηση της γιατρού, ναι, η γιατρός παραιτήθηκε. Έστειλε μια ανάκληση στο Υπουργείο Υγείας που δυστυχώς την έστειλε εκπρόθεσμα. Δεν πρόλαβε τις ημερομηνίες και δεν μπορούσε να μη γίνει πλέον δεκτή η παραίτηση, σύμφωνα με την κείμενη νομοθεσία. Εδώ μένουν δύο γιατροί στη μονάδα αυτή τη στιγμή να εφημερεύουν.

Και η δέσμευση είναι μία, όπως το έχουμε κάνει και σε άλλες περιπτώσεις: η μονάδα του Αγρινίου δεν θα κλείσει. Έχει δοθεί εντολή και από τον Υπουργό και από μένα να γίνουν όλες οι απαραίτητες ενέργειες που χρειάζονται, έτσι ώστε η Μονάδα Εντατικής Θεραπείας του Αγρινίου να είναι ανοιχτή. Αυτή τη στιγμή λειτουργεί η μονάδα -για να το ξεκαθαρίσουμε- και ό,τι χρειαστεί να γίνει τις επόμενες μέρες, θα γίνει.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε Σαλμά, έχετε τον λόγο.

**ΜΑΡΙΟΣ ΣΑΛΜΑΣ:** Επειδή προφανώς δεν καταλάβατε, κύριε Υπουργέ, για τι μιλάμε, το θέμα επείγει για τον διοικητή που διατηρείτε. Σας διαβάζω τώρα το e-mail που έστειλε στον κ. Χρυσοχοΐδη ο δεύτερος γιατρός που λέτε εσείς, που είναι παθολόγος. Λέει: «Αυτή τη στιγμή μετακινούν τη σύζυγό μου» -προχτές, μετά την ερώτησή μου και την αναστάτωση- «από τη θέση της αφήνοντας υπονοούμενα ότι αιτία είναι υποστήριξη προς τη Μιχαηλίδου. Μόλις ο διοικητής απείλησε και εμένα ότι υπάρχει καταγγελία σε βάρος μου, με κάλεσε σε λίγο στο γραφείο μου. Υπάρχει καθεστώς εκφοβισμού γενικότερα.».

Σου το λένε τρεις γιατροί! Τι αξιολόγηση να κάνεις; Τι γραφειοκρατία είναι αυτή; Όμως, επειδή δεν καταλαβαίνουμε μάλλον, πάμε τώρα να καταλάβουμε.

Όταν πήγε διοικητής αυτός, είχε οκτώ γιατρούς παθολόγους. Σήμερα έχει τέσσερις, ο ένας απηύδησε, σηκώθηκε και έφυγε. Οι άλλοι συνταξιοδοτήθηκαν. Ουδεμία κίνηση να τους αντικαταστήσει.

Η Μαιευτική Κλινική όταν ανέλαβε είχε τέσσερις γιατρούς. Έφυγαν οι τρεις, έμεινε η μία. Πάει και αυτό το τμήμα! Και τώρα συζητάμε ότι εσείς με τον κ. Χρυσοχοΐδη θα αξιολογήσετε, όταν θα ψηφίσετε τη νέα νομοθεσία και θα κάνετε την αξιολόγηση.

Από τους χειρουργούς έφυγαν δύο, είναι έτοιμοι να φύγουν και οι άλλοι δύο.

Στα ΤΕΠ –που η κ. Γκάγκα μάς είχε πει για τα ΤΕΠ, τα ΤΕΠ και τα ΤΕΠ- ήταν τέσσερις γιατροί όταν ήρθε ο άνθρωπος αυτός. Έμεινε ένας. Τον έναν τον μετακίνησε στο Μεσολόγγι, ο άλλος πήγε στην καρδιολογική, ο άλλος είναι αυτός που είπαμε που τον πήγε στη ΜΕΘ και τον τέταρτο τον πήγε στη χειρουργική, αλλά επειδή δεν τα κατάφερε, τον ξαναπήγε στα ΤΕΠ. Πάνε και τα ΤΕΠ!

Τεχνική Υπηρεσία. Προχθές, τη Δευτέρα, παραιτήθηκαν και οι δύο –υποδιευθύντρια και ο προϊστάμενος- της Τεχνικής Υπηρεσίας. Γιατί; Διότι έκανε απευθείας ανάθεση ο άνθρωπος αυτός, που δεν πληρούσε τις προδιαγραφές της υπηρεσίας και του είπαν οι προϊστάμενοι των ηλεκτρομηχανολογικών ότι αυτή η προσφορά δεν μπορεί να καλύψει τις μηχανολογικές εγκαταστάσεις, ότι αυτός ο προμηθευτής που ήρθε δεν μπορεί να υποστηρίξει τις γεννήτριες και αν κλείσουν οι γεννήτριες, θα πέσουν τα μηχανήματα στη μονάδα. Δεν άκουσε, δεν απάντησε. Παραιτήθηκαν και αυτοί οι δύο. Τώρα είναι υπό παραίτηση και η τεχνική υπηρεσία. Τι δεν καταλαβαίνουμε;

Πάει στους τεχνολόγους του αξονικού τομογράφου –είναι είκοσι επτά χρόνια ο άλλος στον αξονικό τομογράφο- και τους κάνει rotation! Ποια ιδιωτική κλινική θα είχε έναν που είναι γνώστης του αξονικού τομογράφου επί είκοσι επτά χρόνια και θα τον έπαιρνε να τον πάει στο ακτινολογικό;

Μαζί με μία, μέλος του διοικητικού συμβουλίου, που επικαλείται δήθεν κομματική ιδιότητα, έχουν τρομοκρατήσει όλο το νοσοκομείο –τι δεν καταλαβαίνετε;- χώρια που αυτός τοποθετήθηκε παράνομα! Γιατί τοποθετήθηκε παράνομα; Γιατί υπήρχε νομοθεσία για το πώς τοποθετούνται οι διοικητές. Πήγε για λίγο και έμεινε δύο χρόνια. Μέχρι πότε; Μέχρι όταν εσείς θα αποφασίσετε να εφαρμόσετε τον νόμο. Και ποιο ήταν το κριτήριο αυτού του ανθρώπου που ήρθε διοικητής; Είχε διοικήσει ξανά μονάδα; Ποτέ! Ποιο ήταν το κριτήριο. Επειδή ήταν φίλος του πρώην Υπουργού, του κ. Πλεύρη. Και μου λέτε εμένα τώρα ότι θα τον αξιολογήσετε;

Ακούστε. Από αυτή τη στιγμή που είστε ενήμερος για το τι συμβαίνει στο Νοσοκομείο του Αγρινίου, η ευθύνη πλέον φεύγει από το διοικητή και έρχεται σε εσάς προσωπικά, είτε πολιτική είτε ποινική, για το επόμενο ατυχές περιστατικό που εύχομαι να μη συμβεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ, έχετε τον λόγο.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Ο διοικητής είναι σύμφωνα με την κείμενη νομοθεσία. Πληροί τα κριτήρια που υπάρχουν στη νομοθεσία, η οποία προβλέπεται σύμφωνα με τον νόμο. Όπως σας έχω πει, ναι, και ο συγκεκριμένος διοικητής όπως και οι υπόλοιποι αξιολογούνται και κυρίως είναι η δέσμευση πέρα από αυτά που αναφέρετε…

**ΜΑΡΙΟΣ ΣΑΛΜΑΣ:** Ποια είναι η αξιολόγηση; Την έχετε πριν τριάντα μέρες των διοικητών της ΥΠΕ.

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Κύριε Πρόεδρε, …

**ΜΑΡΙΟΣ ΣΑΛΜΑΣ:** Τι «κύριε Πρόεδρε»; Ποια είναι η αξιολόγηση;

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Ευχαριστώ, κύριε Πρόεδρε.

Όπως σας έχω πει, δεν κινούμαστε μεμονωμένα. Για όλους τους διοικητές θα γίνει συντεταγμένα από το Υπουργείο.

Για όλα τα υπόλοιπα που αναφέρεστε, πάρα πολλά δεν συμφωνούν με τους δικούς μας δείκτες. Δεν θέλω να μπω στις παραιτήσεις…

**ΜΑΡΙΟΣ ΣΑΛΜΑΣ:** Πείτε τους δείκτες!

**ΠΡΟΕΔΡΕΥΩΝ (Οδυσσέας Κωνσταντινόπουλος):** Σας παρακαλώ!

**ΜΑΡΙΟΣ ΘΕΜΙΣΤΟΚΛΕΟΥΣ (Υφυπουργός Υγείας):** Άρα ο διοικητής θα αξιολογηθεί και το κυριότερο το οποίο πρέπει να μείνει από εδώ είναι ότι η λειτουργία της μονάδας –γιατί αυτό ενδιαφέρει τον κόσμο, για να παρέχουμε υπηρεσίες εντατικής θεραπείας- θα μείνει ανοιχτή.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστώ.

Συνεχίζουμε με την έκτη με αριθμό 49/28-8-2023 επίκαιρη ερώτηση δεύτερου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Γεωργίου Καραμέρου προς τον Υπουργό Ψηφιακής Διακυβέρνησης, με θέμα: «Πρόγραμμα αναβάθμισης ψηφιακών δεξιοτήτων των στρατεύσιμων».

Στην ερώτηση θα απαντήσει ο Υπουργός Ψηφιακής Διακυβέρνησης κ. Δημήτριος Παπαστεργίου.

Κύριε συνάδελφε, έχετε δύο λεπτά για να αναπτύξετε την ερώτησή σας.

**ΓΕΩΡΓΙΟΣ ΚΑΡΑΜΕΡΟΣ:** Κύριε Υπουργέ, αποφασίζει η Κυβέρνησή σας αυτό το πρόγραμμα αναβάθμισης ψηφιακών δεξιοτήτων των στρατευσίμων. Αυξάνετε τον προϋπολογισμό του έργου από 40 εκατομμύρια στα 57 εκατομμύρια ευρώ. Υποτιμάτε το εκπαιδευτικό σκέλος δίνοντας τη μερίδα του λέοντος του προϋπολογισμού για την αγορά των τάμπλετς, τα οποία και υπερτιμολογούνται υπό το πρόσχημα δήθεν του όρου ότι θα είναι future proof. Δεν δημιουργείται κανένα αποτύπωμα μόνιμου μηχανισμού εκπαίδευσης μέσα στα στρατόπεδα, μέσα στις μονάδες. Χρησιμοποιείτε τον όρο «ασύγχρονη εκπαίδευση» για να δικαιολογήσετε αυτή την έλλειψη αποτυπώματος. Από τα 57 εκατομμύρια τα 55 εκατομμύρια είναι για να αγοραστούν τα τάμπλετς –κάποιος θα γίνει πλούσιος-, 200.000 ευρώ από τα 57 εκατομμύρια μόνο για τον έλεγχο του εκπαιδευτικού υλικού και 20.000 ευρώ για την πιστοποίηση των οροσήμων.

Και εδώ είναι ξεκάθαρο, προφανές ότι γίνεται μια προσπάθεια απορρόφησης πόρων από το Ταμείο Ανάκαμψης. Όμως, χρησιμοποιείτε χρήματα και από το Πρόγραμμα Δημοσίων Επενδύσεων, επιβαρύνετε δηλαδή το κρατικό ταμείο, το δημόσιο ταμείο, με 11 εκατομμύρια ευρώ για ένα πρόγραμμα, το οποίο ουσιαστικά θα φέρει τάμπλετς στα χέρια στρατευσίμων με μια ασύγχρονη εκπαίδευση, χωρίς ένα φυσικό αντικείμενο, μία παρουσία εκπαιδευτών στα στρατόπεδα, ώστε να μπορέσουν να έχουν πραγματική πιστοποίηση, δεξιότητες και εν τέλει προχωράτε σε μία δαπάνη η οποία και από τη δομή του προγράμματος προκύπτει ότι ενδεχομένως να έχει τα προβλήματα που έχουν και άλλα ψηφιακά έργα. Δεν είναι της παρούσης να αναφέρουμε τι ακριβώς συμβαίνει με τα ορόσημα.

Να πω μόνο χαρακτηριστικά ότι από τα 57 εκατομμύρια ευρώ μόνο 20.000 ευρώ προβλέπονται για τον έλεγχο των οροσήμων, εκεί που πονάνε δηλαδή όλα τα ψηφιακά έργα, 50 εκατομμύρια ευρώ, λοιπόν, για την αγορά τάμπλετς, ελάχιστα χρήματα μέσα από αυτά για το εκπαιδευτικό υλικό, μηδενικό αποτύπωμα για τις μονάδες στο Υπουργείο Εθνικής Άμυνας.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Κύριε Πρόεδρε, αγαπητό Προεδρείο, κυρίες και κύριοι Βουλευτές, καλή κοινοβουλευτική αγωνιστική χρονιά να έχουμε.

Ευχαριστώ πάρα πολύ τον κ. Καραμέρο για το ερώτημα. Από την εκφώνηση του ερωτήματος και μόνο φαίνεται το πόσο πολύπλοκο είναι το έργο, κατά την άποψή μου, και πόσο σημαντικό είναι το έργο, προκειμένου την περίοδο αυτή της θητείας των στρατευσίμων εκτός από κρίσιμες δεξιότητες σε άλλους τομείς, εκτός από την εξυπηρέτηση της πατρίδας και του κοινωνικού συνόλου, να μπορέσουν να αποκτήσουν σημαντικές ψηφιακές δεξιότητες.

Απαντώντας στο ερώτημα, το πρώτο το οποίο έχω προφανώς να απαντήσω σε σχέση με την αύξηση των τάμπλετς –και χαίρομαι που ο κ. Καραμέρος είναι πολύ καλά διαβασμένος σε σχέση με το θέμα, διότι τα τάμπλετς είναι πενήντα χιλιάδες και όχι δέκα ή είκοσι χιλιάδες, όπως διάβασα τις προηγούμενες μέρες- είναι ξεκάθαρο ότι προκύπτει προκειμένου να μπορέσουν όλοι οι στρατεύσιμοι όλων των ΕΣΣΟ, όλων των σειρών που μπαίνουν στη διάρκεια της χρονιάς να πάρουν ένα τάμπλετ, προκειμένου να τρέξουν αυτή την εκπαίδευση.

Όπως μας ενημέρωσε το Υπουργείο Εθνικής Άμυνας περίπου πέντε χιλιάδες είναι οι στρατεύσιμοι κάθε χρονιά. Κάποιες ΕΣΣΟ μπαίνουν, κάποιες βγαίνουν, αλλά το νούμερο είναι αυτό. Συνεπώς, αυτή η αύξηση έγινε προκειμένου να μπορέσει να τρέξει οριζόντια, σε όλη τη χώρα, σε όλα τα Όπλα και σε όλα τα στρατόπεδα αυτή η εκπαίδευση.

Δεν θεωρώ πως είναι μία σημαντική αύξηση-επιβάρυνση στον κρατικό προϋπολογισμό. Θεωρώ πως είναι μία πολύ σημαντική δυνατότητα να αποκτήσουν οι νέοι μας νέες δεξιότητες, σε μία περίοδο η οποία πραγματικά μπορεί να γίνει ακόμα πιο παραγωγική με το πρόγραμμα το οποίο τρέχει.

Οφείλω, βέβαια, να διευκρινίσω πως φορέας ευθύνης είναι το Υπουργείο Ψηφιακής Διακυβέρνησης, κύριος του έργου με το Υπουργείο Εθνικής Άμυνας, το οποίο καθορίζει και τις επιμέρους λεπτομέρειες του έργου, δηλαδή σε ποια Όπλα, σε ποιο σκέλος των Ενόπλων Δυνάμεων θα κατανεμηθούν και βέβαια, θα έχει την ευθύνη του για το εκπαιδευτικό υλικό και πώς αυτό θα τρέξει.

Παρ’ όλα αυτά, επίσης η άποψή μου είναι πως τουναντίον, το να τρέχεις ασύγχρονα ένα εκπαιδευτικό πρόγραμμα σε ημέρες και ώρες που κάθε στρατεύσιμος μπορεί να έχει αυτή την επιπλέον ώρα μάλλον προσόν είναι προκειμένου να έχει πολύ καλύτερες συνθήκες ακολουθώντας το πρόγραμμα αυτό.

Σε σχέση με το δεύτερο σκέλος της ερώτησης και το ένα από τα έξι υποπρογράμματα, υποέργα της πρωτοβουλίας για την αναβάθμιση των ψηφιακών δεξιοτήτων, στο σκέλος για τις δράσεις δημοσιότητας, δεν έχει ακόμη δομηθεί το χρονοδιάγραμμα. Προφανώς, θα πρέπει πρώτα να προκηρυχθούν και να τρέξουν τα προηγούμενα τουλάχιστον τέσσερα πρώτα, έτσι ώστε αμέσως μετά να δούμε και το σκέλος της δημοσιότητας.

Κλείνω με την αναφορά σας για τις 20.000 ευρώ προκειμένου να τηρήσουμε τα ορόσημα. Ναι, όντως, είναι ένας καθημερινός βραχνάς και μία καθημερινή αγωνία όλων των Υπουργείων να τηρήσουμε τα ορόσημα, αλλά σε κάθε Υπουργείο πλέον έχει δομηθεί κι ένα τμήμα για τον έλεγχο των έργων αυτών, το project management, προκειμένου από εκεί και χωρίς άλλες σημαντικές επιβαρύνσεις να ελέγχουμε την τήρηση των οροσήμων.

Ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, έχετε τον λόγο.

**ΓΕΩΡΓΙΟΣ ΚΑΡΑΜΕΡΟΣ:** Η ουσία παραμένει. Στην πραγματικότητα θα ξοδέψετε 57 εκατομμύρια ευρώ, 11 από τα οποία είναι από το δημόσιο ταμείο, τα υπόλοιπα από το Ταμείο Ανάκαμψης, θα φτάσουν χιλιάδες τάμπλετ στους στρατεύσιμους κι όποιος διαβάσει πως έχει δομηθεί το πρόγραμμα, ποιες θα είναι οι δαπάνες -λυπάμαι που θα το πω-, αλλά οι στρατεύσιμοι θα έχουν τα τάμπλετ για να παίζουν με το δεινοσαυράκι της Google.

Υπάρχει σοβαρό έλλειμμα ως προς το εκπαιδευτικό υλικό, βάσει της δαπάνης που προβλέπεται. Δεν υπάρχει κάποια φυσική παρουσία εκπαιδευτών στα στρατόπεδα. Μπορεί να λέτε ότι είναι future proof οι συσκευές, αλλά μετά από τρία χρόνια θα ξεμείνουν τα τάμπλετ και το αποτύπωμα στις μονάδες και στα τρία Όπλα θα είναι μηδαμινό.

Δεν στέκομαι στο θέμα των οροσήμων. Θα το συζητήσουμε σε μία άλλη ευκαιρία και νομίζω θα έχουμε τη δυνατότητα γι’ αυτή την πολύ μεγάλη προσπάθεια που πρέπει να κάνει η χώρα για την ψηφιακή μετάβαση. Όμως, δεν μπορώ να μην επισημάνω ότι αν είναι οι δαπάνες αυτές να γίνονται στη λογική των προμηθειών εξοπλισμών, ο εξοπλισμός τάμπλετ εν προκειμένω, τα οποία, όμως, δεν θα μπορέσουν να αποδώσουν στην πραγματικότητα εκπαιδευτικό έργο, δεν θα αφήσουν αποτύπωμα στους στρατεύσιμους και στις μονάδες κι αν μαζί με τους πόρους του Ταμείου Ανάκαμψης θα πρέπει σε κάθε περίπτωση να προστίθενται στην προκειμένη περίπτωση 11 εκατομμύρια ευρώ και πόροι από το εθνικό ταμείο, τότε υπάρχει ένα ζήτημα το οποίο νομίζω είναι σημαντικό.

Θα είμαστε εδώ, θα παρακολουθούμε και πώς θα προχωρήσει το πρόγραμμα και αν θα προλάβετε τους χρόνους και αν θα παραμείνετε μόνο στην προμήθεια των τάμπλετ ή αν πραγματικά για τις μονάδες, για τους στρατεύσιμους θα υπάρχει ένα εκπαιδευτικό αποτύπωμα, ουσιαστικό.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Υπουργέ, έχετε τον λόγο.

**ΔΗΜΗΤΡΙΟΣ ΠΑΠΑΣΤΕΡΓΙΟΥ (Υπουργός Ψηφιακής Διακυβέρνησης):** Θα μείνω στο ότι καμμιά δαπάνη η οποία αφορά σε δεξιότητες στρατευσίμων δεν μπορεί να θεωρηθεί σπατάλη ή επιβάρυνση. Νομίζω πως όντως κανείς εκ των δύο την ώρα αυτή δεν μπορεί να προδικάσει το ποιο θα είναι το αποτύπωμα. Προσωπική μου άποψη, έχοντας συζητήσει και με το Υπουργείο Εθνικής Άμυνας, είναι πως πρόκειται για μία πολύ καλά σχεδιασμένη και εξατομικευμένη για τους στρατεύσιμους, ανάλογα με το τι θα επιλέξουν από τα εκπαιδευτικά προγράμματα, εκπαίδευση.

Συνεπώς, ας μη βιαστούμε και να δούμε πώς πραγματικά γίνεται μία πολύ σημαντική τομή, από τις σημαντικότερες, παρ’ ότι εμείς από το Υπουργείο τρέχουμε το κομμάτι μόνο της προμήθειας. Είναι προτεραιότητα και πρωτοβουλία για το Υπουργείο Εθνικής Άμυνας για τους στρατεύσιμους η οποία, επιμένω ότι θα πιάσει τόπο και θα δουλέψει και πολλαπλασιαστικά γιατί έχουν γίνει σημαντικές τομές τα τελευταία χρόνια στην ψηφιακή μετάβαση της χώρας. Εκεί που έχουμε μείνει πίσω και αυτό αποτυπώνεται και στον δείκτη DESI είναι οι ψηφιακές δεξιότητες στις οποίες ακόμη έχουμε πάρα πολλή δουλειά να κάνουμε και νομίζω πως είναι ένα πρώτο πολύ καλό βήμα για να βελτιωθούμε και εκεί.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Συνεχίζουμε με τη δέκατη με αριθμό 62/28-8-2023 επίκαιρη ερώτηση δεύτερου κύκλου του Βουλευτή Επικρατείας της Κοινοβουλευτικής Ομάδας της Πλεύσης Ελευθερίας κ. Αλέξανδρου Καζαμία προς την Υπουργό Κοινωνικής Συνοχής και Οικογένειας, με θέμα: «Η ανεπάρκεια κρατικής μέριμνας προς τους αστέγους».

Κύριε συνάδελφε, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε.

Κύριε Υπουργέ, ο αριθμός των άστεγων που κοιμούνται σήμερα στους δρόμους, ιδίως στο κέντρο της Αθήνας, φαίνεται να έχει αυξηθεί αισθητά τον τελευταίο καιρό.

Παρ’ όλο που ο ν.4052/2012 ορίζει ότι το κράτος πρέπει να κρατά στοιχεία για τους άστεγους, καμμία επίσημη καταγραφή δεν έχει ανακοινωθεί από τότε που αναλάβατε τη διακυβέρνηση το 2019. Στις 3-2-2023 ο τότε Γενικός Γραμματέας Κοινωνικής Προστασίας κ. Γιώργος Σταμάτης είπε με ειλικρίνεια στην «ΚΑΘΗΜΕΡΙΝΗ» ότι: «Αυτή τη στιγμή δεν έχουμε σαφή εικόνα πόσοι άνθρωποι είναι σε κατάσταση δρόμου».

Ταυτόχρονα, μη κρατικές οργανώσεις υπολογίζουν τον συνολικό αριθμό των άστεγων που ζουν στους δρόμους σε όλη την Ελλάδα σε αρκετές χιλιάδες. Αυτά τα νούμερα δείχνουν ότι το πρόβλημα της αστεγίας, το οποίο έλαβε εκρηκτικές διαστάσεις στα μαύρα χρόνια της κρίσης και των πρώτων μνημονίων, δυστυχώς, ακόμη βρίσκεται εκτός ελέγχου.

Σύμφωνα με τον ν.4052/2012 οι άστεγοι ορίζονται ως ευπαθείς κοινωνική ομάδα στην οποία παρέχεται κοινωνική προστασία. Το άρθρο 29 του νόμου αυτού λέει συγκεκριμένα ότι: «Με απόφαση του Υπουργού Υγείας και Κοινωνικής Αλληλεγγύης και του εκάστοτε συναρμόδιου Υπουργού ρυθμίζονται η έκταση και ο χρόνος παροχής κοινωνικής προστασίας, καθώς και η διαδικασία και οι φορείς υλοποίησης της καταγραφής των αστέγων».

Και ερωτάται η κυρία Υπουργός: Ποιος είναι ο ακριβής αριθμός των άστεγων σήμερα, σύμφωνα με τα επίσημα στοιχεία του κράτους και πόσα, τι είδους κρεβάτια, γεύματα, έξοδα ρουχισμού και κοινωνική και ψυχολογική στήριξη παρέχονται σε αυτούς ώστε να εκπληρώσει το κράτος τις υποχρεώσεις του όπως αυτές ορίζονται στον ν.4052/2012;

Επίσης, ιδιαίτερο συμβολισμό έχουν οι εικόνες της ντροπής άστεγων συμπολιτών μας έξω από το Υπουργείο Εθνικής Οικονομίας, τις εμπορικές τράπεζες, σε κεντρικές πλατείες και το κτήριο της Τράπεζας της Ελλάδος από την πλευρά της οδού Σταδίου. Συνομίλησα πρόσφατα με ορισμένους από αυτούς τους ανθρώπους και όλοι συμφωνούν ότι τα υπνωτήρια που τους παρέχει το κράτος, είτε στην οδό Αχαρνών είτε αλλού, είναι επικίνδυνοι και ακατάλληλοι χώροι και γι’ αυτό επιλέγουν τον δρόμο ως ασφαλέστερο και πιο ήρεμο καταφύγιο.

Και ερωτάται η Υπουργός: Αν όπως ανακοινώνει το Υπουργείο σας η Κυβέρνηση παρέχει κατάλληλους ξενώνες και στήριξη, γιατί ο αριθμός των άστεγων που κοιμούνται κάθε βράδυ στους δρόμους είναι τόσο μεγάλος; Και τι μέτρα προτίθεστε να λάβετε για να τους παράσχετε άμεσα κατάλληλη στέγη και πραγματικές ευκαιρίες επανένταξης;

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ πολύ.

Κύριε συνάδελφε, ευχαριστώ για την ευκαιρία που μας δίνετε σήμερα, με την επανέναρξη αυτής της περιόδου, να ξεκινήσουμε με ένα ουσιαστικό ζήτημα και όχι απλά με μία λογική αντιπαράθεσης, αντιθέτως σύνθεσης. Παίρνουμε έμπνευση από τα ερωτήματα τα οποία θέτετε και να ξέρετε ότι δεν τα παραβλέπουμε στην πορεία αυτής της θητείας μας στο Υπουργείο. Αντιθέτως τα θέτουμε ως βασικές προτεραιότητες.

Έχετε δίκιο. Η καταγραφή είχε γίνει παλιότερα. Είχε γίνει το 2018. Θα μείνω σε αυτά τα στοιχεία. Έχει, όμως, ήδη προγραμματιστεί και καινούργια γιατί το άξιο έργο που είχε γίνει και από την προηγούμενη ηγεσία του Υπουργείου Εργασίας και τον Γενικό Γραμματέα τον κ. Σταμάτη είναι κάτι το οποίο έχει καταγραφεί. Θέλω να σας πω -και ξεκινώ με αυτό γιατί νομίζω ότι είναι πρωτεύον- ότι είχε ήδη παρουσιαστεί στο Υπουργικό Συμβούλιο του Φεβρουαρίου του 2023 ένα εθνικό σχέδιο δράσης το οποίο έχουμε παραλάβει και εμπλουτίζουμε. Έχει μάλιστα προϋπολογιστεί ένα σημαντικό ποσό, περίπου 73 εκατομμύρια ευρώ, για δράσεις οι οποίες ξετυλίγονται και θα αγγίξουν πολύ σημαντικά στοιχεία.

Πάω, όμως, στην καρδιά της ερώτησής σας. Το κομμάτι της συμπερίληψης και της αξιοπρέπειας, ένα κομμάτι το οποίο έχει να κάνει προφανώς με την αντιμετώπιση των δικαιωμάτων, την καρδιά, δηλαδή, αν θέλετε και της συνταγματικής υποχρέωσης, είναι ένα από τα ζητήματα τα οποία είναι καίρια για το δικό μας Υπουργείο. Είναι βέβαια και μία ανάγκη, αν θέλετε, να δούμε πολύπλευρα αυτό το ζήτημα της αστεγίας ή και των ανθρώπων που είναι σε επισφάλεια αστεγίας. Μην πιάσουμε μόνο το κομμάτι των ανθρώπων, στο οποίο πραγματικά νομίζω ότι δεν υπάρχει ένα προνόμιο ευαισθησίας μεταξύ των Κοινοβουλευτικών Ομάδων.

Εμείς, τουλάχιστον, το ίδιο βλέπουμε ως μία Κυβέρνηση που άγγιξε αυτό το θέμα, προφανώς με πολλά πράγματα που πρέπει να γίνουν και την τελευταία τετραετία. Είναι εκτεθειμένοι οι άνθρωποι στην περιθωριοποίηση και θύματα της εγκληματικότητας πολλές φορές και εμείς πρέπει αυτό το κομμάτι της πρόληψης να το δουλέψουμε πάρα πολύ καλά.

Δουλεύουμε -πρέπει να σας πω- και με την κοινωνία των πολιτών πέραν της τοπικής αυτοδιοίκησης, που ο ίδιος γνωρίζετε και η Κοινοβουλευτική σας Ομάδα ότι παίζει έναν καίριο ρόλο στο κομμάτι της αντιμετώπισης του ζητήματος της αστεγίας. Σύμφωνα με την τρέχουσα περίοδο και στην ηλεκτρονική πλατφόρμα για τη διασύνδεση της δομής αστέγων και την καταγραφή στεγαστικών αιτημάτων λειτουργούν δώδεκα υπνωτήρια –θα ήθελα ούτως ή άλλως η Βουλή να ενημερωθεί γι’ αυτό σήμερα και τα μέσα σε περίπτωση που κάποιος παρακολουθεί-, επτά ξενώνες αστέγων και δώδεκα ανοικτά κέντρα ημέρας. Είναι ένας αριθμός που αν παρακολουθείτε χρονιά με τη χρονιά, ιδιαίτερα σε περιφέρειες, χρειάζεται να αυξηθεί. Το έχουμε δει και στη Θεσσαλονίκη.

Είναι απόρροια ακριβώς αυτού που λέτε. Άνθρωποι οι οποίοι αντιμετωπίζοντας μία πολυετή κρίση, έρχονται πολύ συχνά αντιμέτωποι με το φάσμα της απώλειας των βασικών υποδομών.

Το σύνολο των κλινών ανέρχεται σε χίλιες εβδομήντα. Εξυπηρετούνται περίπου εξακόσιοι εξήντα δύο άστεγοι. Και στο σύνολο των αστέγων, για να έχουμε και ένα ποσοστό, το 79% είναι άνδρες, το 21% γυναίκες. Το 31% είναι συμπολίτες μας άνω των εξήντα επτά ετών και τέσσερα ανήλικα άτομα, τουλάχιστον, με την καταγραφή την οποία έχουμε.

Όπως είπατε και πριν και όπως και εγώ έτσι επισημαίνω, τα τελευταία δεδομένα τα οποία είχαμε ήταν από την πιλοτική καταγραφή αστέγων που είχε γίνει και τη μελέτη μεταξύ του Παντείου Πανεπιστημίου και της ΗΔΙΚΑ.

(Στο σημείο αυτό κτυπάει το κουδούνι λήξεως του χρόνου ομιλίας της κυρίας Υπουργού)

Ένα λεπτό, κύριε Πρόεδρε.

Και αυτό είχε καταγράψει επτά δήμους. Θέλω να αναφέρω και ποιοι ήταν αυτοί οι δήμοι. Ήταν Αθηναίων, Πειραιώς, Θεσσαλονίκης, Ηρακλείου, Ιωαννιτών, Νέας Ιωνίας και Τρικκαίων. Τότε ο αριθμός είχε καταγραφεί στα χίλια εξακόσια σαράντα πέντε άτομα. Όπως σας είπα, όμως, μέρη μας είναι και θα είμαστε εδώ έτσι ώστε να αξιολογηθούμε και να λογοδοτήσουμε, να προχωρήσουμε σε νέα καταγραφή η οποία εντάσσεται και μέσα στο εθνικό σχέδιο δράσης.

Το αφήνω εδώ για να μην κάνω κατάχρηση του χρόνου και θα επανέλθω στη δευτερολογία με υπόλοιπα στοιχεία.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει ο κ. Καζαμίας.

**ΑΛΕΞΑΝΔΡΟΣ ΚΑΖΑΜΙΑΣ:** Κυρία Υπουργέ, ευχαριστώ για την απάντησή σας.

Πρέπει να σας διαβεβαιώσω κατ’ αρχάς ότι δεν υπάρχει πίσω από την ερώτηση αυτή καμμία υπόνοια για τις προθέσεις σας ή για την ευαισθησία σας απέναντι στο θέμα. Ωστόσο υπάρχει σαφής κριτική για την αποτελεσματικότητα της πολιτικής σας πάνω σε αυτό το θέμα. Και η πολιτική σας, φοβάμαι, είναι πολύ αδύναμη, αναποτελεσματική και προβληματική. Και το αποτέλεσμα φαίνεται στους δρόμους, ο κόσμος το βλέπει.

Δηλαδή, πρέπει να καταλάβετε ότι το θέμα των αστέγων που κοιμούνται στους κεντρικούς δρόμους και στις πλατείες της Πρωτεύουσας και πάρα πολλών άλλων πόλεων είναι ένα θλιβερό θέμα που το αντικρίζουν κάθε μέρα χιλιάδες πολίτες αλλά και τουρίστες και το οποίο θέτει σοβαρά ερωτήματα για το κατά πόσο αντιμετωπίζετε το ζήτημα με τον τρόπο που χρειάζεται.

Επίσης, οι εικόνες αυτές δίνουν έντονα την αίσθηση ότι αυτοί οι συμπολίτες μας, οι άστεγοι –γιατί για συμπολίτες μας πρόκειται- ειρωνεύονται κατά κάποιο τρόπο με τη δική τους μέθοδο τα οικονομικά Υπουργεία αλλά και τους φίλους σας τους τραπεζίτες, υπενθυμίζοντας σε όλους εμάς ότι παρά τα δισεκατομμύρια που διαχειρίζονται, οι θεσμοί αυτοί δεν κάνουν το παραμικρό για να τους βγάλουν από την εξαθλίωση τους. Αντιθέτως, σε πολλές περιπτώσεις οι τράπεζες αυτές είναι εκείνες που έχουν πάρει το σπίτι τους και φέρουν μεγάλο μερίδιο της ευθύνης για τον κοινωνικό αποκλεισμό τους.

Με άλλα λόγια, αυτό που θέλουμε να πούμε είναι ότι δεν αρκεί μόνο να παρέχουμε χίλια εβδομήντα δύο κρεβάτια -είπατε- ή να παρέχουμε κονδύλια για να μπορέσουμε να δώσουμε κάποια χρήματα σε αυτούς τους ανθρώπους. Απ’ ότι καταλαβαίνω βασίζονται σε επιδόματα της τάξης των 180 με 200 ευρώ τον μήνα τα οποία είναι πάρα πολύ λίγα. Το ζήτημα είναι να τους επανεντάξουμε στην κοινωνία. Για να τους επανεντάξουμε στην κοινωνία δεν αρκούν τα μέτρα που αναφέρετε. Χρειάζεται μία ολιστική πολιτική. Και εμείς θέλουμε να σας ενθαρρύνουμε. Χρειάζεται μία πολιτική που να αντιλαμβάνεται το πρόβλημα της προστασίας της πρώτης κατοικίας.

Τι νόημα έχει να τους διώχνουν οι τράπεζες, να επιτρέπεται στα funds να κάνουν αυτό το πράγμα και μετά να τους δίνεται επίδομα και να ελπίζετε ότι σε δύο, τρία, τέσσερα χρόνια θα ξαναβρούν σπίτι. Κρατήστε τους στο σπίτι τους.

Επίσης το ζήτημα της αστεγίας συνδέεται με την ανεργία. Αυτοί οι άνθρωποι θέλουν δουλειά. Άμα έχουμε τον Υπουργό Εργασίας να λέει τις προάλλες στη Βουλή ότι το 10% και το 11% είναι ικανοποιητικό ποσοστό ανεργίας, αυτό σημαίνει ότι δεν υπάρχει καμμία μέριμνα από την πλευρά της Κυβέρνησης να παράσχει θέσεις εργασίας σε αυτούς τους ανθρώπους.

Συνεπώς, πρέπει να αντιμετωπίσετε το πρόβλημα με τελείως διαφορετικά εργαλεία. Και ενώ καταλαβαίνω ότι οι προθέσεις σας είναι θετικές, φοβάμαι πως έχετε εντελώς εσφαλμένη πολιτική.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Τον λόγο έχει η κυρία Υπουργός.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Κύριε συνάδελφε, θα συμφωνήσετε ότι -επαναλαμβάνω γιατί είμαστε όλοι θύματα αυτής της πολυετούς κρίσης- αν αυτή τη στιγμή καταγράφεται το χαμηλότερο ποσοστό ανεργίας, φαντάζομαι ότι είναι μία συλλογική κατάκτηση. Προφανώς είμαστε εδώ για να γίνει όλη αυτή η καλοπροαίρετη κριτική και να πετύχουμε υψηλότερους στόχους, κυρίως θα έλεγα και στην ανεργία των νέων η οποία είναι πολύ υψηλή και των γυναικών, η συμμετοχή στην αγορά εργασίας με όρους βιωσιμότητας και όχι, προφανώς, με όρους επικαιρότητας ή με συμβάσεις κάποιων μηνών.

Αλλά από την άλλη δεν μπορούμε να μην παραδεχτούμε -γιατί από εκεί πέρα θα ξεκινήσει αν θέλετε η επίτευξη υψηλότερων στόχων- ότι το να έχεις αυτή τη στιγμή, με συνειδητές πολιτικές, επιτύχει το χαμηλότερο ποσοστό στην ανεργία εδώ και πάρα πολλά χρόνια, είναι κάτι που καταγράφεται αν μη τι άλλο σε αυτά τα οποία έχει πετύχει αυτή η Κυβέρνηση. Και δεν τα πέτυχε μόνη της. Τα πέτυχε γιατί είχε και τη συμμετοχή της κοινωνίας σε αυτό.

Μιλήσατε για δύο πολύ σημαντικές εκφάνσεις αυτής της μάχης που γίνεται στο να μπορέσουμε να ενισχύσουμε τη συμπεριληπτικότητα, να μειώσουμε αυτό το κομμάτι του άνεργου συμπολίτη μας, άρα να αυξήσουμε την ορατότητα και τις δυνατότητες εργασίας των συμπολιτών μας.

Θα σας μιλήσω για ένα πολύ καινοτόμο πρόγραμμα, το οποίο μάλιστα πρόσφατα είχε και τη θετική ψήφο των Ευρωπαίων συμπολιτών μας. Ο τέως Γενικός Γραμματέας Καταπολέμησης Φτώχειας, ο κ. Σταμάτης, βραβεύτηκε γι’ αυτό. Είναι το πρόγραμμα «Στέγαση και Εργασία». Είναι ένα πρόγραμμα το οποίο έχει προϋπολογισμό 10 εκατομμύρια ευρώ. Έχει να κάνει με έναν χαρακτήρα μόνιμης πολιτικής. Δεν μιλάμε, ξέρετε, για κάποιο πρόσκαιρο πρόγραμμα ενός προσωρινού χρηματοδοτικού εργαλείου. Λειτουργεί σε σαράντα τρεις δήμους και ουσιαστικά επιδοτεί ενοίκιο για δύο χρόνια, ενώ δίνει και επιδότηση για την εργασία για έναν χρόνο.

Αυτό έχει ήδη παράξει αποτέλεσμα, τουλάχιστον, ως προς την εύρεση διαμερίσματος σε μία δύσκολη, όπως ξέρετε, αγορά. Είναι κάτι που θα θέλαμε να συζητήσουμε κάποια άλλη μέρα. Η κοινωνική στέγαση είναι πολύ σημαντικό και ξέρω ούτως ή άλλως ότι σας αφορά. Εντάσσονται εξακόσια νοικοκυριά και ο συνολικός αριθμός των ωφελούμενων ανέρχεται σε οκτακόσια άτομα.

Είναι ένα πρόγραμμα το οποίο αποτελεί πρότυπο για την υπόλοιπη Ευρωπαϊκή Ένωση. Ήδη λειτουργεί ως βέλτιστη πρακτική και σε άλλες χώρες. Και το έκανε μία Κεντροδεξιά κυβέρνηση, φιλελεύθερη -κάποιοι τη λένε εσφαλμένα νεοφιλελεύθερη- που έχει, όμως, στην καρδιά του ενδιαφέροντός της τον άνθρωπο.

Μίλησα για το Εθνικό Σχέδιο Δράσης για την Πρόληψη και Αντιμετώπιση της αστεγίας. Με χαρά να το μοιραστούμε και αν θέλετε και να πάρουμε και το feedback, όπως το λένε στο Καρπενήσι, στο χωριό μου! Είναι μία ανατροφοδότηση πάνω σε αυτό το σχέδιο. Με χαρά να το λάβουμε.

Και, βέβαια, έχει πολύ σημαντικά θέματα μέσα. Έχει την πρόληψη, την επανένταξη, την εκπαίδευση, θεσμικές παρεμβάσεις, βασικοί πυλώνες αυτού του σχεδίου. Και να σας πω ότι έχουν διευρυνθεί κατά τη διάρκεια αυτής της διακυβέρνησης οι κατηγορίες αστέγων που δικαιούνται το ελάχιστο εγγυημένο εισόδημα. Περιλαμβάνονται όσοι διαμένουν προσωρινά σε ξενώνες μεταβατικής φιλοξενίας και ξενώνες γυναικών θυμάτων βίας. Δεν ήταν, το έχαναν συνήθως. Έχουμε φροντίσει να συμπεριληφθούν.

Και βέβαια, επειδή μιλήσατε για το ζήτημα της στέγης, να πω ότι είναι και οι δικαιούχοι σε συμφωνία με τον οργανισμό ΟΠΕΚΑ, του επιδόματος στέγασης. Μόλις εχθές κιόλας καταβλήθηκαν –να το πω για τα στοιχεία σας- σε διακόσιους εξήντα ένα χιλιάδες τετρακόσιους ογδόντα επτά δικαιούχους 31.487.000 χιλιάδες ευρώ.

Σας λέω εν τάχει -γιατί ξέρω ότι έχουμε υπερβεί το χρόνο και σήμερα υπάρχει μία πίεση απ’ ότι καταλαβαίνω από το Προεδρείο- για το πρόγραμμα «ΚΑΛΥΨΗ». Πρόγραμμα «ΚΑΛΥΨΗ» είναι σε εξέλιξη σε σαράντα έξι δήμους σε όλη την Ελλάδα. Ιδιωτικές κατοικίες οι οποίες είχαν συμπεριληφθεί στο παλαιό πρόγραμμα «ΕΣΤΙΑ» ήταν κατοικίες προσφύγων και έχουν τώρα διατεθεί σε δήμους έτσι ώστε οι ιδιοκτήτες να δώσουν τα διαμερίσματα σε ευάλωτους οικονομικά συμπολίτες μας είκοσι πέντε έως τριάντα εννέα ετών. Στοχεύουμε, λοιπόν, στους νέους ανθρώπους για τα επόμενα τρία χρόνια να έχουν δωρεάν στέγη. Καλύπτουμε δηλαδή, το ενοίκιο. Και έχουν ήδη ανταποκριθεί -πρέπει να σας πω από τις προσκλήσεις μας- τριακόσιοι πενήντα πέντε ιδιοκτήτες. Έχουν ενταχθεί περίπου διακόσιες τέσσερις αιτήσεις ωφελούμενων.

Τελευταίο πρόγραμμα είναι ένα πρόγραμμα κοινωνικής στέγασης με τους δήμους Αθηναίων και Θεσσαλονίκης. Θα κάνουμε ανακαίνιση εβδομήντα διαμερισμάτων στην Αθήνα, τριάντα στη Θεσσαλονίκη και θα διατεθούν σε δικαιούχους του ελάχιστου εγγυημένου εισοδήματος.

Ευχαριστώ πολύ. Θα επανέλθουμε σίγουρα σε επόμενη επίκαιρη ερώτηση.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, κυρία Υπουργέ, να πω ότι για τον χρόνο δεν είναι θέμα ότι εμείς έχουμε κάποιο κώλυμα να μειώνουμε τον χρόνο. Είναι η διαδικασία έτσι και επειδή θέλουμε να γίνουμε και μία ευρωπαϊκή χώρα, να πω ότι στο Ευρωπαϊκό Κοινοβούλιο όταν τελειώνει ο χρόνος κλείνει το μικρόφωνο. Εμείς δεν το κάνουμε αυτό ακόμη.

Συνεχίζουμε με τη δωδέκατη με αριθμό 52/28-8-2023 επίκαιρη ερώτηση δευτέρου κύκλου του Βουλευτή Ηρακλείου της Κοινοβουλευτικής Ομάδας του Κομμουνιστικού Κόμματος Ελλάδας κ.Εμμανουήλ Συντυχάκηπρος την Υπουργό Κοινωνικής Συνοχής και Οικογένειας, με θέμα: «Για την έλλειψη δημόσιων δομών φροντίδας ηλικιωμένων στην Κρήτη».

Τον λόγο έχει ο κ. Συντυχάκης.

**ΕΜΜΑΝΟΥΗΛ ΣΥΝΤΥΧΑΚΗΣ:** Ευχαριστώ, κύριε Πρόεδρε.

Κυρία Υπουργέ, πληθαίνουν τα τραγικά περιστατικά που αφορούν σε μονάδες φροντίδας ηλικιωμένων στην Κρήτη. Ειδικότερα μετά από τη δημοσιοποίηση της απάνθρωπης κατάστασης στην ιδιωτική μονάδα «Αγία Σκέπη» στα Χανιά ακολούθησαν εξελίξεις με ιδιωτικό γηροκομείο-κολαστήριο στο Γάζι του Δήμου Μαλεβιζίου Ηρακλείου, όπως και με άλλα πέντε γηροκομεία χωρίς άδεια λειτουργίας των οποίων οι εκπρόσωποι συνελήφθησαν πριν από έναν μήνα.

Το πλήθος αυτών των περιστατικών -και πόσα άλλα που δεν έχουν δει το φως της δημοσιότητας ή δεν έχουν εντοπιστεί λόγω έλλειψης ελεγκτών από τις αρμόδιες υπηρεσίες- επιβεβαιώνει τη βαρβαρότητα μίας πολιτικής που θέλει την πρόνοια στα χέρια των ιδιωτών, διότι εκεί καταλήγουν τα πράγματα, που αντιμετωπίζει ως κόστος την περίθαλψη και τη φροντίδα ευάλωτων κοινωνικών ομάδων, όπως οι ηλικιωμένοι.

Οι δημόσιες δομές είναι ανύπαρκτες έως ελάχιστες, υποβαθμισμένες, υποχρηματοδοτούμενες και υποστελεχωμένες. Όχι μόνο δεν δημιουργούνται νέες, όχι μόνο δεν βελτιώνονται οι υπάρχουσες, αλλά συνειδητά τις απαξιώνετε και τις υποβαθμίζετε, ενώ την ίδια στιγμή ενισχύεται η εμπορευματοποίηση τους σε μία εποχή που ο κόσμος της τρίτης ηλικίας και οι ευάλωτες κοινωνικές ομάδες έχουν ανάγκη κρατικής στήριξης και φροντίδας.

Συνολικά σε όλη την Κρήτη υπάρχουν είκοσι οκτώ μονάδες φροντίδας ηλικιωμένων με εξαίρεση τα παραρτήματα ΑΜΕΑ του Κέντρου Κοινωνικής Πρόνοιας Περιφέρειας Κρήτης Ρεθύμνου, Λασιθίου και παράρτημα του ΑΜΕΑ Χανίων τμήμα υπερηλίκων μη αυτοεξυπηρετούμενων, που είναι δημόσιες δομές, όλες οι υπόλοιπες είναι ιδιωτικές, μη κερδοσκοπικού χαρακτήρα κ.λπ., που φυτρώνουν σαν τα μανιτάρια. Από τις είκοσι οκτώ αυτές μονάδες οι δεκαπέντε είναι αδειδοτούμενες. Για παράδειγμα στην Περιφερειακή Ενότητα Ηρακλείου από τις δεκαέξι μονάδες φροντίδας ηλικιωμένων οι επτά είναι αδειοδοτούμενες, ενώ, προσέξτε, δεν υπάρχει καμμία, μα καμμία, δημόσια δομή. Ωστόσο και σε αυτές τις λιγοστές δημόσιες δομές που προανέφερα υπάρχουν σοβαρά προβλήματα με τις ελλείψεις προσωπικού και υποδομών, που δυσχεραίνουν τη λειτουργία τους.

Τα τελευταία δέκα χρόνια το μόνιμο προσωπικό έχει μειωθεί δραματικά. Το 65% όλων των ειδικοτήτων και βαθμίδων έχει ήδη συνταξιοδοτηθεί ή βρίσκεται προς συνταξιοδότηση, ενώ δεν έχει πραγματοποιηθεί ή προβλεφθεί καμμία πρόσληψη για την αντικατάστασή τους. Μεγάλο μέρος των αναγκών σε προσωπικό καλύπτεται από επικουρικό προσωπικό. Και ενώ «σπάει κόκαλα» το πρόβλημα της υποστελέχωσης, δεν υπάρχει πρόβλημα για την ενίσχυση των ελεγκτικών υπηρεσιών με προσλήψεις μόνιμου προσωπικού. Ειδικά ο προγραμματισμός προσλήψεων για το 2024, υπακούοντας σε δημοσιονομικές δεσμεύσεις, προβλέπει μία θέση ΤΕ Εποπτών Δημόσιας Υγείας, δύο ΤΕ Επισκεπτών Υγείας, μία ΠΕ Ψυχολόγων και δύο Κοινωνικών Λειτουργών συνολικά για όλη την Κρήτη χωρίς να είναι σίγουρο φυσικά και αν αυτές οι θέσεις θα εγκριθούν.

Σας ρωτάμε, λοιπόν, κυρία Υπουργέ, ποια μέτρα προτίθεται να πάρει η Κυβέρνηση έτσι ώστε να ιδρυθούν στην Κρήτη σύγχρονες, κρατικές, επαρκείς δομές φροντίδας ηλικιωμένων με κρατικό σχεδιασμό, χρηματοδότηση και έλεγχο. Δεύτερον, να στηριχτούν οι υφιστάμενες δημόσιες μονάδες φροντίδας ηλικιωμένων με κρατική χρηματοδότηση, προσλήψεις μόνιμου προσωπικού και επέκταση των κρατικών υποδομών, ώστε η λειτουργία τους να ανταποκρίνεται στις σύγχρονες διαρκώς διευρυμένες ανάγκες και, τέλος, να διασφαλιστεί η ενίσχυση των υγειονομικών υπηρεσιών της Περιφέρειας Κρήτης καθώς και των ίδιων των δομών με προσλήψεις μόνιμου προσωπικού και φυσικά να αυστηροποιηθεί το πλαίσιο του δημόσιου ελέγχου.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρία Υπουργέ, έχετε τον λόγο.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Ευχαριστώ, κύριε Πρόεδρε.

Κύριε Συντυχάκη, ευχαριστώ και πάλι για την ερώτηση για τις δημόσιες δομές φροντίδας ηλικιωμένων στην Κρήτη. Είναι μια αφορμή ούτως ή άλλως να γίνει και ξεκάθαρο στους συμπολίτες μας που παρακολουθούν σήμερα το καθεστώς που ισχύει σήμερα στις δομές και, βέβαια, ο ρόλος του Κέντρου Κοινωνικής Πρόνοιας, το οποίο επιβλέπουμε, Περιφέρειας Κρήτης σε ό,τι αφορά την τρίτη ηλικία.

Σε ό,τι αφορά το Υπουργείο μας από το Κέντρο Κοινωνικής Πρόνοιας Περιφέρειας Κρήτης μεριμνούμε ώστε οι ηλικιωμένοι συμπολίτες μας τόσο από την παροχή κλειστής φιλοξενίας και περίθαλψης αλλά και από τις ανοιχτές υπηρεσίες -παροχή των υπηρεσιών στην κοινότητα- να βελτιώνονται συνέχεια, προφανώς χωρίς να έχουν φτάσει στο ιδανικό σημείο γι’ αυτό και είμαστε εδώ, έτσι ώστε να παρατηρήσουμε λίγο την κατάσταση. Δεν είμαστε όμως παρατηρητές και κοινωνικοί σχολιαστές, κυρίως να δράσουμε θέλουμε. Αυτό όμως δεν θα γίνει θεωρητικά. Στην επόμενη ερώτηση θα σας πω και από το κομμάτι του προϋπολογισμού αλλά και των προσλήψεων το τι προτιθέμεθα να κάνουμε.

Αυτή τη στιγμή, λοιπόν, το λέω και προς την ενημέρωση του κοινού, το κέντρο φιλοξενεί ηλικιωμένους σε τρεις δομές: στο Παράρτημα ΑΜΕΑ Ρεθύμνου, το οποίο λειτουργεί αυτοτελώς ως γηροκομείο για αυτοεξυπηρετούμενους ηλικιωμένους. Φιλοξενεί αυτή τη στιγμή σαράντα δύο ηλικιωμένους και απασχολεί είκοσι επτά εργαζόμενους. Στο Παράρτημα ΑΜΕΑ Λασιθίου, το οποίο λειτουργεί ως θεραπευτήριο χρόνιων παθήσεων για ενήλικες αλλά και για υπερήλικες. Φιλοξενεί συνολικά ογδόντα ενήλικες και υπερήλικες περιθαλπόμενους και απασχολεί σαράντα εννέα εργαζόμενους. Στο Παράρτημα ΑΜΕΑ Χανίων, το οποίο λειτουργεί επίσης ως θεραπευτήριο χρόνιων παθήσεων για ενήλικες και υπερήλικες. Φιλοξενεί πενήντα περιθαλπόμενους και απασχολεί εβδομήντα τέσσερις εργαζόμενους.

Αναφέρατε, κύριε Συντυχάκη, και καλά κάνατε, την ανάγκη στήριξης των δημοσίων μονάδων με κρατική χρηματοδότηση. Σας ενημερώνω ότι σε ό,τι αφορά την Κρήτη, για το 2023 η χρηματοδότηση είναι σημαντικά αυξημένη σε σχέση με τα προηγούμενα χρόνια. Σημειώστε αν θέλετε: Είναι 2.064.000 ευρώ τακτική επιχορήγηση όταν το 2022 και το 2021 λάμβανε 1.100.000 ευρώ. Και αν συνυπολογίσουμε και την επιχορήγηση, το προσωπικό COVID και τα χρήματα από το λαχείο, η συνολική επιχορήγηση ανέρχεται στα 2.728.000 όταν το 2022 η επιχορήγηση ανήλθε με το σύνολο των προηγουμένων προϋποθέσεων στα 2.485.610 ευρώ.

Σε ό,τι αφορά τις υπόλοιπες μονάδες που αναφέρατε, στην Περιφέρεια Κρήτης λειτουργούν αυτή τη στιγμή είκοσι έξι μονάδες φροντίδας ηλικιωμένων κερδοσκοπικού και μη κερδοσκοπικού χαρακτήρα. Μία στο Ρέθυμνο με εβδομήντα φιλοξενούμενους, τέσσερις στο Λασίθι με εκατόν είκοσι περιθαλπόμενους, δεκαέξι στον Νομό Ηρακλείου με οκτακόσιους δέκα φιλοξενούμενους και τέσσερις στον Νομό Χανίων με διακόσιους φιλοξενούμενους. Για την κάλυψη μέρους των λειτουργικών τους αναγκών μόνο φορείς μη κερδοσκοπικού χαρακτήρα δύνανται λαμβάνουν επιχορήγηση από τις περιφέρειες από πιστώσεις και αυτές εγγράφονται στον προϋπολογισμό του Υπουργείου μας μόνο κατόπιν αιτήματός τους.

Αυτή τη στιγμή, λοιπόν, σύμφωνα με τις εκθέσεις κατανομής για την επιχορήγηση των νομικών προσώπων ιδιωτικού δικαίου μη κερδοσκοπικού χαρακτήρα που παρέχουν υπηρεσίες φροντίδας ηλικιωμένων στην Περιφέρεια Κρήτης, μόνο τα φιλανθρωπικά Ιδρύματα «Ανδρέας και Μαρία Καλοκαιρινού», που υπάγονται στο Πτωχοκομείο Ηρακλείου, επιχορηγούνται και από εμάς. Θέλω να ξέρετε ότι τα εν λόγω ιδρύματα έλαβαν 17.765 ευρώ συνολική επιχορήγηση αυξημένη σε σχέση με το 2022 και το 2021 που έλαβαν 12.765 ευρώ. Επιπλέον θέλω να ξέρετε ότι καλύπτουμε τον ΕΟΠΥΥ για την παροχή τροφείων. Για τα τρία παραπάνω παραρτήματα ΑΜΕΑ για τον μήνα Μάρτιο, που έχουμε και τα τελευταία τελικά στοιχεία, η επιχορήγηση ήταν 138.485 ευρώ, ενώ για το 2022 είχαμε καταβάλει στο σύνολο όμως 1.537.000 ευρώ.

Για τα υπόλοιπα θέματα που αναφέρατε θα επανέλθω στη δευτερολογία για διαχείριση χρόνου.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε Συντυχάκη, έχετε τον λόγο.

**ΕΜΜΑΝΟΥΗΛ ΣΥΝΤΥΧΑΚΗΣ:** Κυρία Υπουργέ, αντιλαμβάνεστε ότι η κατάσταση με τις μονάδες φροντίδας ηλικιωμένων είναι σοβαρή και είναι οξυμένη, γιατί οξύνονται συνολικά τα κοινωνικά προβλήματα και ειδικά όταν έχουμε περάσει μια μακρά περίοδο με τον COVID-19 και τα γνωστά προβλήματα τα οποία αντιμετώπισαν αυτές οι μονάδες φροντίδας ηλικιωμένων.

Εγώ σας έθεσα δύο-τρία βασικά ζητήματα τα οποία εκεί πρέπει να απαντήσετε -όταν σας θέτουν ευθέως κάποια ερωτήματα, ευθεία πρέπει να είναι και η απάντηση σε αυτά τα συγκεκριμένα ερωτήματα- όπως είναι η υποστελέχωση των δομών, η υποχρηματοδότηση, σοβαρά κτηριακά προβλήματα, σοβαρά προβλήματα υποδομών γενικότερα. Θέσατε και το ζήτημα της χρηματοδότησης, δηλαδή ότι το κράτος είναι συνεπές απέναντι στη χρηματοδοτική ενίσχυση, παραπάνω κ.λπ. .Το παραπάνω τώρα είναι σχετικό, διότι οι ανάγκες είναι αυτές που καθορίζουν εάν είναι επαρκής ή όχι η χρηματοδότηση. Και οι ανάγκες λένε ότι δεν είναι επαρκής η χρηματοδότηση. Παρά το γεγονός ότι υπάρχουν ελλείψεις σε δημόσιες δομές ακόμα και αυτές οι δημόσιες δομές χρηματοδοτούνται ανεπαρκώς.

Θα σας πω μόνο ότι το 70% του ετήσιου προϋπολογισμού των μονάδων της Περιφέρειας Κρήτης πάει σε μισθούς και δαπάνες μη μόνιμου προσωπικού, εξωτερικών συνεργείων, επικουρικού προσωπικού κ.λπ.. Υπάρχει μη έγκαιρη καταβολή της χρηματοδότησης των φορέων που έχει ως αποτέλεσμα τη μη εξόφληση των υποχρεώσεων του Κέντρου Κοινωνικής Πρόνοιας Περιφέρειας Κρήτης -μιλάμε για τα οικονομικά έτη 2022 - 2023- με κίνδυνο να μείνουν χωρίς τρόφιμα, φάρμακα, υγειονομικό υλικό, είδη καθαρισμού, φύλαξης, σίτισης και καθαριότητας.

Από εκεί και μετά σας έθεσα ένα πολύ σοβαρό ζήτημα. Στο Ηράκλειο, στην τέταρτη, πέμπτη πόλη της χώρας, ένας νομός με πάνω από τριακόσιες χιλιάδες κατοίκους δεν υπάρχει δημόσια δομή. Το αντιλαμβάνεστε; Τι έχετε να πείτε γι’ αυτό; Ή τι θα κάνετε γι’ αυτό; Είναι απλό το ερώτημα. Στα Χανιά λειτουργεί δημοτικό γηροκομείο με πάρα πολλά προβλήματα. Η λειτουργία του έχει επιβαρυνθεί από περιπτώσεις χρόνιων παθήσεων. Έχει αλλάξει ο χαρακτήρας του ενώ εκκρεμεί χρηματοδότηση για την ανέγερση της νέας πτέρυγας και υπάρχουν ελλείψεις φυσικά μόνιμου προσωπικού που αφορά τη λειτουργία του. Δεν έχετε άραγε ευθύνη ως Κυβέρνηση για την απάνθρωπη κατάσταση στην ιδιωτική μονάδα φροντίδας ηλικιωμένων στα Χανιά που είπα στην πρωτολογία μου; Όπως ο δήμος και η περιφέρεια γνωρίζατε όλοι σας για την κατάσταση του συγκεκριμένου γηροκομείου από το 2010, οπότε είχε αποφασιστεί, είχε υπογραφεί το σφράγισμα αυτής της δομής. Μία απόφαση που ποτέ δεν υλοποιήθηκε, διότι δεν υπήρχε δημόσια δομή για να φιλοξενήσει τους γέροντες και τις γερόντισσες.

Μετά από δώδεκα χρόνια και εφόσον έχει πάρει τέτοια έκταση το ζήτημα και έχουν προφυλακιστεί ιδιοκτήτες ιδιωτικής μονάδας ακόμα δεν μπορεί να βρεθεί εναλλακτική δομή για τους ηλικιωμένους. Το ίδιο είναι και στο Λασίθι. Είναι γνωστά σε όλους τους αρμόδιους φορείς, Κυβέρνηση, περιφέρεια, δήμος, τα σοβαρά προβλήματα που αντιμετωπίζει το Γηροκομείο Ιεράπετρας, Νομικό Πρόσωπο Ιδιωτικού Δικαίου, με διαχειριστή τον Σύλλογο Φίλων Τρίτης Ηλικίας το οποίο λειτουργεί με προσωρινή αναστολή της απόφασης για διακοπή της λειτουργίας του ενώ είναι ορατό το ενδεχόμενο διακοπής και της λειτουργίας του γηροκομείου «Παναγία η Γερόντισσα» στο οροπέδιο Λασιθίου διότι δεν πληρούνται οι προϋποθέσεις λειτουργίας του ιδρύματος λόγω έλλειψης χρημάτων.

Τα ίδια τα γεγονότα απέδειξαν στην πράξη ότι η έλλειψη δημόσιων δομών και υπηρεσιών πρόνοιας στο πλαίσιο της πολιτικής που λογαριάζει ως κόστος την προστασία της ζωής και την ασφάλεια των πιο ευαίσθητων ομάδων του πληθυσμού είναι όχι απλώς αδιέξοδη αλλά και επικίνδυνη και γίνεται και ακόμα πιο επικίνδυνη διότι δεν υπάρχει πρόβλεψη να ενισχυθούν οι υπηρεσίες της περιφέρειας που έχουν την ευθύνη για τους ελέγχους με άμεσες προσλήψεις μόνιμου προσωπικού για να μπορεί να λειτουργήσει όλο αυτό το πλαίσιο ελέγχου των μονάδων φροντίδας ηλικιωμένων.

Θα τελειώσω με ένα παράδειγμα από στοιχεία της Γενικής Διεύθυνσης Δημόσιας Υγείας και Κοινωνικής Μέριμνας Περιφέρειας Κρήτης τα οποία θα καταθέσω προς τα Πρακτικά. Στην Περιφερειακή Ενότητα Ηρακλείου το 2020 έγιναν είκοσι δύο έλεγχοι. Το 2021, ξέρετε πόσοι έγιναν; Εννιά. Στα Χανιά το 2020 έγιναν είκοσι έλεγχοι. Το 2021, μόλις επτά. Στο Λασίθι από επτά το 2020, έγιναν πέντε το 2021

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κύριε συνάδελφε, παρακαλώ συντομεύετε.

**ΕΜΜΑΝΟΥΗΛ ΣΥΝΤΥΧΑΚΗΣ:** Κλείνω.

Εμείς θεωρούμε ως Κομμουνιστικό Κόμμα Ελλάδας, κύριε Πρόεδρε, ότι πρέπει ο ίδιος ο λαός που θα σώσει τον ίδιο τον εαυτό του να αναλάβει την ευθύνη για να σταματήσει η απαξίωση των δημόσιων δομών και να διεκδικήσει δημόσιες δομές που να καλύπτουν τις σύγχρονες πραγματικές ανάγκες.

(Στο σημείο αυτό ο Βουλευτής κ. Εμμανουήλ Συντυχάκης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κυρία Υπουργέ.

**ΣΟΦΙΑ ΖΑΧΑΡΑΚΗ (Υπουργός Κοινωνικής Συνοχής και Οικογένειας):** Συνήθως μου λένε ότι είμαι ακριβής. Τώρα είπατε ότι δεν σας απάντησα. Νομίζω ότι σας απάντησα. Διπλάσιος ο προϋπολογισμός από τη μια χρονιά στην άλλη. Αυτό είναι συγκεκριμένο. Για τα υπόλοιπα, να δεχτώ ότι αυτή η ερώτηση μπορεί να έχει τα στοιχεία στη δευτερολογία. Όταν όμως λέμε ότι στον προϋπολογισμό του 2021 και 2022 λάμβανε 1.100.000 ευρώ και το 2023 η τακτική επιχορήγηση ανέβηκε στα 2.064.000 ευρώ φαντάζομαι ότι έχει συγκεκριμένα στοιχεία αυτό. Έχουμε ξαναβρεθεί στη Βουλή και ξέρετε ότι προσπαθώ συνέχεια να σας δίνω απαντήσεις που είναι συγκεκριμένες.

Το ζήτημα του ιδιωτικού γηροκομείου Αγίας Ελένης δεν είναι απλό είναι πάρα πολύ καίριο. Μάλιστα το αντιμετώπισα από τις πρώτες εβδομάδες που πήγαμε σε αυτό το καινούργιο Υπουργείο, με τη δυσκολία, όπως αντιλαμβάνεστε, της διοικητικής υποδομής, με την επιμονή όμως της επίλυσης πάντα σε συνεργασία με την περιφέρεια. Γνωρίζετε ότι είναι ένα δύσκολο ζήτημα. Επίσης, πρέπει να ξέρετε ότι από τις 3 Αυγούστου έχει δεσμευτεί και διατεθεί εκ μέρους του Κέντρου Πρόνοιας στην Κρήτη το σύνολο των κενών κλινών που διαθέτει και στα τρία παραρτήματα που προανέφερα -να μην κουράσουμε με την αναφορά τους ξανά- για τη μεταφορά, εισαγωγή και φιλοξενία ηλικιωμένων απόρων από το ιδιωτικό γηροκομείο. Είμαστε σε συνεννόηση με το Κέντρο Κοινότητος Ηρακλείου και την πρόεδρό του -μπορείτε να το ελέγξετε- και με την εισαγγελία Ηρακλείου για τη βέλτιστη δυνατή λύση στην υλοποίηση της μετακίνησης. Η ίδια έχω προσωπική επαφή με τον περιφερειάρχη.

Θέλουμε να διαβεβαιώσουμε ότι δεν θέλουμε να αφήσουμε κανένα συμπολίτη μας απροστάτευτο. Επαναλαμβάνω όπως είπα και στην προηγούμενη ερώτηση, ότι δεν υπάρχει ένα προνόμιο κοινωνικής ευαισθησίας. Όλοι και κυρίως το κράτος σ’ αυτό το κομμάτι θα πρέπει να μεριμνήσει. Βέβαια και δική μου πρόταση είναι οι έλεγχοι να είναι ακόμα πιο έντονοι και κυρίως σε αυτό το κομμάτι της μακροχρόνιας φροντίδας.

Μιλήσατε για το ζήτημα του προσωπικού. Ως προς το ζήτημα του προσωπικού ξέρουμε ότι οι ανάγκες των μονάδων είναι διευρυμένες. Και, βέβαια, γι’ αυτόν τον λόγο άμεσα -επειδή είπατε και για το επικουρικό προσωπικό COVID- θα καταθέσουμε διάταξη, έτσι ώστε να υπάρξει παράταση των συμβάσεων, τουλάχιστον, μέχρι το τέλος χρονιάς. Καταλαβαίνουμε ότι αυτοί οι άνθρωποι έχουν αυτή τη στιγμή έναν σημαντικό ρόλο να παίξουν στις μονάδες που υπηρετούν. Αυτά είναι είκοσι ένα άτομα για τα τρία παραρτήματα, για να έχετε και τον αριθμό. Επίσης προωθείται αίτημα για πρόσληψη δεκατεσσάρων ατόμων στον ετήσιο προγραμματισμό προσλήψεων τακτικού προσωπικού 2024 κατόπιν αιτήματος του ίδιου του κέντρου.

Θα αναφερθώ σε μια σημαντική λεπτομέρεια την οποία θα ήθελα να ελέγξετε ο ίδιος. Σε ό,τι αφορά στο Κέντρο Κοινωνικής Πρόνοιας Κρήτης βρίσκεται σε ώριμο στάδιο και σύντομα θα έχουμε δημοσιεύσει και τον νέο κανονισμό λειτουργίας. Γιατί είναι σημαντικό αυτό; Γιατί προβλέπεται εκ νέου επικαιροποιημένη πλέον η κάλυψη ενός διευρυμένου φάσματος υπηρεσιών με βασικότερα την παροχή υπηρεσιών ανοικτής και κλειστής φροντίδας μακροχρόνιας ή βραχυχρόνιας περίθαλψης, αποθεραπείας και φυσικής αποκατάστασης σε ηλικιωμένα άτομα καθώς και η παροχή στα ωφελούμενα άτομα προγραμμάτων κατ’ οίκον στήριξης.

Μιλήσατε για τις πολιτικές για την τρίτη ηλικία. Να αναφέρω πάλι για τα στοιχεία σας ότι χθες δώσαμε το επίδομα ανασφάλιστων υπερηλίκων σε δεκαπέντε χιλιάδες οκτακόσιες τριάντα δικαιούχους, περίπου 5.777.483 ευρώ, καθώς και το επίδομα κοινωνικής αλληλεγγύης υπερηλίκων σε δεκαοκτώ χιλιάδες δεκαοκτώ δικαιούχους, ποσό το οποίο ανέρχεται στα 7.021.259 ευρώ. Το πολύ σημαντικό όμως -και αυτό θέλω να το συγκρατήσετε, γιατί θα λογοδοτήσουμε πολύ σύντομα και γι’ αυτό μόλις ολοκληρωθεί- είναι η συνεργασία που έχουμε με το Υπουργείο Υγείας και τη DG Reform τη Γενική Διεύθυνση της Ευρωπαϊκής Επιτροπής για το κομμάτι των μεταρρυθμίσεων για μια συνολική εθνική στρατηγική για τη μακροχρόνια φροντίδα. Πέρα από το κομμάτι της πρόνοιας και της φροντίδας που πρέπει να δώσουμε στους ανθρώπους τρίτης και τέταρτης ηλικίας έχει να κάνει και με την υγιή και ενεργό γήρανση. Άρα, έχουμε πολύ περισσότερα πράγματα να πούμε. Πιστεύουμε ότι και αυτή η συνεργασία με την Ευρωπαϊκή Επιτροπή θα παράξει ουσιαστικά συμπεράσματα για να μπορέσουν να συμπεριληφθούν σε εθνικές πολιτικές.

Σας ευχαριστώ πολύ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Θα συζητηθεί τώρα η πέμπτη με αριθμό 61/28-8-2023 επίκαιρη ερώτηση δεύτερου κύκλου του Βουλευτή Επικρατείας της Πλεύσης Ελευθερίας κ. Αλέξανδρο Καζαμία, προς την Υπουργό Πολιτισμού, με θέμα: «Η διεκδίκηση των Γλυπτών του Παρθενώνα εν όψει της πρόσφατης αποκάλυψης της κλοπής χιλιάδων αντικειμένων από το Βρετανικό Μουσείο».

Κύριε Καζαμία, έχετε τον λόγο.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κύριε Πρόεδρε. Καλημέρα, κυρία Υπουργέ.

Στις 16 Αυγούστου κατέστη γνωστό ότι τα προηγούμενα δύο με τρία χρόνια κλάπηκαν περί τα χίλια πεντακόσια με δύο χιλιάδες πολύτιμα αντικείμενα από το Βρετανικό Μουσείο αξίας πολλών εκατομμυρίων λιρών. Αμέσως μετά το μουσείο απέλυσε έναν υψηλόβαθμο υπάλληλο με ειδίκευση στον Ελληνικό και Μεσογειακό Πολιτισμό του οποίου οι δραστηριότητες ερευνώνται από την αστυνομία. Ο εν λόγω έφορος σύμφωνα με την εφημερίδα «OBSERVER» στις 26 Αυγούστου διετέλεσε υπεύθυνος για τα μάρμαρα του Παρθενώνα κατά τον προηγούμενο ρόλο του ως επιτηρητής των ελληνικών συλλογών του μουσείου. Επιπλέον, σύμφωνα με τη δική του δημόσια παραδοχή το Βρετανικό Μουσείο μετά από διακόσια εβδομήντα χρόνια αποικιακής και μετα- αποικιακής ιστορίας αποκάλυψε ότι ακόμη δεν διαθέτει πλήρη κατάλογο των αντικειμένων που έχει στην κατοχή του, γι’ αυτό είναι πολύ δύσκολο να προσδιοριστεί με πλήρη βεβαιότητα πόσα και ποια αντικείμενα έχουν κλαπεί από το μουσείο. Ωστόσο, καθώς περνούν οι μέρες φαίνεται όλο και πιο ξεκάθαρα ότι ανάμεσα στα κλοπιμαία υπάρχει πιθανότατα και ένας άγνωστος αριθμός αρχαίων ελληνικών κοσμημάτων. Σύμφωνα με τον άνθρωπο που ανακάλυψε τη ληστεία τον κ. Ιτάι Γκρέιντελ σε δήλωσή του που δημοσιεύτηκε στις 25 Αυγούστου στην εφημερίδα «GUARDIAN» τα κλοπιμαία περιλάμβαναν και «ελληνικά χρυσά κοσμήματα που αφαιρέθηκαν ή καταστράφηκαν, που είχαν κοπεί σε κομμάτια με ψαλίδι ή με τανάλια ή κομματιαστεί με σφυρί ή των οποίων είχε αφαιρεθεί το χρυσάφι. Ο χρυσός πιθανόν να έλιωσε τώρα. Αυτός που έχει χαθεί για πάντα», είπε.

Σας ερωτώ, γιατί η Κυβέρνηση αρκείται όπως δηλώσατε πρόσφατα σε συνέντευξή σας μόνο σε όσα έχουν ανακοινωθεί από το ίδιο το μουσείο και δεν προβαίνει σε άμεσο διάβημα προς τη βρετανική κυβέρνηση ζητώντας σαφείς και πλήρεις διαβεβαιώσεις για το αν υπήρξαν, πράγματι, αρχαία ελληνικά αντικείμενα ανάμεσα στα κλοπιμαία που εξαφανίστηκαν από το Βρετανικό Μουσείο και πόσα και ποια είναι αυτά;

Επίσης, στις 25 Αυγούστου ανακοινώθηκαν οι παραιτήσεις του διευθυντή και υποδιευθυντή του Βρετανικού Μουσείου παραδεχόμενοι εύγλωττα ότι η ευθύνη γι’ αυτή την τεράστια απώλεια ανήκει στα υψηλότερα κλιμάκια της διοίκησης του ιδρύματος. Όπως γνωρίζετε για πολλές δεκαετίες ένα από τα κεντρικά επιχειρήματα που χρησιμοποιούν οι βρετανικές αρχές για να μην επιστρέψουν τα γλυπτά του Παρθενώνα είναι ότι η παραμονή τους στο Βρετανικό Μουσείο εγγυάται υποτίθεται την καλύτερη προστασία και ασφάλειά τους.

Σήμερα και αφού έχει γίνει πλέον φανερό στα μάτια όλου του κόσμου ότι το Βρετανικό Μουσείο είναι παντελώς ανίκανο να προστατεύσει και να εγγυηθεί την ασφάλεια και ακεραιότητα των μνημείων και θησαυρών του, θέλω να σας ρωτήσω τι περιμένει η Κυβέρνηση για να ζητήσει μεγαλόφωνα και επίσημα την άμεση επιστροφή των γλυπτών του Παρθενώνα στη χώρα τους και να ξεκινήσει η διεθνή εκστρατεία, με σκοπό την καλύτερη προστασία τους από τους κινδύνους στους οποίους εκτίθενται, όσο παραμένουν στο Βρετανικό Μουσείο.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ορίστε, κυρία Υπουργέ.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Καλημέρα, καλό μήνα. Ευχαριστώ πολύ, κύριε Πρόεδρε.

Κύριε Βουλευτά, σας ευχαριστώ για την ερώτησή σας, γιατί μου δίνετε την ευκαιρία να σας ενημερώσω για το εθνικό θέμα της επανένωσης των γλυπτών του Παρθενώνα.

Είμαι σίγουρη ότι έχετε παρακολουθήσει από το 2019 τον Ιούλιο, όταν ο Κυριάκος Μητσοτάκης ανέλαβε την διακυβέρνηση της χώρας, ότι η Κυβέρνηση ξεκίνησε να εργάζεται -και συνεχίζει σήμερα να εργάζεται- με πολύ συστηματικό τρόπο και αθόρυβη προσπάθεια για την επιστροφή των Παρθενωνίων. Εργαζόμαστε συνολικά, με σοβαρότατα, υπευθυνότητα, ευαισθησία και αποτελεσματικότητα για να φτάσουμε σε αυτόν τον εθνικό στόχο και νομίζω ότι αυτό έχει αποδειχθεί από μια σειρά γεγονότων.

Πρώτον, η απόφαση της διακυβερνητικής επιτροπής της UNESCO τον Σεπτέμβριο του 2021, η οποία αποτελεί την πρώτη απόφαση, μετά από πλήθος συστάσεων, σύμφωνα με την οποία η UNESCO αναγνωρίζει το νόμιμο και ηθικό του ελληνικού αιτήματος.

Δεύτερον, η οριστική επανένωση του θραύσματος Fagan από το Μουσείο του Παλέρμου της Σικελίας, στη ζωφόρο στην Ακρόπολη. Προφανώς δεν είναι τυχαίο γεγονός. Χρειάστηκαν είκοσι μήνες διαπραγματεύσεων, με την περιφερειακή κυβέρνηση της Σικελίας και το Υπουργείο Πολιτισμού της Ιταλικής Δημοκρατίας.

Τρίτον, η γενναιόδωρη χειρονομία της αυτού Αγιότητος του Πάπα Φραγκίσκου για την οριστική επιστροφή των τριών θραυσμάτων από τα μουσεία του Βατικανού. Προφανώς και αυτό δεν έγινε τυχαία.

Τέταρτον, η ενίσχυση και η στήριξη με συντριπτικά ποσοστά του ελληνικού αιτήματος, όχι μόνο από την βρετανική αλλά και από την διεθνή κοινή γνώμη. Και αυτό δεν είναι τυχαίο. Είναι αποτέλεσμα συγκεκριμένης πολιτικής.

Τις τελευταίες μέρες, πράγματι, έχει δημοσιοποιηθεί αυτό το τραγικό περιστατικό της κλοπής εκατοντάδων αντικειμένων από τις συλλογές του Βρετανικού Μουσείου. Το ίδιο το γεγονός αυτό θέτει ένα μείζον ζήτημα αξιοπιστίας του ίδιου του μουσειακού οργανισμού, σε ό,τι αφορά θέματα προστασίας, φύλαξης και ασφάλειας των εκθεμάτων του.

Έχω πει πολλές φορές απερίφραστα ότι τα αρχιτεκτονικά γλυπτά του Παρθενώνα, άρα το αναπόσπαστο αυτό τμήμα του ίδιου του μνημείου, δεν έχουν τύχει της καλύτερης φροντίδας και προστασίας στις δεκαετίες έκθεσής τους στο Βρετανικό Μουσείο. Η κακομεταχείριση και οι ζημιές των γλυπτών είναι πολύχρονη και διαρκής. Οι πρόσφατες κλοπές επιβεβαιώνουν ότι οι ιθύνοντες του μουσείου, ούτε μεριμνούν για την προστασία των συλλογών ούτε λαμβάνουν τα προσήκοντα μέτρα ασφάλειας και φύλαξης. Η δήθεν προστασία που παρέχεται στο Βρετανικό Μουσείο, ήταν πάντα πλημμελής, ελλιπής και προβληματική ως προς τα αριστουργήματα του Φειδία.

Ο Κυριάκος Μητσοτάκης είναι ο πρώτος Πρωθυπουργός, ο οποίος έθεσε σοβαρά και επίσημα στον ομόλογό του, τον Βρετανό Πρωθυπουργό, το ζήτημα της επανένωσης των γλυπτών. Η Κυβέρνηση είναι προφανές ότι διαθέτει στρατηγική. Βεβαίως στρατηγική διαπραγμάτευσης που δημοσιοποιείται, παύει να αποτελεί στρατηγική. Η Κυβέρνηση παρακολουθεί από πολύ κοντά το θέμα. Ενισχύουμε συνεχώς την επιχειρηματολογία μας με αποδείξεις, ότι η Ελλάδα προστατεύει, αναδεικνύει, διαχειρίζεται με τον βέλτιστο τρόπο και επιστημονικά και τεχνικά τα πολιτιστικά αγαθά.

Προφανώς, τα πρόσφατα γεγονότα των κλοπών και μάλιστα εκ των έσω -αυτό είναι το μεγάλο πρόβλημα- ενισχύουν, ισχυροποιούν απολύτως το αίτημά μας για την επανένωση των γλυπτών στην Αθήνα, στο Μουσείο της Ακρόπολης. Και η θέση της χώρας μας -θα το επαναλάβω για άλλη μια φορά- ήταν και είναι ομόθυμη, σαφής και αμετάκλητη: Δεν αναγνωρίζει οποιοδήποτε δικαίωμα κυριότητας, νομής και κατοχής των γλυπτών στο Βρετανικό Μουσείο, καθώς θεωρούμε ότι είναι προϊόντα καταστροφικής αρπαγής και κλοπής. Η Ελλάδα υποχρεούται και συνταγματικά και νομιμοποιείται ηθικά να αξιώνει και να επιδιώκει με κάθε νόμιμο και πρόσφορο μέσο, την επιστροφή των γλυπτών και την επανένωσή τους στο Μουσείο της Ακρόπολης. Είναι θέμα ηθικής τάξης και δικαιοσύνης.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ευχαριστούμε.

Ελάτε, κύριε συνάδελφε.

**ΑΛΕΞΑΝΔΡΟΣ ΚΑΖΑΜΙΑΣ:** Ευχαριστώ, κυρία Υπουργέ.

Θα ήθελα κατ’ αρχάς να πω ότι η Πλεύση Ελευθερίας αντιμετωπίζει αυτό το θέμα, όπως είπατε πολύ σωστά, ως εθνικό θέμα και θα θέλαμε οι παρεμβάσεις μας και οποιαδήποτε κριτική να λαμβάνεται υπ’ όψιν στο πλαίσιο της επιθυμίας μας για συγκρότηση μιας αποτελεσματικής εθνικής στρατηγικής και τακτικής.

Συγκεκριμένα, πρέπει να πω ότι διάβασα και με μεγάλο ενδιαφέρον το άρθρο σας στα «ΝΕΑ» την περασμένη Τετάρτη, το οποίο ήρθε μετά που κατέθεσα την ερώτησή μου και αφηγείστε, πραγματικά, με συγκινητικό τρόπο την ιστορία της κακομεταχείρισης των γλυπτών και άμα τα διαβάζει κανείς αυτά εξοργίζεται και του δημιουργείται -όπως είμαι σίγουρος ότι θέλατε να κάνετε με το άρθρο σας- ακόμη πιο έντονη η επιθυμία για μία σθεναρή και αποτελεσματική διεκδίκηση.

Ωστόσο, θα ήθελα να είχατε γράψει αυτό το άρθρο σε μια αγγλική εφημερίδα και όχι στα «ΝΕΑ», στην Ελλάδα, διότι η αποτελεσματικότητα της τακτικής κρίνεται από το πώς παρεμβαίνουμε μέσα στην αγγλική κοινωνία. Σας υπενθυμίζω ότι στη δεκαετία του ’80 η αείμνηστη Μελίνα Μερκούρη είχε πάει και διεκδικήσει τα μάρμαρα στο Λονδίνο. και είχε μιλήσει με τον τότε διευθυντή του Βρετανικού Μουσείου και έχουν αποκαλυφθεί τους τελευταίους μήνες απόρρητα έγγραφα του Foreign Office που δείχνουν ότι το Foreign Office είχε επηρεαστεί από αυτή την εκστρατεία και μάλιστα σκεφτόταν να συμβουλεύσει το Βρετανικό Μουσείο να κάνει μια χειρονομία επιστροφής των μαρμάρων.

Δεν είναι, όμως, μόνο αυτό. Η εφημερίδα «FINANCIAL TIMES», την περασμένη Τρίτη, αναφέρθηκε συγκεκριμένα στη σιωπή της Ελλάδας και στην ερμηνεία της σιωπής της Ελλάδας πάνω στο θέμα αυτό ως ένδειξη ότι η μυστική συμφωνία που επιδιώκει ο Πρωθυπουργός, όπως πολύ σωστά μας αναφέρατε, προχωράει. Δεν ξέρουμε τι είναι αυτή η μυστική συμφωνία. Το μόνο που ξέρουμε είναι ότι δεν πρόκειται για δανεισμό, γιατί κάτι τέτοιο θα αναγνώριζε εμμέσως την κυριότητα του μουσείου πάνω στα μάρμαρα, κάτι που δεν θέλουμε. Αφ’ ετέρου, όλα τα δημοσιογραφικά ρεπορτάζ μιλάνε για win, win, δηλαδή για μία συμφωνία στην οποία και τα δύο μέρη θα κερδίσουν. Και αναρωτιέμαι, αν θέλουμε να διεκδικήσουμε τα μάρμαρα, τι έχει να κερδίσει η Βρετανία από αυτό;

Συνεπώς, βλέπουμε αυτή τη μυστική διπλωματία, η οποία διεξάγεται για μεγάλο χρονικό διάστημα, με αρκετή -θα έλεγα- ανησυχία, όχι καχυποψία αλλά ανησυχία.

Τέλος, πρέπει να σας πω ότι η Νιγηρία έθεσε θέμα με πολύ πιο έντονο τρόπο μετά την αποκάλυψη της κλοπής των θησαυρών από το Βρετανικό Μουσείο και πρέπει να μοιραστώ μαζί σας την ανησυχία μου. Αν μια χώρα όπως είναι η Νιγηρία μπορεί να θέτει αυτό το θέμα πιο σθεναρά και να κατακλύζει τα βρετανικά μέσα μαζικής ενημέρωσης, όπως το BBC, ενώ η ελληνική Κυβέρνηση με τη στάση της να κάνει εφημερίδες όπως η «FINANCIAL TIMES» να μιλάνε για τη «σιωπή» της, νιώθω πως ίσως να μην έχουμε τη σωστή τακτική.

Ωστόσο, υποστηρίζουμε τις προσπάθειες για τη διεκδίκηση των μαρμάρων που κάνει η Κυβέρνηση και θα θέλαμε μεγαλύτερη διαφώτιση πάνω σε αυτή τη συμφωνία, η οποία δεν ανακοινώνεται, και γιατί αυτή εκλαμβάνεται ως μια συμφωνία που οδηγεί σε σιωπή της Ελλάδας πάνω στο θέμα αυτό.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα γίνει μια ολιγόλεπτη διακοπή, λόγω τεχνικού προβλήματος.

(ΔΙΑΚΟΠΗ)

(ΜΕΤΑ ΤΗ ΔΙΑΚΟΠΗ)

**ΠΡΟΕΔΡΕΥΩΝ (Οδυσσέας Κωνσταντινόπουλος):** Κυρίες και κύριοι συνάδελφοι, συνεχίζουμε τη συνεδρίαση, αφού πρώτα ευχαριστήσουμε για τη συνέπεια του χρόνου τον Βουλευτή κ. Καζαμία.

Κυρία Υπουργέ, έχετε τον λόγο.

**ΣΤΥΛΙΑΝΗ ΜΕΝΔΩΝΗ (Υπουργός Πολιτισμού):** Ευχαριστώ πολύ, κύριε Πρόεδρε.

Κύριε Βουλευτά, κατ’ αρχάς σας ευχαριστώ για τα καλά σας λόγια για το άρθρο μου στην εφημερίδα «ΤΑ ΝΕΑ», το οποίο έχει μεταφραστεί και έχει ήδη περάσει στις αγγλικές εφημερίδες. Σήμερα μάλιστα, οι «New York Times» έχουν ένα πολύ μεγάλο κομμάτι και επιπλέον συνέντευξη μου για το θέμα αυτό.

Όσο για τους «FINANCIAL TIMES», αυτό δεν ήταν τόσο άποψη της εφημερίδας όσο ήταν μια διαρροή από το ίδιο το Βρετανικό Μουσείο και αυτό έγινε γιατί πολλές φορές ξέρουμε ότι λειτουργεί με τις σκοπιμότητες που λειτουργεί ο συγκεκριμένος οργανισμός.

Η Μελίνα Μερκούρη τότε βεβαίως, πήγε στο Λονδίνο και έθεσε το θέμα στο δικό της επίπεδο. Μίλησε και στην Oxford Union το 1986. Επί της ουσίας, όμως, όπως είπα και προηγουμένως, ο σημερινός Πρωθυπουργός Κυριάκος Μητσοτάκης έθεσε το θέμα στον Βρετανό ομόλογό του. Επομένως, από την ελληνική πλευρά το θέμα έχει τεθεί στο ανώτατο δυνατό επίπεδο και αυτό το οποίο δεν θα κουραστούμε να επαναλαμβάνουμε είναι δύο πράγματα: Το ένα είναι ότι τα παρθενώνια γλυπτά βρίσκονται στο Βρετανικό Μουσείο ως προϊόν κλοπής. Επομένως, αυτό και μόνο το γεγονός δεν επιτρέπει να αποδεχθούμε τίποτε από αυτά τα οποία λέει το Βρετανικό Μουσείο και αυτό είναι κόκκινη γραμμή για εμάς. Και το δεύτερο είναι ότι το να ανακοινώνεται μια στρατηγική, ενώ είσαι ακόμα σε φάση διαπραγμάτευσης, αυτό ακυρώνει την ίδια τη στρατηγική και νομίζω ότι το καταλαβαίνετε πάρα πολύ καλά. Αυτό το οποίο έχω να σας πω είναι ότι η Κυβέρνηση ακολουθεί την πάγια εθνική θέση.

Η διεκδίκηση των γλυπτών του Παρθενώνα έχει ξεκινήσει σχεδόν με τη σύσταση του ελληνικού κράτους. Δεν υπάρχει κανείς που να μην αντιλαμβάνεται και το δίκαιο αίτημα και ότι και την εποχή που συντελέστηκε και σήμερα αντιβαίνει κάθε κανόνα Εθνικού και Διεθνούς Δικαίου, διεθνείς συμφωνίες και συμβάσεις και τις κοινώς αποδεκτές αρχές και αντιλήψεις για την προστασία και διαχείριση της πολιτιστικής κληρονομιάς.

Η στάση και η θέση της Ελλάδας έχει πλέον πάρει διεθνείς διαστάσεις. Εάν η Νιγηρία ακολουθεί μια δική της γραμμή είναι δικό της θέμα. Αλλά το ζήτημα μετά την αποκάλυψη της κλοπής στο Βρετανικό Μουσείο έχει απολύτως διεθνοποιηθεί μέχρι και τα αυστραλιανά μέσα και σήμερα αν κάνετε ένα απλό ψάξιμο, ένα γκουγκλάρισμα θα δείτε ότι υπάρχει παντού η ελληνική θέση.

Αυτό το οποίο εγώ μπορώ να σας πω είναι ότι σε καμμία περίπτωση η Κυβέρνηση δεν θα παρεκκλίνει από τις κόκκινες γραμμές, σε καμμία περίπτωση δεν μπορούμε να δεχτούμε ότι το Βρετανικό Μουσείο φροντίζει και φυλάσσει όχι μόνο τις ελληνικές συλλογές, όχι μόνο τα γλυπτά, το σύνολο των συλλογών, είναι μείζον θέμα -ανεξαρτήτως αν οι ελληνικές οι αρχαιότητες ή οι κινεζικές ή οι αιγυπτιακές- το να υπάρχει εκ των έσω κλοπή.

Είναι φανερό ότι η συγκεκριμένη κλοπή έχει με κρότο καταρρίψει και το τελευταίο επιχείρημα του Βρετανικού Μουσείου, αυτό το οποίο είπατε και εσείς και συμφωνούμε απολύτως, και χαίρομαι γιατί μπορούμε όλοι μαζί -είναι ένα θέμα στο οποίο δεν μπορεί να υπάρχουν αποκλίσεις- να συνεχίσουμε με σθεναρό τρόπο και επιμονή τη διεκδίκηση.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Συνεχίζουμε.

Θα συζητηθεί η έβδομη με αριθμό 51/28-8-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης της Κοινοβουλευτικής Ομάδας του Κομμουνιστικού Κόμματος Ελλάδας κ. Ιωάννη Δελή προς τον Υπουργό Περιβάλλοντος και Ενέργειας, με θέμα: «Παραμένει και οξύνεται το πρόβλημα της δυσοσμίας σε περιοχές της πόλης Κατερίνης στην Περιφερειακή Ενότητα (Π.Ε.) Πιερίας».

Ελάτε, κύριε συνάδελφε.

**ΙΩΑΝΝΗΣ ΔΕΛΗΣ:** Ευχαριστώ πολύ, κύριε Πρόεδρε.

Όπως είπατε και εσείς όχι μόνο παραμένει, εδώ και μια δεκαετία, αλλά και οξύνεται ειδικά τους καλοκαιρινούς μήνες, κύριε Υπουργέ, το πρόβλημα της δυσοσμίας σε περιοχές του πολεοδομικού συγκροτήματος της Κατερίνης, όπως στη Νέα Ζωή, στα Ευαγγελικά, στην Αγία Άννα, στο Βατάν, στον Μυλαύλακο, στην Ανδρομάχη, στην περιοχή της Αγίας Αικατερίνης και γενικότερα σε όλες εκείνες τις περιοχές που γειτονεύουν με την Περιφερειακή Τάφρο και με τον ποταμό Λεύκο (Πέλεκας).

Αυτό το τόσο σοβαρό ζήτημα της δυσοσμίας το έχουμε αναδείξει ως κόμμα ως ΚΚΕ, εκτός από το Δημοτικό Συμβούλιο της Κατερίνης και στο Περιφερειακό Συμβούλιο της Κεντρικής Μακεδονίας, αλλά και στη Βουλή, με δύο μάλιστα ερωτήσεις. Η πρώτη είχε κατατεθεί στις 23 Οκτωβρίου του 2020, χωρίς όμως να έχει υπάρξει έως και σήμερα οποιαδήποτε θετική εξέλιξη στην αντιμετώπιση αυτού του προβλήματος.

Είναι χαρακτηριστικό μάλιστα, ότι η πρώτη κοινοβουλευτική ερώτηση που είχαμε καταθέσει στις 23 Οκτωβρίου του 2020, παρέμενε επί τέσσερις μήνες αναπάντητη και αυτή η μεγάλη αδικαιολόγητη καθυστέρηση μάς υποχρέωσε τότε στην επανακατάθεση της ίδιας ερώτησης τον Φεβρουάριο του 2021 και τελικά την απάντηση της Κυβέρνησης μετά από έξι μήνες, τον Απρίλιο του 2021. Έχει ενδιαφέρον αυτή η απάντηση. Διαβάζω ένα απόσπασμά της: Η οικεία περιφέρεια -απαντά η Κυβέρνηση- έχει επιληφθεί του ζητήματος που τίθεται στην ερώτηση. Συγκεκριμένα, στελέχη της περιφέρειας διενήργησαν αυτοψίες κατά μήκος της Περιφερειακής Τάφρου Κατερίνης και του ποταμού Πέλεκα, καθώς και σε μονάδες που δραστηριοποιούνται εκατέρωθεν αυτών. Σημειώνεται ότι οι επιθεωρητές περιβάλλοντος δεν έχουν διενεργήσει αυτοψία στην περιοχή τα τελευταία οκτώ έτη -αυτό έλεγε η απάντηση της Κυβέρνησης- ωστόσο θα συνδράμουν τις υπηρεσίες της περιφέρειας εφόσον κριθεί απαραίτητο.

Με αυτά και με αυτά, κύριε Υπουργέ, η υπομονή των κατοίκων της περιοχής δοκιμάζεται καθημερινά, έχει φτάσει στα όριά της, θα λέγαμε, καθώς οι επιπτώσεις στην υγεία τους από αυτή τη μακροχρόνια έκθεση στη δυσοσμία, συνεχώς επιδεινώνονται και η ποιότητα της ζωής τους όπως καταλαβαίνετε υποβαθμίζεται όλο και περισσότερο.

Σας ρωτάμε, λοιπόν, με βάση τα παραπάνω σε ποιες άμεσες –άμεσες- ενέργειες θα προβεί η Κυβέρνηση με ό,τι αυτό απαιτεί, σε μέσα, σε εξοπλισμό, σε προσωπικό, προκειμένου επιτέλους να αντιμετωπιστεί αποτελεσματικά και γρήγορα το πρόβλημα της δυσοσμίας στην Κατερίνη.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε Υπουργέ.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):** Ευχαριστώ πολύ τον αξιότιμο Βουλευτή του Κομμουνιστικού Κόμματος Ελλάδας για την ερώτηση.

Η πρώτη διαπίστωση που έκανα όταν είδα τα χαρτιά είναι ότι έχουν υπάρξει σειρά ελέγχων. Στους ελέγχους που έγιναν σε κείνη τη χρονική στιγμή δεν διαπιστώθηκε δυσοσμία. Αυτό δεν σημαίνει ότι δεν υπάρχει δυσοσμία, προφανώς υπάρχει. Απλώς όταν έγινε έλεγχος, δεν διαπιστώθηκε. Και έχουν γίνει και έλεγχοι σε κάποιες μονάδες πτηνοτροφικές - κτηνοτροφικές της περιοχής από άλλες υπηρεσίες -τις υπηρεσίες της περιφέρειας και της αποκεντρωμένης, όχι το Σώμα των Επιθεωρητών-, στις οποίες διαπιστώθηκαν κάποιες παραβάσεις. Επιπροσθέτως, υπάρχουν κάποιες μηνύσεις που έχουν καταλήξει σε προκαταρκτική εξέταση και είναι στα χέρια της δικαιοσύνης.

Εδώ, η επίλυση του θέματος απαιτεί κατά τη γνώμη μου συστηματικότερο έλεγχο μέχρι να βρούμε την πηγή. Διότι οι άνθρωποι προφανώς δεν είναι τρελοί. Όταν μυρίζουν κάτι άσχημα δεν μας το λένε επειδή είναι παράλογοι, μας το λένε γιατί συμβαίνει και θα πρέπει οι υπηρεσίες να βρουν την πηγή και ο μόνος τρόπος να βρουν την πηγή είναι περισσότεροι έλεγχοι. Αυτό και θα δώσω, τουλάχιστον στις δικές μας υπηρεσίες, εντολή να κάνουν μέχρι να βρεθεί η πηγή και να επιβληθούν οι αντίστοιχες κυρώσεις.

Ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Ελάτε, κύριε συνάδελφε.

**ΙΩΑΝΝΗΣ ΔΕΛΗΣ:** Ξεκινώντας από την αρχική τοποθέτηση του Υπουργού να πω ότι η δυσοσμία εντείνεται εξαιτίας των καιρικών συνθηκών, όπως είπα και στην αρχική μου τοποθέτηση. Το καλοκαίρι είναι πιο έντονο το πρόβλημα.

Βεβαίως και πρέπει να ενταθούν και να συστηματικοποιηθούν ακόμα περισσότερο οι έλεγχοι, όπως είπε ο κύριος Υπουργός.

Ωστόσο, αυτό το πρόβλημα, κύριε Υπουργέ, της δυσοσμίας και της ρύπανσης του περιβάλλοντος στην Κατερίνη υπάρχει και καταγγέλλεται στις αρμόδιες υπηρεσίες του ελληνικού κράτους από το 2013. Δέκα χρόνια κρατάει. Το 2019, η αφόρητη δυσοσμία, έφτασε να καλύπτει σχεδόν ολόκληρη την πόλη και από το καλοκαίρι του 2020 το φαινόμενο κορυφώθηκε και αυτό προκάλεσε βέβαια και τις δικές μας ερωτήσεις και την ανησυχία και την αγωνία και τις κινητοποιήσεις, όπως θα δούμε των κατοίκων.

Μιλήσατε για την πηγή, ότι πρέπει να ενταθούν οι έλεγχοι, για να βρεθεί η πηγή του προβλήματος. Εμείς θεωρούμε ότι η πηγή είναι γνωστή και σύμφωνα μάλιστα και με τους ελέγχους η δυσοσμία σχετίζεται με τη λειτουργία βιομηχανικών επιχειρήσεων του αγροδιατροφικού τομέα - κτηνοτροφία, πτηνοσφαγεία, αγελαδοτρφικές και χοιροτροφικές μονάδες- που λειτουργούν σε απόσταση αναπνοής, κύριε Υπουργέ, από τον ιστό της πόλης και όπου, βεβαίως, στερεά απόβλητα παραμένουν για πολύ μεγάλο χρονικό διάστημα εκτεθειμένα σε ανοικτούς χώρους δίπλα στην πόλη.

Όπως αναφέρεται, μάλιστα, σε μια καταγγελία της πρωτοβουλίας κατοίκων με την ονομασία «I can't breathe», τον Σεπτέμβρη του 2021 διαπιστώθηκε ακόμη και παράνομη ταφή και διασκορπισμός ζωικών υπολειμμάτων, για να μην μιλήσουμε και για τη διατήρηση της κοπριάς, η οποία συμβάλλει στη δυσοσμία σε αυτή την περιοχή, δίπλα στην πόλη.

(Στο σημείο αυτό κτυπάει το κουδούνι λήξεως του χρόνου ομιλίας του κυρίου Βουλευτή)

Μετά, λοιπόν, από αυτές τις αλλεπάλληλες καταγγελίες, οι αρμόδιες υπηρεσίες επέβαλαν τα προηγούμενα χρόνια διοικητικές κυρώσεις και πρόστιμα για περιβαλλοντική ρύπανση σε ορισμένες από τις επιχειρήσεις που δραστηριοποιούνται εκεί γύρω από την αντιπλημμυρική τάφρο. Ενώ και οι Επιθεωρητές Περιβάλλοντος της Βόρειας Ελλάδας, από τον περασμένο Φλεβάρη, εισηγούνται πολύ συγκεκριμένες ενέργειες και επιβολή προστίμων, βεβαίως, στις επιχειρήσεις, αναγνωρίζοντας έτσι το σοβαρό πρόβλημα. Με λίγα λόγια, η πηγή έχει βρεθεί, δεν χρειάζεται να ελέγξουμε. Τη γνωρίζουμε. Είναι κοινό μυστικό.

Ωστόσο, παρά τις αντιδράσεις, παρά τα πρόστιμα η κατάσταση συνεχίζεται. Και αυτό είναι το ανησυχητικό. Και ο λόγος είναι ότι οι επιχειρήσεις συνεχίζουν κανονικά τη λειτουργία τους, χωρίς να παίρνουν κανένα ουσιαστικό μέτρο, για την προστασία του λαού της περιοχής και μάλιστα με την ανοχή του κράτους.

Τι εννοούμε. Είναι χαρακτηριστικό -μιλώντας για ανοχή του κράτους- ότι ένα μεγάλο πτηνοσφαγείο της περιοχής, που συγκεντρώνει και τις περισσότερες καταγγελίες, όλα αυτά τα χρόνια, όχι μόνο δεν παίρνει κάποιο ουσιαστικό μέτρο για να περιορίσει το πρόβλημα, αλλά εξασφαλίζει επιπλέον και αδειοδοτήσεις για να επεκτείνει τις εγκαταστάσεις του και τον όγκο των εργασιών του, ενώ και τα πρόστιμα τα οποία τού επιβάλλονται, δεν γνωρίζουμε κατά πόσο τελικά πληρώνονται.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Παρακαλώ, κύριε συνάδελφε, πρέπει να ολοκληρώσετε.

**ΙΩΑΝΝΗΣ ΔΕΛΗΣ:** Ολοκληρώνω, κύριε Πρόεδρε, και ευχαριστώ για την ανοχή σας.

Σε κάθε περίπτωση τα πρόστιμα που επιβάλλονται στις επιχειρήσεις είναι χαμηλά και προφανώς, είναι λιγότερο ενοχλητικά για τα κέρδη αυτών των επιχειρήσεων, από την υποχρέωσή τους να πάρουν ουσιαστικά μέτρα προστασίας του περιβάλλοντος.

Οι αντιδράσεις θα συνεχιστούν, το πρόβλημα παραμένει. Θα πρέπει να ακούσετε τους κατοίκους, να μετρηθούν επακριβώς οι ρύποι, όλα αυτά και βεβαίως, να παρθούν ριζικά μέτρα για την αντιμετώπιση του προβλήματος, ώστε να σταματήσει το φυσικό περιβάλλον να αντιμετωπίζεται ως χαβούζα επιχειρήσεων, που ρίχνουν τα απόβλητά τους.

Σας ευχαριστώ.

**ΠΡΟΕΔΡΕΥΩΝ (Οδυσσέας Κωνσταντινόπουλος):** Θα ήθελα να κάνω μια ανακοίνωση προς το Σώμα.

Ο Πρόεδρος της Κοινοβουλευτικής Ομάδας του ΣΥΡΙΖΑ - Προοδευτική Συμμαχία και οι Βουλευτές του κόμματός του κατέθεσαν στις 31 Αυγούστου 2023 πρόταση νόμου: «Προσθήκη κωλύματος εκλογιμότητας στις εκλογές, για την ανάδειξη των δημοτικών και περιφερειακών αρχών».

Παραπέμπεται στην αρμόδια Διαρκή Επιτροπή.

Ορίστε, κύριε Υπουργέ, έχετε τον λόγο.

**ΘΕΟΔΩΡΟΣ ΣΚΥΛΑΚΑΚΗΣ (Υπουργός Περιβάλλοντος και Ενέργειας):**

Να πω ότι επί της ουσίας συμφωνώ με τον αξιότιμο Βουλευτή της Αντιπολίτευσης και προς αυτή την κατεύθυνση θα κινηθώ.

Θα προσθέσω, όμως, και μία άλλη διάσταση, στην οποία αναφερθήκατε και έχει ενδιαφέρον. Η βιομάζα, την οποίαν παράγουν αυτές οι μονάδες, με κάποιο τρόπο -προφανώς για να υπάρχει δυσοσμία, διότι είπαμε ότι δεν έρχεται από τον ουρανό η δυσοσμία- αφήνεται να πάει στο περιβάλλον και να το μολύνει. Παρ’ όλα αυτά τέτοιου είδους βιομάζα έχει σημαντική αξία ενεργειακή και θα πρέπει να αναζητήσουμε έναν τρόπο για να διευκολύνουμε και να αλλάξουμε λίγο τα οικονομικά κίνητρα στην περίπτωση των κτηνοτροφικών μονάδων και να είμαστε πιο αποτελεσματικοί. Η βιομάζα αυτή θα πρέπει αντί να ρυπαίνει, να αξιοποιείται είτε ως ενέργεια είτε ως πηγή για βιοκαύσιμα είτε ως πηγή για λίπασμα.

(Στο σημείο αυτό την Προεδρική Έδρα καταλαμβάνει ο Γ΄ Αντιπρόεδρος της Βουλής κ. **ΑΘΑΝΑΣΙΟΣ ΜΠΟΥΡΑΣ**)

Αυτό είναι κάτι που με απασχολεί και θα απασχολεί την Κυβέρνηση και θα επανέλθουμε, έτσι ώστε όχι μόνο με αύξηση των ελέγχων, αλλά και με αύξηση των θετικών κινήτρων για να αξιοποιείται αυτή η βιομάζα να μπορέσουμε να λύσουμε το πρόβλημα όχι μόνο στην Κατερίνη, αλλά και γενικότερα το πρόβλημα όπου αυτό εμφανίζεται στη χώρα.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ, κύριε Υπουργέ.

Συνεχίζουμε με την έκτη με αριθμό 41/28-8-2023 επίκαιρη ερώτηση πρώτου κύκλου του Βουλευτή Α΄ Ανατολικής Αττικής της Κοινοβουλευτικής Ομάδας της Νίκης κ.Τάσου Οικονομόπουλουπρος τον Υπουργό Κλιματικής Κρίσης και Πολιτικής Προστασίας, με θέμα: «Χρήση μη Επανδρωμένων Αεροχημάτων (ΜΕΑ) στην επιτήρηση δασών».

Κύριε Οικονομόπουλε, έχετε τον λόγο για την πρωτολογία σας για δύο λεπτά.

**ΤΑΣΟΣ ΟΙΚΟΝΟΜΟΠΟΥΛΟΣ:** Ευχαριστώ, κύριε Πρόεδρε.

Κύριε Υφυπουργέ, εδώ και δύο χρόνια περίπου ο προκάτοχός σας, ο κ. Στυλιανίδης, ο προηγούμενος Υπουργός είχε ανακοινώσει την προμήθεια ΜΕΑ και άλλων ειδικών συστημάτων για να είμαστε πιο αποτελεσματικοί στην πυροπροστασία. Τα ίδια επανέλαβε και το Δεκέμβριο του ’22 σε συνέντευξη στην ΕΡΤ1 και τα ίδια ακούμε από δημοσιεύματα του Τύπου να εξαγγέλλονται και τώρα.

Σε γειτονική χώρα με αντίστοιχες κλιματολογικές συνθήκες με τις δικές μας για την αντιμετώπιση των πυρκαγιών χρησιμοποιούν ένα συνδυασμό μη επανδρωμένων αεροσκαφών, καμερών και τεχνητής νοημοσύνης κυρίως για τον έγκαιρο εντοπισμό και επέμβαση. Διαθέτουν και επιβλέπουν όλο το εικοσιτετράωρο τα δάση, ώστε να επεμβαίνουν έγκαιρα οι πυροσβέστες. Δέκα μη επανδρωμένα αεροσκάφη σε εικοσιτετράωρη βάση εντόπισαν έγκαιρα εκατοντάδες πυρκαγιές και επέτρεψαν στις πυροσβεστικές δυνάμεις να επέμβουν γρήγορα. Τα αποτελέσματα της οργάνωσης αυτής είναι ενδεικτικά. Τη δεκαετία του 2010 είχαν σαράντα λεπτά επέμβασης και ο μέσος όρος επέμβασης έγινε δέκα λεπτά το 2023.

Και ενώ μας είχατε γνωστοποιήσει ότι ο σχεδιασμός της αντιπυρικής περιόδου, όπως μας είχε ανακοινώσει τότε και ο κ. Στυλιανίδης, με τις διαδικασίες προμήθειας νέων μέσων έγκαιρης προειδοποίησης, ραντάρ, μετεωρολογικούς σταθμούς, έξυπνα συστήματα εναέριας παρακολούθησης και διαδικασίες για τα εναέρια μέσα θα οδηγούσε σε αποτελεσματική αντιμετώπιση των πυρκαγιών είχαμε αυτό το χάλι που αντιμετωπίσαμε φέτος στην πατρίδα μας με ενάμισι εκατομμύριο στρέμματα καμένα.

Θέλετε να μου πείτε γιατί δεν έγινε η προμήθεια των ΜΕΑ, όπως είχαμε προαναγγείλει;

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ τον κ. Οικονομόπουλο.

Κύριε Υπουργέ, έχετε τον λόγο για την πρωτολογία σας για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Κύριε Βουλευτά, αναπτύσσετε στην ερώτησή σας τα πλεονεκτήματα από τη χρήση των μη επανδρωμένων οχημάτων στην επιτήρηση δασών και μας εγκαλείτε για το ότι δεν έχουμε στον επιχειρησιακό μας έλεγχο, όπως λέτε, ούτε ένα ΜΕΑ.

Πρώτα από όλα συμφωνούμε με όσα αναφέρετε για τα πλεονεκτήματα από την κρίση των μη επανδρωμένων αεροσκαφών. Τα υπόλοιπα, όμως, που αφορούν στην αξιοποίηση τους από το Πυροσβεστικό Σώμα δεν ισχύουν.

Θα ήθελα, λοιπόν, να σας ενημερώσω ότι το Πυροσβεστικό Σώμα έχει συστήσει σύμφωνα με την υπ’ αριθμό 26915 οικ. Φ.109.1/2020 απόφαση Αρχηγού του Πυροσβεστικού Σώματος «Κανονισμό Λειτουργίας Ομάδας Συστημάτων Μη Επανδρωμένων Αεροσκαφών» με το οποίο διαθέτει ένα σύνολο εννέα ομάδων συστημάτων Μη Επανδρωμένων Σκαφών στο αρχηγείο του Πυροσβεστικού Σώματος και στις περιφερειακές πυροσβεστικές διοικήσεις Αττικής, Κεντρικής Μακεδονίας, Θεσσαλίας, Δυτικής Ελλάδας, Πελοποννήσου, Κρήτης στο Ηράκλειο και στα Χανιά και βέβαια στο Βόρειο Αιγαίο στη Σάμο.

Οι ανωτέρω ομάδες στελεχώνονται συνολικά από σαράντα δύο χειριστές και διαθέτουν είκοσι εννέα συστήματα μη επανδρωμένων αεροσκαφών. Επιπρόσθετα, τα ανωτέρω συστήματα χρησιμοποιούνται και αξιοποιούνται, σύμφωνα με το άρθρο 2 της παραπάνω απόφασης του Αρχηγού, περιλαμβάνοντας την αποστολή επιτήρησης προληπτικού χαρακτήρα σε περιοχές πυροσβεστικού ενδιαφέροντος κυρίως ευαίσθητων δασικών οικοσυστημάτων.

Πέραν αυτού, να σας ενημερώσω ότι στο πρόγραμμα «ΑΙΓΙΣ», όπως είπατε κιόλας που αφορά στην ενίσχυση της πολιτικής προστασίας, υπάρχει ξεχωριστή πρόβλεψη για την αγορά drones. Φυσικά το σχέδιο μας για την προληπτική πτήση δεν αφορά μόνο ούτε εξαντλείται στα drones. Είναι κατά πολύ ευρύτερο και πληρέστερο, όπως έχετε καταλάβει. Αφορά γενικά τις πολλαπλές και χρήσιμες εφαρμογές της εθνικής βάσης δεδομένων που μεθοδικά χτίζουμε με μια σειρά υποπρογραμμάτων του προγράμματος «ΑΙΓΙΣ».

Συγκεκριμένα, έχουν δρομολογηθεί ήδη τα κάτωθι υποπρογράμματα που αφορούν στην επιτήρηση, στην έγκαιρη προειδοποίηση και στην κινητοποίηση των δυνάμεων: Ολοκληρωμένο πληροφοριακό σύστημα διαχείρισης κινδύνων και απειλών, σύστημα πυρανίχνευσης και πυρόσβεσης ευαίσθητων περιοχών και αρχαιολογικών χώρων, συστήματα πρόληψης, αντιμετώπισης, διαχείρισης και έγκαιρης προειδοποίησης για φυσικούς και ανθρωπογενείς κινδύνους, προμήθεια μετεωρολογικών ραντάρ για την έγκαιρη προειδοποίηση φυσικών καταστροφών, προμήθεια τριών δικινητηρίων αεροσκαφών για εναέρια επιτήρηση, παρακολούθηση, καταγραφή και μετάδοση των δεδομένων και βέβαια προμήθεια των μη επανδρωμένων αεροσκαφών που αναφέρατε.

Αυτά, λοιπόν, θα αξιοποιούνται στη φάση της πρόληψη, θα εκτελούν περιπολία για ανίχνευση πυρκαγιών. Στη φάση της πρώτης απόκρισης θα δίνουν εικόνα πεδίου για την αντίληψη της κατάστασης και κατανομή των δυνάμεων –θα έλθουν δηλαδή να εμπλουτίσουν αυτά τα συστήματα τα οποία διαθέτουμε σήμερα-στη φάση της διαχείρισης του συμβάντος για παροχή τακτικών δεδομένων πεδίου, πανοραμική εικόνα πυρκαγιάς, ανίχνευση κινδύνων για ευαίσθητες υποδομές και οικισμούς καθώς επίσης και για αναζήτηση και διάσωση κινδυνευόντων ατόμων όπως γίνεται και σήμερα τόσο από τα ελικόπτερα εναέριας επιτήρησης που διαθέτουμε και συντονισμού, αλλά και με τα ενιαία συστήματα που διαθέτουμε στην περιφέρεια.

Τέλος, σας ενημερώνω ότι η λογική της προληπτικής επιτήρησης με στόχο την έγκαιρη προσβολή απετέλεσε ήδη από πέρυσι βασικό κομμάτι της στρατηγικής μας. Για τον σκοπό αυτό χρησιμοποιήσαμε τις πτήσεις περιπολίας έμφορτων αεροσκαφών τα οποία μπορούν να προσβάλουν άμεσα τη φωτιά στην έναρξη του συμβάντος. Οι πτήσεις επιτήρησης απέδωσαν σε πολλές περιπτώσεις στις οποίες είχαμε εντοπισμό των πυρκαγιών από αέρος. Για το σκοπό αυτό προχωρήσαμε και φέτος στη μίσθωση περισσότερων τρακτόρων που είναι αεροσκάφη με μεγαλύτερη ταχύτητα και διάρκεια πτήσεως τρεισήμισι ωρών.

Κλείνοντας θα ήθελα να επισημάνω ότι η πρότασή σας, όπως περιγράφεται στην γραπτή σας ερώτηση, είναι προς τη σωστή κατεύθυνση και όπως διαπιστώνετε και εσείς αποτελεί ένα μέρος του συνολικού σχεδιασμού μας για την ενίσχυση της πολιτικής προστασίας και του Πυροσβεστικού Σώματος.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ και για την τήρηση του χρόνου.

Παρακαλώ τον κ. Οικονομόπουλο για τη δευτερολογία του για τρία λεπτά.

**ΤΑΣΟΣ ΟΙΚΟΝΟΜΟΠΟΥΛΟΣ:** Κύριε Υφυπουργέ, χαίρομαι που οι προτάσεις μας είναι προς τη σωστή κατεύθυνση, διότι η Νίκη από την πρώτη στιγμή που βρέθηκε στη Βουλή προσπαθεί να λειτουργήσει εποικοδομητικά και προς όφελος του ελληνικού λαού.

Όμως, ως έγκριτος πτέραρχος που είστε, θα ήθελα να σας επισημάνω ότι ένα ελικόπτερο –σε αυτό που αναφερθήκατε- ξέρετε καλύτερα από μένα ότι θέλει 3.000 ευρώ για κάθε ώρα πτήσης και τα άλλα, τα Σινούκ, θέλουν 10.000 ευρώ και σε λίγη ώρα δεν μπορούν να πετάξουν διότι έχουν εξαντλήσει το χρόνο τους, ενώ τα μη επανδρωμένα αεροχήματα πετάνε με πολύ μικρότερο κόστος.

Και επίσης, θα ήθελα να αναφερθώ στο «ANTI-NERO II», σε σχέση με αυτά που μας είπε χθες ο αξιότιμος κύριος Πρωθυπουργός. Μας είπε ότι υπάρχουν ακόμα εβδομήντα εκατομμύρια στρέμματα δασών που δεν έχουν καεί. Θα ήθελα λοιπόν να μου πείτε γι’ αυτό το πρόγραμμα, το «ANTI-NERO II», το οποίο είχατε προβλέψει, το πολυδιαφήμισαν οι επικοινωνιολόγοι σας το Νοέμβριο του 2022, με πολυδάπανα βίντεο, ότι θα καθαρίσουν –λέει- εξήντα πέντε χιλιάδες στρέμματα. Ξέρετε ότι τα εξήντα πέντε χιλιάδες στρέμματα, αν κάνουμε μια απλή αναγωγή, στα εβδομήντα εκατομμύρια στρέμματα δασών είναι μόλις το 0,1 του δασικού πλούτου της χώρας; Και ξοδέψατε 120 εκατομμύρια ευρώ για να κάνετε μια τρύπα στο νερό! Είναι το 0,1 του δασικού πλούτου της χώρας, όταν η Ουκρανία με 90 εκατομμύρια απέκτησε πρόσφατα εν μέσω πολέμου δικό της εργοστάσιο παραγωγής των drones Baykar.

Και έρχεστε και μας λέτε –ενώ θα μπορούσαμε να έχουμε δικό μας εργοστάσιο, να έχουμε θέσεις εργασίας, να παράσχουμε τα δικά μας, να έχουμε τα ανταλλακτικά μας, να είμαστε ανεξάρτητοι και αυτόνομοι- ότι θα πάτε να αγοράσετε –διαβάζουμε στον Τύπο-, ότι θα πάμε να αγοράσουμε πάλι, να ξοδέψουμε εκατομμύρια, να μην έχουμε ανταλλακτικά, να είμαστε από τους ξένους. Γιατί; Δεν μπορεί αυτό το κράτος μια φορά, με την τεχνογνωσία των συμμάχων μας, να παράσχει κάτι που να προστατέψει τα δάση μας και να δώσουμε έστω ένα δέντρο στις νέες γενιές; Γιατί έτσι όπως το πάτε, μόνο φέτος έχουμε ενάμισι εκατομμύριο καμένα δέντρα. Με μαθηματική ακρίβεια σε είκοσι-τριάντα χρόνια τα παιδιά μας δεν θα γνωρίσουν δάση.

Νομίζω ότι το έχουμε εξαντλήσει το θέμα μετά την πολύωρη χθεσινή μας συζήτηση και δεν θέλω άλλο να απασχολώ. Ωστόσο, θέλω να σας παρακαλέσω, να σας εκλιπαρήσω, πάψτε να σπαταλάτε τα χρήματα του ελληνικού λαού και κάντε έναν σωστό σχεδιασμό να έχουμε τα δικά μας μέσα, για να μπορέσουμε να κάνουμε σωστή πυρόσβεση για το μέλλον.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και ευχαριστώ τον κ. Οικονομόπουλο και για την τήρηση του χρόνου.

Κύριε Υπουργέ, έχετε τον λόγο για τη δευτερολογία σας για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Πρώτα απ’ όλα, αναφέρεστε στη ζημιά, στις φωτιές που έχουμε φέτος παραβλέποντας ότι οι συνθήκες οι φετινές είναι ιδιαίτερα δύσκολες και ιδιαίτερα δύσκολες για την Ελλάδα, για την περιοχή της Ανατολικής Λεκάνης της Μεσογείου. Είναι δύσκολες και τραγικές για όλο τον πλανήτη. Προφανώς, θα έχετε ενημερωθεί για τις καταστροφές που έχουν γίνει σε όλο τον πλανήτη. Δεν είμαστε μόνοι μας εδώ. Είμαστε ένα μέρος αυτού του κόσμου. Η Μεσόγειος φλέγεται στο σύνολό της, η νότια Ιταλία, η Σικελία, η Πορτογαλία και η Ισπανία –καίγεται όλος ο Νότος- και βέβαια η γειτονική μας Τουρκία. Στο Βορρά η κλιματική κρίση έχει ως αποτέλεσμα να έχουμε πλημμύρες στη Γερμανία. Πλημμύρισε το αεροδρόμιο της Φρανκφούρτης. Στη Σλοβενία πνίγηκαν έξι άνθρωποι. Την ίδια στιγμή στη Νορβηγία έσπασαν φράγματα και εκκενώθηκαν χιλιάδες πληθυσμών από πόλεις και χωριά. Και βέβαια ας μην ξεχνάμε ότι στον Καναδά μαίνονται οι πυρκαγιές οι οποίες έχουν κάψει 150 εκατομμύρια στρέμματα, δηλαδή, περισσότερο από την έκταση της Ελλάδας που είναι 133 εκατομμύρια στρέμματα. Επίσης, να μην ξεχνάμε τη Χαβάη, όπου δυστυχώς το τραγικό γεγονός της φωτιάς έκαψε εκατόν δεκαπέντε ανθρώπους και αγνοούνται χίλιοι εκατό, σύμφωνα με τα στοιχεία του FBI. Αυτό είναι που βιώνουμε φέτος και δυστυχώς με τον χειρότερο τρόπο και στην Ελλάδα, σε μια δύσκολη χρονιά, όπως αναφέρθηκε και το ακούσατε και χθες.

Όμως, τι κάνουμε εμείς; Εμείς προσπαθήσαμε, πρώτα απ’ όλα, να δημιουργήσουμε ένα Υπουργείο και έναν μηχανισμό αντιμετώπισης κινδύνων, ο οποίος λειτουργεί και θα ήταν πολύ χειρότερα τα πράγματα, αν δεν υπήρχε. Και προσπαθούμε μέσω του προγράμματος «ΑΙΓΙΣ» να ενισχύσουμε αυτό το Υπουργείο. Αυξήσαμε τον πληθυσμό του Πυροσβεστικού Σώματος και φτάσαμε τα δεκαέξι χιλιάδες τριακόσια ογδόντα άτομα. Αυξήσαμε κατά διακόσια σαράντα τέσσερα τα οχήματα που διαθέτει το Πυροσβεστικό Σώμα. Αυξήσαμε τα εναέρια μέσα και φέτος έχουμε ογδόντα εννέα –σαράντα εννέα μισθωμένα- περισσότερα από ποτέ, έτσι ώστε να ισχυροποιήσουμε το Πυροσβεστικό Σώμα και το μηχανισμό στο σύνολό του. Και βέβαια έχουμε και μη επανδρωμένα και προχωράμε και μέσω του «ΑΙΓΙΣ» να ολοκληρώσουμε.

Ωστόσο, αυτά τα πράγματα δεν γίνονται από τη μια στιγμή στην άλλη. Η εθνική βάση δεδομένων την οποία θέλουμε να φτιάξουμε δεν μπορεί να δημιουργηθεί από τη μια στιγμή στην άλλη. Υπάρχουν διαδικασίες. Πριν έρθω εδώ, ήμουν σε μια σύσκεψη ακριβώς για το πρόγραμμα «ΑΙΓΙΣ», για να δούμε πώς θα δρομολογήσουμε και θα τρέξουμε τις διαδικασίες.

Όμως, μιλάμε για χρηματοδότηση της Ευρωπαϊκής Ένωσης, χρήματα που έχουν εγκριθεί από το ΕΣΠΑ, το RRF και το Ταμείο Ανάκαμψης, τα οποία θα μπορέσουμε να εκταμιεύσουμε τρέχοντας, φτιάχνοντας τις τεχνικές περιγραφές, τα τεχνικά δελτία, έτσι ώστε να μπορέσουμε να τρέξουμε και να προχωρήσουμε και στην προμήθεια των drones που λέτε.

Σύντομα ο διαγωνισμός θα είναι έτοιμος να τρέξει, όπως είναι στον αέρα ο διαγωνισμός για τετρακόσια πυροσβεστικά οχήματα του Πυροσβεστικού Σώματος, όπως προχωράει η προμήθεια των ελικοπτέρων, τα οποία εσείς αρνείστε, αλλά ο μηχανισμός πρέπει να περιλαμβάνει τα πάντα.

Πρέπει να καλύπτει όλες τις παραμέτρους για να έχει όλες τις δυνατότητες το Πυροσβεστικό Σώμα, αλλά και οι υπόλοιποι φορείς και οι εθελοντές και η Πολιτική Προστασία των δήμων και των περιφερειών, έτσι ώστε να είναι καλά εξοπλισμένες, για να μπορούν να αντιμετωπίσουν αυτά που έρχονται. Γιατί, όπως μας λένε οι ειδικοί, οι επιστήμονες, αυτό που ζούμε σήμερα θα είναι άνοιξη μπροστά στον εφιάλτη που φέρνει στο μέλλον η κλιματική κρίση.

Πρέπει όλοι να πιστέψουμε ότι υπάρχει κλιματική κρίση, ότι οι επιπτώσεις της χρόνο με τον χρόνο γίνονται χειρότερες, έτσι ώστε να μπορέσουμε να χτίσουμε αυτό το οποίο χρειαζόμαστε για να θωρακίσουμε τη χώρα μας και βέβαια, να προσφέρουμε ασφάλεια στον Έλληνα πολίτη.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υφυπουργέ.

Και προχωράμε στην τρίτη με αριθμό 56/28-8-2023 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας Σπαρτιάτες και Βουλευτή του Β3΄ Νότιου Τομέα Αθηνών κ. Βασιλείου Στίγκα προς τον Υπουργό Κλιματικής Κρίσης και Πολιτικής Προστασίας, με θέμα: «Φονικές πυρκαγιές και πλήρης αδυναμία αντιμετώπισής τους από την Κυβέρνηση».

Ορίστε, κύριε Πρόεδρε, έχετε τον λόγο για δύο λεπτά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κύριε Υφυπουργέ, καλό μήνα σε όλους.

Η ερώτηση είναι πώς και πότε θα γίνει χρονικά η ενίσχυση της Πολιτικής Προστασίας, πώς θα αξιοποιήσετε τις χρηματοδοτήσεις της Ευρωπαϊκής Ένωσης και σε τι ύψος ανέρχονται αυτά τα κονδύλια.

Επίσης, σύμφωνα με τις καταγγελίες του δασολόγου Λευτέρη Σταματόπουλου και τον ν.4622/2020, που έφτιαξε βεβαίως η παρούσα Κυβέρνηση, επί της ουσίας νομιμοποιεί τη δυνατότητα της Γενικής Γραμματείας Πολιτικής Προστασίας να διαχειρίζεται μυστικούς πόρους και να συντάσσει προϋπολογισμούς χωρίς να τους ελέγχει κανένας. Τα κονδύλια αυτά φτάνουν στο γιγαντιαίο ποσό των 130 εκατομμυρίων.

Επίσης, θα προβείτε στην απλοποίηση των αρμοδιοτήτων στην Πολιτική Προστασία τόσο ανάμεσα στα δασαρχεία όσο και στην τοπική αυτοδιοίκηση, για να γνωρίζουν οι υπηρεσίες μεταξύ τους τα όριά τους; Η τοπική αυτοδιοίκηση συνεισφέρει και κατά πόσο στην κατάσβεση των πυρκαγιών και ποιος είναι ο ρόλος της;

Επίσης, μπορεί να υπάρχει διαχωρισμός μεταξύ πυροσβεστών και δασοπυροσβεστών για την προστασία και την κατάσβεση των φωτιών στα δάση. Διότι οι δασοπυροσβέστες, όπως αντιλαμβάνεστε γνωρίζουν πάρα πολύ καλύτερα από τον καθένα τα δάση, τις περιοχές και τα όρια.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Στίγκα.

Τον λόγο έχει ο κύριος Υφυπουργός για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ και πάλι, κύριε Πρόεδρε.

Κύριε Πρόεδρε του κόμματος των Σπαρτιατών, βρισκόμαστε σήμερα εδώ με αφορμή την ερώτησή σας εν μέσω ιδιαίτερα δύσκολων συνθηκών που έχουν δημιουργήσει ένα δυσμενές περιβάλλον για τους συμπολίτες μας, οι οποίοι δοκιμάζονται επί δύο μήνες σε ένα μεγάλο αριθμό πυρκαγιών που ξέσπασαν στην επικράτεια.

Πρωτίστως, θέλω να απευθυνθώ σε αυτούς τους συμπολίτες μας με σοβαρότητα και υπευθυνότητα και να τους πω ότι κάνουμε ό,τι είναι ανθρωπίνως δυνατό για να αντιμετωπίσουμε την πύρινη λαίλαπα και να περιορίσουμε τη ζημιά και ακόμη, να τους διαβεβαιώσω ότι η πολιτεία βρίσκεται δίπλα τους και θα κάνει ό,τι χρειάζεται για την προστασία τους και την αποκατάσταση των ζημιών που υπέστησαν.

Κύριε Στίγκα, στην εισαγωγή σας αναφέρετε κατευθείαν τις ευθύνες μας, παραβλέποντας τον παράγοντα κλιματική κρίση, όπως ανέφερα και στην προηγούμενη ερώτηση την οποία ακούσατε, και τις επιπτώσεις της σε όλο τον πλανήτη, σαν να μην ενημερώνεστε για την επιστημονική τεκμηρίωση, αλλά και τα καταστροφικά γεγονότα που πλήττουν τον πλανήτη.

Σας λέω, λοιπόν, ξανά ότι σύμφωνα με το «Copernicus» ο μήνας Ιούλιος ήταν ο πιο ζεστός μήνας που έχει καταγραφεί ποτέ στη γη. Σύμφωνα πάντα με τους επιστήμονες, ο παρατεταμένος καύσωνας του Ιουλίου με την ονομασία «Κλέων» -για πρώτη φορά πήρε ονομασία κακοκαιρίας- είχε διάρκεια δεκαπέντε ημερών και δημιούργησε ιδανικές συνθήκες ξηρότητας στην βλάστηση μετατρέποντάς την σε καύσιμη ύλη.

Από τις 12 Ιουλίου και έπειτα αυξήθηκε κατακόρυφα η ευφλεκτότητα και συνεπώς υπήρχε το συστατικό όπου μπορεί να στηριχθεί μια έναρξη φωτιάς ή και η μετάδοσή της. Ακολούθως, ισχυροί άνεμοι, φαινόμενο «hot dry windy» σύμφωνα με τους επιστήμονες, είναι το στοιχείο που τροφοδότησε την εξάπλωση των δασικών πυρκαγιών, καθιστώντας το περιβάλλον ακόμη πιο εύφλεκτο.

Σε αυτή έρχεται να προστεθεί τις τελευταίες δεκαετίες η εγκατάλειψη της υπαίθρου και των δασικών εκτάσεων από αγροτικές και κτηνοτροφικές εργασίες, αλλά και δασικές δραστηριότητες.

Όλα αυτά συνδυαστικά δημιουργούν πολύ υψηλό πυροθερμικό φορτίο για το οποίο οι επιστήμονες επισημαίνουν ότι αν μια πυρκαγιά έχει ισχύ καύσης μεγαλύτερη από 10.000 KW το τετραγωνικό μέτρο δεν μπορεί να σβηστεί ανεξάρτητα από τους πόρους που διαθέτουμε. Τέτοιες πυρκαγιές είχαμε πολλές στην πατρίδα μας, αλλά και σε άλλες χώρες.

Θα ήθελα σε αυτό το σημείο να σας να σας πω τι κάνουμε εμείς, μιας και με ρωτήσατε γι’ αυτό, έτσι ώστε να ενισχύσουμε την Πολιτική Προστασία. Πρώτα απ’ όλα, ιδρύσαμε με πρωτοβουλία του Πρωθυπουργού ένα ξεχωριστό Υπουργείο. Δημιουργήσαμε τον Μηχανισμό Διαχείρισης Κρίσεως και Αντιμετώπισης Κινδύνων.

Φέραμε κοντά τις υπηρεσίες πρόληψης, δηλαδή, τις δασικές υπηρεσίες που αναφέρατε, με τις δυνάμεις καταστολής δηλαδή, το Πυροσβεστικό Σώμα.

Φέραμε στον ίδιο χώρο και αναπτύξαμε συνεργασία με όλα τα συναρμόδια υπουργεία, δηλαδή με το Υπουργείο Περιβάλλοντος, το Υπουργείο Προστασίας του Πολίτη, το Υπουργείο Εθνικής Άμυνας, το Υπουργείο Εσωτερικών και την τοπική αυτοδιοίκηση.

Υιοθετήσαμε το «112» που είναι ένα μεγάλο επίτευγμα για την αμφίδρομη επικοινωνία με τον πολίτη, για την ενημέρωσή του για τον επερχόμενο κίνδυνο, αλλά και για την ασφαλή απομάκρυνσή του.

Ενισχύσαμε το Πυροσβεστικό Σώμα το 2022 με πεντακόσιους δασοκομάντο, εκατόν τριάντα δύο πτυχιούχους ειδικών καθηκόντων και διακόσια νέα στελέχη που αποφοίτησαν από τις Πυροσβεστικές Ακαδημίες. Συνολικά, τη φετινή χρονιά είχαμε περισσότερους πυροσβέστες από ποτέ, δεκαέξι χιλιάδες πεντακόσια ογδόντα άτομα, δηλαδή, περισσότερα από όσα προβλέπει στην οργανική δύναμη μαζί με τους εποχικούς τους οποίους προσλαμβάνουμε. Την τελευταία διετία αυξήσαμε τον αριθμό των εθελοντών κατά δύο χιλιάδες. Επίσης, αυξήσαμε τους εθελοντές της Γενικής Γραμματείας.

Είναι πολλά ακόμα τα οποία κάναμε, όμως θα σταματήσω και θα συνεχίσω στη δευτερολογία μου.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υφυπουργέ.

Κύριε Πρόεδρε, έχετε τον λόγο για τη δευτερολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υφυπουργέ, το βασικό ερώτημα, βεβαίως, ήταν τι θα κάνετε με τα ευρωπαϊκά κονδύλια και πόσα είναι αυτά. Σε αυτό το κομμάτι δεν μου απαντήσατε. Είπατε, βέβαια, γενικότητες για τα μέσα τα οποία υπάρχουν, αλλά σε γενικές γραμμές δεν πήρα τη βασική απάντηση.

Επίσης, το ερώτημα ήταν για τους δήμους. Είναι σημαντικός παράγοντας εάν οι δήμοι συνεισφέρουν και κατά πόσο συνεισφέρουν στην κατάσβεση των πυρκαγιών. Δηλαδή, έχουν εκείνα τα μηχανοκίνητα μέσα, αλλά και το προσωπικό όταν παραστεί ανάγκη, έστω συμπληρωματικά, να βοηθήσουν τις πυροσβεστικές δυνάμεις για να κατασβέσουν τις πυρκαγιές;

Ήθελα να ρωτήσω: Γίνονται ασκήσεις στους δήμους; Διότι σε όλα τα μέτωπα που πήγα αυτό το χρονικό διάστημα μέσα από τους δήμους δεν είδα. Μπορεί, βεβαίως, να υπήρχε το έμψυχο υλικό που είχε ανακατευτεί μαζί με τους πυροσβέστες και τους δασοπυροσβέστες, αλλά μέσα δεν είδα. Υπάρχει βοήθεια ουσιαστική ή οι δήμοι είναι απλοί παρατηρητές όλων των καταστάσεων αυτών που βιώνει η πατρίδα μας;

Είναι πολύ σημαντικό, βεβαίως, να κάνουν και ασκήσεις. Γίνονται ασκήσεις όλο τον χρόνο; Μπορούν να είναι έτοιμοι να πάνε με την πρώτη πυρκαγιά σε σημεία για να συνδράμουν την Πυροσβεστική μας Υπηρεσία. Είπα και χθες στην ομιλία μου ότι η πρόληψη είναι ο σημαντικότερος παράγοντας ούτως ώστε να περιορίσουμε την καταστροφική ενέργεια της πυρκαγιάς. Υπάρχει πρόληψη από την Γενική Γραμματεία Πολιτικής Προστασίας; Γίνονται ασκήσεις; Γίνονται ενημερώσεις του κοινού ούτως ώστε να είναι έτοιμος ο πληθυσμός; Να μην αρκείται μόνο στο «112» το οποίο στην ουσία είναι μόλις χτυπήσει ο συναγερμός να σηκωθούμε να φύγουμε. Τι πρέπει να κάνουμε για να είμαστε έτοιμοι για να αντιμετωπίσουμε τις πυρκαγιές.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ για την οικονομία του χρόνου.

Κύριε Υφυπουργέ, έχετε τον λόγο να απαντήσετε για τρία λεπτά.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ας τα πάρουμε ένα-ένα.

Το πρόγραμμα «ΑΙΓΙΣ» είναι ένα πρόγραμμα που έχει ξεκινήσει να υλοποιείται. Η χρηματοδότησή του είναι από τα τρία χρηματοδοτικά πακέτα, του ΕΣΠΑ, του Ταμείου Ανάκαμψης και της Ευρωπαϊκής Τράπεζας Επενδύσεων. Είναι συνολικά 2 δισεκατομμύρια ευρώ και περιλαμβάνουν τριάντα εννιά υποπρογράμματα. Επιγραμματικά θα σας αναφέρω ότι περιλαμβάνονται συστήματα έγκαιρης προειδοποίησης, επιτήρησης και διοίκησης και ελέγχου των επιχειρήσεων, αναβάθμιση του «112», το οποίο γνωρίζετε και αναφέρατε, καθώς επίσης και του επιχειρησιακού συστήματος Engage και η απόκτηση νέων ψηφιακών επικοινωνιών για το Πυροσβεστικό Σώμα πανελλαδικά.

Είναι αυτά τα τρία καίρια προγράμματα. Θα αποκτηθούν επτά αεροσκάφη Καναντέρ CL-515, για τα οποία είμαστε σε συνεργασία με την Ευρωπαϊκή Ένωση, αλλά και με την καναδική κυβέρνηση και βέβαια με την κατασκευάστρια εταιρεία, η οποία ξαναστήνει τη γραμμή παραγωγής. Από αυτά τα επτά αεροσκάφη, τα πέντε θα πληρωθούν από χρηματοδότηση της Ευρωπαϊκής Ένωσης και τα δύο -εννοώ από τα προηγούμενα χρηματοδοτικά πακέτα- απευθείας από την Ευρωπαϊκή Ένωση, η οποία θα διαθέσει περίπου 100 εκατομμύρια ευρώ για την προμήθεια των δύο αεροσκαφών από αυτά τα επτά.

Επιπλέον, θα αναβαθμίσουμε επτά Καναντέρ CL-415. Θα αποκτήσουμε δέκα ελικόπτερα βαρέος τύπου -αυτά τα οποία μεταφέρουν μεγάλη μάζα νερού και είναι ευέλικτα και γρήγορα και μπορούν να κάνουν στοχευμένες βολές- και βεβαίως τριάντα έξι ελαφρά αμφίβια αεροσκάφη, τα οποία αυτού του τύπου νοικιάζουμε και μας βοηθούν και στον τομέα της εναέριας επιτήρησης και της άμεσης προσβολής της φωτιάς στην έναρξή της, αλλά βεβαίως έχουν και μία ταχύτητα και μία διάρκεια που θα μας βοηθήσουν ακόμα περισσότερο στο να κάνουμε τη δουλειά μας. Επίσης θα αποκτηθούν τρία ελικόπτερα μεταφοράς προσωπικού τα οποία χρειαζόμαστε για τη μεταφορά των δασοκομάντος από τις έδρες τους στο πεδίο, κάτι που φάνηκε πάρα πολύ χρήσιμο.

Θα τρέξω γιατί είναι αρκετά τα προγράμματα. Θα αποκτηθούν χίλια οχτακόσια πυροσβεστικά οχήματα. Ήδη ο διαγωνισμός για τα τετρακόσια πρώτα είναι στον αέρα. Θα στοιχίσουν 262 εκατομμύρια ευρώ. Θα αποκτηθούν εννιακόσια εξήντα οχήματα έργου για την ενίσχυση της πολιτικής προστασίας και της τοπικής αυτοδιοίκησης, με 131 εκατομμύρια ευρώ. Θα αποκτηθούν 500 οχήματα διαφόρων τύπων για τους ΟΤΑ και τις δασικές υπηρεσίες αξίας 46 εκατομμυρίων ευρώ. Θα αποκτηθούν διακόσια πενήντα οχτώ οχήματα διαφόρων τύπων για τα Σώματα Ασφαλείας, το ΓΕΕΘΑ, το Λιμενικό και ούτω καθεξής, και βέβαια μια σειρά άλλων προγραμμάτων τα οποία θα ενισχύσουν το σύνολο του μηχανισμού της Πολιτικής Προστασίας της χώρας μας.

Όσον αφορά τις δασικές υπηρεσίες πρέπει να γίνει ξεκάθαρο και κατανοητό ότι αυτές έχουν διαχωριστεί από το 1998. Ήδη έχουν παρέλθει εικοσιπέντε χρόνια. Η τότε κυβέρνηση αποφάσισε ότι πρέπει η δασοπυρόσβεση να πάει στο Πυροσβεστικό Σώμα. Το Πυροσβεστικό Σώμα έχει τη δασοπυρόσβεση. Και αυτή τη στιγμή σας διαβεβαιώνω ότι έχει και την τεχνογνωσία και την εκπαίδευση για να κάνει τη δασοπυρόσβεση. Οι πυροσβέστες μας εκπαιδεύονται σε σχολή για αυτή τη δουλειά και τους στέλνουμε και στο εξωτερικό. Μόνο φέτος εκπαιδεύτηκαν δεκατέσσερα άτομα στην Αμερική στον τομέα της δασοπυρόσβεσης, οι οποίοι επέστρεψαν για να μεταδώσουν αυτή τη γνώση στους υπόλοιπους. Και βέβαια στείλαμε και τέσσερις, οι οποίοι εκπαιδεύτηκαν στον εναέριο συντονισμό της δασοπυρόσβεσης.

Όσον αφορά την τοπική αυτοδιοίκηση, ναι, και βέβαια μας βοηθάει η τοπική αυτοδιοίκηση είναι δίπλα μας με υδροφόρες, αλλά και με τις εθελοντικές οργανώσεις που την πλαισιώνουν στο πεδίο. Τους έχουμε παντού, τους χρειαζόμαστε. Εκείνο που θέλουμε είναι να αυξήσουμε το εθελοντικό κίνημα στην Ελλάδα, διότι έχει το Πυροσβεστικό Σώμα ενσωματωμένους περίπου τεσσερισήμισι χιλιάδες εθελοντές πυροσβέστες, οι οποίοι κάνουν τρεις βάρδιες τον μήνα. Υπάρχουν και οι εθελοντικές οργανώσεις που ανήκουν στους δήμους και στην τοπική αυτοδιοίκηση εν γένει, και είναι περίπου άλλες πέντε χιλιάδες άτομα, αλλά χρειάζεται να συμμετέχει πιο ενεργά η κοινωνία σε αυτό το εθελοντικό κίνημα για την προστασία των δασών, για την προστασία της πατρίδας μας.

**ΠΡΟΕΔΡΕΥΩΝ (Αθανάσιος Μπούρας):** Κλείστε, κύριε Υπουργέ. Ολοκληρώστε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Παρακαλώ, αν μου επιτρέπετε, κύριε Πρόεδρε, να πω ένα τελευταίο για το «112».

**ΠΡΟΕΔΡΕΥΩΝ (Αθανάσιος Μπούρας):** Πολύ σύντομα.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Πρόκειται για μια κατάκτηση, ένα πολύτιμο εργαλείο που αποδείχθηκε στην πράξη, και που πολλές φορές έσωσε ανθρώπους. Θα σας πω μόνο ότι το «112» που δεν χρησιμοποιήθηκε στη Χαβάη για κάποιους λόγους -γιατί δεν λειτούργησε ή γιατί κάηκαν οι γραμμές- κάηκαν εκατόν δεκαπέντε άνθρωποι και αγνοούνται χίλιοι εκατό, σύμφωνα με τα στοιχεία του FBI. Πιστεύω ότι το «112» είναι μια κατάκτηση. Μας βοήθησε πάρα πολύ φέτος. Και μπορούμε να έχουμε μια αμφίδρομη επικοινωνία και μια ενημέρωση των πολιτών μας για την ασφάλειά τους.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Συνεχίζουμε με την ένατη με αριθμό 54/28-8-2023 επίκαιρη ερώτηση δεύτερου κύκλου του Βουλευτή Πιερίας της Κοινοβουλευτικής Ομάδας Νίκη κ. Κομνηνού Δελβερούδη προς τον Υπουργό Κλιματικής Κρίσης και Πολιτικής Προστασίας, με θέμα: «Αναποτελεσματικότητα του υφιστάμενου μηχανισμού δασοπροστασίας».

Κύριε Δελβερούδη, έχετε τον λόγο για την πρωτολογία σας για δύο λεπτά.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι εν πολλοίς έχουν καλυφθεί από τους προηγούμενους συναδέλφους μου τα θέματα που ήθελα και εγώ να σας εκθέσω και εν πολλοίς έχετε απαντήσει με όλη αυτή την πληθώρα παροχών και μέτρων που διατείνεστε ότι έχετε αναλάβει για την πυροπροστασία, για τη δασοπροστασία, και όλα αυτά.

Βέβαια, η δική μας ερώτηση ήταν όσον αφορά γενικότερα για τις αρμοδιότητες της δασοπυρόσβεσης από τα δασαρχεία στην Πυροσβεστική Υπηρεσία. Όπως είπατε προηγουμένως, έχει μεταφερθεί από το 1998. Αλλά θα έλεγα ότι τα δασαρχεία μας, νομίζω, ήταν τα καθ’ ύλην αρμόδια όργανα και είχαν μια αποτελεσματικότητα διαπιστευμένη όλα τα προηγούμενα χρόνια.

Έχω την απορία γιατί έγινε αυτή και γιατί παραμένει αυτή η μεταφορά. Εφόσον βλέπουμε τα αποτελέσματα -βέβαια εσείς τα αποδίδετε, όπως έχετε πει επανειλημμένως στο φαινόμενο της κλιματικής αλλαγής, και όχι μόνο- νομίζω ότι η υπηρεσία θα έπρεπε να έχει τον κύριο ρόλο και στην πρόληψη, αλλά και στην καταστολή των πυρκαγιών, όπως ίσχυε και όπως ισχύει και στις άλλες μεσογειακές χώρες, αλλά και στις ευρωπαϊκές. Διότι ξέρουμε ότι αυτή η λεγόμενη σύγκλιση με τις ευρωπαϊκές χώρες πρέπει να γίνει και σε εμάς κάποτε. Γιατί δηλαδή, ας πούμε, στη Γαλλία όταν γίνεται μια δασική πυρκαγιά οι πρώτοι που επιλαμβάνονται είναι οι δασικές υπηρεσίες και αυτοί αποφασίζουν και κάνουν και τον γενικότερο συντονισμό.

Η δασική υπηρεσία είναι αυτή που γνωρίζει τους δρόμους, τα μονοπάτια, τη μορφολογία του εδάφους, τη βιοποικιλότητα, το μικροκλίμα. Γνωρίζει πώς πρέπει να χαραχθούν οι δρόμοι, να αραιωθεί το δάσος, να αναπτυχθούν υλοτομικές δραστηριότητες ώστε το δάσος να παραμένει ζωντανό και να φτιαχτούν και αντιπυρικές ζώνες.

Εφόσον, όμως, έχει γίνει αυτό και βλέπουμε πραγματικά ότι είναι αναποτελεσματική, σύμφωνα με αυτό, ρωτάμε και το δεύτερο ερώτημα: εάν προτίθεστε να αναβαθμίσετε τον ρόλο της δασικής υπηρεσίας στην προηγούμενη κατάσταση, με ικανή χρηματοδότηση, με στελέχωση καταρτισμένου προσωπικού, με εξειδικευμένα οχήματα και εξοπλισμό και επαναλειτουργία της σχολής δασοφυλάκων, η οποία θα μπορούσε να συμπεριλαμβάνει και την Αγροφυλακή και τη Θηροφυλακή, άνθρωποι οι οποίοι με την ενεργή παρουσία τους στην παρατημένη ελληνική ύπαιθρο θα συμβάλουν καθοριστικά στην προστασία των δασών.

Αυτά που σας είπα κάπως ακούγονται μαζεμένα, δεξιά και αριστερά, γιατί έχετε πει και έχετε καλύψει το θέμα με τις απαντήσεις στους προηγούμενους συναδέλφους. Οπότε εγώ θα σταματήσω εδώ και θα αναμένω την απάντησή σας.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε.

Κύριε Υπουργέ, έχετε τον λόγο για να απαντήσετε.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Ευχαριστώ, κύριε Πρόεδρε.

Είναι πράγματι συναφείς οι ερωτήσεις τις οποίες μου κάνατε οι τρεις αξιότιμοι Βουλευτές, όποτε είναι αντίστοιχα όμοιες και οι απαντήσεις τις οποίες θα σας δώσω.

Θα έλεγα, λοιπόν, κύριε Βουλευτά μου, ότι μου απευθύνατε μια ερώτηση με τον χαρακτήρα μάλιστα της επίκαιρης, για την οποία, πέραν από διάφορες διαπιστώσεις όσον αφορά την αποτελεσματικότητα ή την καταστροφικότητα των ανθρώπων οι οποίοι μάχονται στο πεδίο, με αυτό διαφωνώ εντελώς, γιατί για αυτούς μιλάτε όταν μιλάτε για την αποτελεσματικότητά τους, γιατί υπάρχουν τα στοιχεία, θα ήθελα να μείνω στον ιστορικό χαρακτήρα της.

Και θέλω να σας πω ότι σήμερα εν έτει 2023 με ρωτάτε για ποιο λόγο μεταφέρθηκαν οι αρμοδιότητες δασοπυρόσβεσης από τα δασαρχεία στην Πυροσβεστική Υπηρεσία. Αυτό ήταν μια επιλογή της ελληνικής Κυβέρνησης του 1998 και αναλύεται στην αιτιολογική έκθεση του ν.1612/1998. Και βέβαια καμμία κυβέρνηση επί εικοσιπέντε έτη δεν βρήκε σκόπιμο να αλλάξει αυτές τις διατάξεις, ούτε αυτές τις αρμοδιότητες.

Η ευθύνη της δασοπυρόσβεσης πέρασε στην Πυροσβεστική το 1998, πριν από εικοσιπέντε χρόνια και παραμένει εκεί ορθώς, αφού αυτή είναι πλέον ο αρμόδιος φορέας και έχει πλέον την τεχνογνωσία και την εμπειρία. Αυτή διαθέτει το κατάλληλα εκπαιδευμένο προσωπικό για την αποστολή και για την αντιμετώπιση της πάσης φύσεως πυρκαγιών. Και βέβαια σε αυτήν ανήκει η αρμοδιότητα, σύμφωνα με τον νόμο τον επικαιροποιημένο, τον ν.4662/2020.

Όσον αφορά τώρα στις δασικές υπηρεσίες, από το 1998 και έπειτα έχουν όλη την αρμοδιότητα της πρόληψης των δασικών πυρκαγιών και συγκεκριμένα τον χωρικό σχεδιασμό, την εισήγηση, την υλοποίηση των μέτρων, των έργων και των δράσεων πρόληψης των δασικών πυρκαγιών, τόσο σε κεντρικό όσο και σε περιφερειακό επίπεδο.

Οι δασικές υπηρεσίες υπάγονται στον Γενικό Γραμματέα Δασών του Υπουργείου Περιβάλλοντος και Ενέργειας. Οι δασικές υπηρεσίες και τα δασαρχεία, λοιπόν, έχουν έναν πολύ σημαντικό ρόλο, όχι μόνο κατά τη διαδικασία της δασοπυρόσβεσης, στην οποία συνεργαζόμαστε, αλλά κυρίως στην όλη διαχείριση των δασών μας για τη χάραξη μιας συνεκτικής πολιτικής πάνω στο αντικείμενο.

Η σημαντική και αναντικατάστατη εμπειρία και τεχνογνωσία των κατά τόπους δασαρχείων και των ανθρώπων που εργάζονται σε αυτά, μπορεί να μην αξιοποιήθηκε σωστά τα προηγούμενα χρόνια και να χάθηκε αυτή η συνοχή με το Πυροσβεστικό Σώμα, όμως -πιστέψτε με- τα τελευταία χρόνια καταφέραμε και βάλαμε μαζί στο ίδιο τραπέζι, στο γραφείο και στο πεδίο, τους πυροσβέστες μας και τους δασικούς. Είναι αυτοί που φροντίζουν το δάσος, που προστατεύουν το δάσος και πλέον πορεύονται μαζί. Είναι μια κατάκτηση της εποχής μας, μια πολιτική επιλογή, η οποία ξεκίνησε με μία ΚΥΑ του 2019 και από εκεί και πέρα με διάφορες ενέργειες έχει εμπεδωθεί και πλέον συνεργάζονται -επαναλαμβάνω- και στην πρόληψη, στους καθαρισμούς και σε όλες τις ενέργειες που πρέπει να γίνουν στο δάσος αλλά και στην καταστολή.

Θα παραμείνω σε αυτό το σημείο εδώ για να μην περάσω τον χρόνο και από εκεί και πέρα θα περιμένω τη δευτερολογία μου για τα υπόλοιπα.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Ορίστε, κύριε Δελβερούδη, για τη δευτερολογία σας για τρία λεπτά.

**ΚΟΜΝΗΝΟΣ ΔΕΛΒΕΡΟΥΔΗΣ:** Ευχαριστώ, κύριε Πρόεδρε.

Όπως σας είπα και προηγουμένως, νομίζω ότι έχουν καλυφθεί από τις απαντήσεις του κυρίου Υπουργού σε πολλά σημεία όλα αυτά που έχουμε ρωτήσει. Βέβαια, όταν ακούς να έχουν ληφθεί τόσα πολλά μέτρα, να έχουμε δώσει τόσα πολλά χρήματα, να έχουν δαπανηθεί τόσα πολλά χρήματα, να δαπανώνται κάθε χρόνο και τελικά να έχουμε αυτό το αποτέλεσμα, αλλά να υπάρχει πάντα η δικαιολογία της κλιματικής κρίσης, δικαιολογία τέλος πάντων, ένα φαινόμενο το οποίο είναι πολύ εύκολο να το χρησιμοποιούμε και θα το χρησιμοποιούμε απ’ ό,τι βλέπω και στο μέλλον, για να έχουμε πάντα μία εύκολη απάντηση ή τέλος πάντων μια απάντηση επικαλούμενοι βέβαια και τα διεθνή γεγονότα τα οποία μας καλύπτουν αυτήν την απάντηση, νομίζω ότι κανένας δεν μπορεί να μας ελέγξει σε κανένα επίπεδο για οτιδήποτε δημιουργηθεί. Καταστράφηκε το σύμπαν; Η κλιματική κρίση. Και αν έχουμε μια δικαιολογία ακόμη να πούμε, ότι δεν καταστραφήκαμε μόνο εμείς, καταστράφηκε η Τουρκία, η Αλβανία, ο Καναδάς, οι άνθρωποι που χάθηκαν σε αυτό το νησί εκεί πέρα, στη Χαβάη.

Εγώ δεν θέλω να επανέλθω στο ίδιο θέμα, εφόσον το απαντήσατε, για τις δασικές υπηρεσίες. Εφόσον όμως η Ευρώπη επιμένει να έχει τις δασικές υπηρεσίες -δεν το λέω για άλλο λόγο ούτε το βγάζω από το μυαλό μου- οι οποίες έχουν την πρωταγωνιστική θέση όσον αφορά τον συντονισμό, την αντίδραση και την κινητοποίηση του απαραίτητου προσωπικού και των μέσων για να περιορίσουν και να σβήσουν τη φωτιά, το λέμε σαν ευρωπαϊκή χώρα ότι πρέπει να κάνουμε μία σύγκλιση προς αυτή την κατεύθυνση. Γι’ αυτό το είπα.

Όσον αφορά τη Γενική Γραμματεία Πολιτικής Προστασίας που είπατε με τις δομές και τους μηχανισμούς που έχει αναπτύξει και από το κεντρικό κράτος των Αθηνών, δεν μπορεί να βοηθήσει προς αυτή την κατεύθυνση -βέβαια, είπατε ότι θα έχουν συνεργασία με τα τοπικά δασαρχεία- όσα εκατομμύρια και αν δαπανήσει, γιατί σας είπαμε για τα κατά τόπους δασαρχεία. Δεν ξέρω. Έχω μιλήσει με δασάρχες πολλούς, έχω μιλήσει με τοπικά δασαρχεία. Για να το καταλάβετε, ενδεικτικά σας αναφέρω ότι στον Εθνικό Δρυμό Ολύμπου ένας δασοφύλακας φυλάει τον Δρυμό Ολύμπου που είναι σαράντα χιλιάδες στρέμματα. Δεν ξέρω πόσοι δασοφύλακες φυλούσαν το δάσος της Δαδιάς και θα ήταν καλό να το ξέραμε. Νομίζω ότι και αυτοί θα ήταν ελάχιστοι, ίσως και καθόλου.

Τελευταία, επειδή είπε ο κύριος Πρωθυπουργός ότι καλό θα ήταν να μην ακούγονται μόνο κριτικές, η πρόταση που θέλω να κάνω θα είναι προς την κατεύθυνση της παιδείας. Αν μου επιτρέπετε για πολύ λίγο, θα ήθελα να τονίσω τη σημασία που πρέπει να δοθεί στην παιδεία για τα δάση, για τη συνύπαρξή μας με αυτά, για τον καθοριστικό ρόλο τους στη ζωή των ανθρώπων. Αντί άλλων καινοφανών αγωγών στη σχολική ηλικία, να ενισχυθεί η περιβαλλοντική αγωγή. Να δημιουργηθούν δυνατότητες δηλαδή δράσεων με ενεργή συμμετοχή των μαθητών σε περιπάτους μέσα στο δασικό περιβάλλον, σε καθαρισμούς μονοπατιών, σε αναδασώσεις, αλλά και σε περιποιήσεις των φυτεμένων δέντρων. Έτσι τα παιδιά θα αγαπήσουν το δάσος, θα εκτιμήσουν την παρουσία του στη ζωή τους και θα το προστατεύσουν σαν το σπίτι τους.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ σας ευχαριστώ, κύριε Δελβερούδη.

Ο λόγος τώρα στον Υπουργό προκειμένου να απαντήσει. Και επειδή, κύριε Υπουργέ, συνολικά κλείνετε την ενότητα σήμερα από τους συναδέλφους που αφορούσε το θέμα των δασικών πυρκαγιών, έχετε την άνεση να ολοκληρώσετε συμπληρώνοντας και κάποια πράγματα τα οποία νωρίτερα δεν απαντήσατε. Μην περιοριστείτε στον χρόνο.

**ΕΥΑΓΓΕΛΟΣ ΤΟΥΡΝΑΣ (Υφυπουργός Κλιματικής Κρίσης και Πολιτικής Προστασίας):** Σας ευχαριστώ και πάλι, κύριε Πρόεδρε.

Πρώτα απ’ όλα, θα ήθελα να αναφερθώ σε αυτό που λέτε όλοι ότι είναι δικαιολογία η κλιματική κρίση. Καθόλου. Ούτε δικαιολογία ούτε άλλοθι. Αναφέρω τα πραγματικά δεδομένα και αναφέρω την κατάσταση την οποία αντιμετωπίζουμε στη χώρα μας, όπως και σε άλλες γωνιές του πλανήτη δυστυχώς με τον χειρότερο τρόπο. Και δεν το αντιμετωπίζουμε εμείς στο κέντρο επιχειρήσεων ή στο Υπουργείο. Το αντιμετωπίζουν οι μαχητές στο πεδίο, αυτοί οι οποίοι δουλεύουν όλη τη νύχτα και προσπαθούν να σβήσουν τη φωτιά δημιουργώντας αναχώματα, αντιπυρικές ζώνες, παλεύοντας με το θεριό το οποίο σηκώνεται με 100.000 KW, δύναμη τεράστια που δεν μπορεί κανένα μέσο να κατασβέσει. Όσους πόρους και αν διαθέτεις, εάν η φωτιά έχει πάνω από 10.000 KW ισχύ, τίποτα, ό,τι και να κάνεις, δεν μπορείς να την κατασβέσεις. Τι σημαίνει αυτό; Πρέπει να την αφήσεις να κάψει, να φάει την τροφή που έχει μπροστά της και να την περιμένεις με αναχώματα να την αντιμετωπίσεις αλλού, στο πεδίο, εκεί που υπάρχει ένα ξέφωτο, εκεί που θα ανοίξεις όλο το βράδυ με τα μηχανουργικά αναχώματα για να μπορέσεις να την αντιμετωπίσεις.

Αυτό κάνουν οι πυροσβέστες μας. Αυτό έκαναν σε χίλιες τριακόσιες πυρκαγιές τον Ιούλιο και σε άλλες χίλιες εκατό μέχρι σήμερα τον Αύγουστο, έναν πολύ μεγάλο αριθμό. Τις περισσότερες τις πιάσανε εν τη γενέσει τους, όμως κάποιες τους ξέφυγαν. Δεν κατάφεραν. Είναι οι λίγες. Είναι λίγες αυτές οι οποίες έκαναν τη μεγάλη ζημιά, γιατί ήταν το πυροθερμικό φορτίο, γιατί ήταν η ξηρότητα του εδάφους που έφτανε η υγρασία κάτω από 10%, ένα κατώφλι αδιαπέραστο. Τα πάντα είναι προσάναμμα. Και βέβαια οι ισχυροί άνεμοι. Στη Μαγνησία ήταν ο λίβας με σαράντα τέσσερις βαθμούς Κελσίου, ενώ πάνω στον Έβρο τη μια τους φυσάει νοτιοδυτικός και τους ανεβάζει τη φωτιά προς τα βόρεια και την άλλη φυσάει ανάποδα και τους την πάει δυτικά και έτσι επεκτείνεται το πεδίο και καλύπτει εκατό χιλιάδες στρέμματα σε μερικές ώρες. Πρωτάκουστο. Πέρσι σε όλη τη Δαδιά επί έντεκα μέρες κάλυψε μια περίμετρο σαράντα οκτώ χιλιάδων στρεμμάτων, από τα οποία τα είκοσι τέσσερις χιλιάδες τελικά ήταν καμένα, διότι μέσα υπήρχαν και πολλές άκαυστες ζώνες.

Αυτή την κατάσταση αντιμετωπίζουν οι πυροσβέστες μας και πρέπει να τους τιμούμε και να τους ενθαρρύνουμε. Γιατί δεν έχουμε μία καταστροφή. Τι θέλω να πω με αυτό; Βεβαίως λυπούμαστε για την κάθε ζωή που χάνεται παντού στον κόσμο, για τα ζώα, για τα πουλιά και για το κάθε δέντρο που χάνεται. Όμως σώθηκαν σε πολλές περιπτώσεις τα σπίτια των ανθρώπων, οι περιουσίες, οι ζωές με τη χρησιμοποίηση του «112». Θέλω να πω δηλαδή ότι δίνεται ένας άνισος αγώνας φέτος, τον οποίο στις περισσότερες περιπτώσεις τον κερδίζουν. Μην τους αδικούμε, λοιπόν, λέγοντας ότι χάνουν. Πρέπει να τους ενθαρρύνουμε, να τους χειροκροτήσουμε για να συνεχίσουν αυτόν τον αγώνα, που συνεχίζεται -πιστέψτε με- αδυσώπητος.

Θα ήθελα να πω, λοιπόν, ότι όχι, δεν καταστράφηκε το σύμπαν. Όσο προστατεύουμε την ανθρώπινη ζωή και την περιουσία, από εκεί και πέρα τα υπόλοιπα θα τα φτιάξουμε. Και το κράτος έρχεται αρωγός. Ήδη θα σας πω ότι στη Ρόδο η κοινωνική, η πολιτική, η οικονομική ζωή έχει ανακάμψει. Ο τουρισμός έχει επανέλθει και ήδη γίνονται τα αντιπλημμυρικά έργα με κορμοδέματα, κορμοράμματα, ελέγχονται οι λεκάνες απορροής και βέβαια έχουν ξεκινήσει και οι αναδασώσεις. Έτσι θα γίνει και στον Έβρο, έτσι θα γίνει και εδώ.

Θα ήθελα όμως να σας αναφέρω τη δυσκολία της δουλειάς που κάνει ο πυροσβέστης, αναφέροντάς σας το παράδειγμα της Πάρνηθας, εδώ δίπλα μας. Ξέσπασε στο φαράγγι η πυρκαγιά και τα δύο οχήματα που ήταν το ένα περιπολικό στη Φυλή και το δεύτερο στο φυλάκιο των δασικών επάνω στον δρόμο Φυλής - Δερβενοχωρίων έφτασαν στο πεδίο σε τέσσερα λεπτά. Σε τέσσερα λεπτά, όχι σε δέκα, όχι σε είκοσι, σε τέσσερα λεπτά!

Αντιμετώπισαν, όμως, μια κατάσταση, στην οποία ήδη η φωτιά είχε φουντώσει μέσα στη χαράδρα με το φαινόμενο της χοάνης και ήδη είχε θεριέψει. Άρχισαν να ρίχνουν νερό και είδαν ότι δεν μπορούν να κάνουν κάτι. Τους έζωνε η φωτιά και αναγκάστηκαν να φύγουν και στα πέντε λεπτά ήταν τα εναέρια μέσα από πάνω. Γιατί; Γιατί τα εναέρια μέσα ήταν ήδη στον αέρα και έσβηναν δύο φωτιές, η μία στον Ασπρόπυργο και η άλλη στην Ελευσίνα. Έτσι βρέθηκαν σε πέντε λεπτά έμφορτα να ρίχνουν νερό. Το αποτέλεσμα ήταν μηδέν, γιατί το πυροθερμικό φορτίο ήδη σε αυτά τα πέντε λεπτά είχε ξεπεράσει τα 50.000 KW.

Αυτή ήταν η κατάσταση που είχαν να αντιμετωπίσουν. Άρα πάνε σε επόμενη γραμμή άμυνας και ούτω καθεξής. Και αυτό αντιμετώπισαν σε κάποιες περιπτώσεις.

Παρ’ όλα αυτά, στην Πάρνηθα κέρδισαν. Και γιατί κέρδισαν; Κάηκε πευκοδάσος και λυπούμαστε για αυτό, αλλά θα αναζωογονηθεί, θα γίνει ξανά γιατί το πεύκο αναγεννάται γρήγορα. Εκείνο που σώθηκε, όμως, είναι το έλατο, το έλατο που υπήρχε στον πυρήνα της Πάρνηθας και το οποίο κατάφεραν να το σώσουν.

Όσον αφορά τους πυροσβέστες, οι πυροσβέστες έχουν τη δασοπυρόσβεση επί είκοσι πέντε έτη και εκπαιδεύονται συστηματικά. Να σας πω και κάτι; Έχουμε ίσως τους καλύτερους δασοπυροσβέστες από οπουδήποτε αλλού και είναι περιζήτητοι. Όπου τους έχουμε στείλει παίρνουν τα εύσημα. Και αυτοί που έρχονται να ξέρετε από τη Ρουμανία, από την Τσεχία, δεν έχουν την εμπειρία και τη γνώση των δικών μας και εκπαιδεύονται από τους δικούς μας στο πεδίο και μας το λένε και μας το γράφουν και θέλουν κάθε χρόνο να έρχονται ακριβώς γιατί εκπαιδεύονται στη δική μας μορφολογία, στα δικά μας τα δάση και από τους δικούς μας καλά εκπαιδευμένους πυροσβέστες.

Θα κλείσω την απάντησή μου με το θέμα της συνεργασίας με τους δασικούς. Πραγματικά τα τελευταία χρόνια έχουμε μια εξαιρετική συνεργασία. Πιστεύουμε ότι αυτή η συνεργασία, πράγματι όπως λέτε και εσείς, πρέπει να εμπεδωθεί και να συνεχιστεί και να εμπλουτιστεί και σε άλλους τομείς. Μαζί δασικοί και πυροσβέστες κάθονται και φτιάχνουν τις περιοχές κινδύνου που πρέπει να δώσουν προτεραιότητα, έτσι ώστε να καθαριστούν δάση, τα οποία δεν έχουν αγγιχτεί επί πενήντα χρόνια. Η ύπαιθρος εγκαταλείφθηκε. Τα δάση μας έχουν γεμίσει βιομάζα, καύσιμη ύλη επί δεκαετίες και τρέχουμε να προλάβουμε αυτή την κατάσταση με καθαρισμούς σε συνεργασία δασικών και πυροσβεστών.

Το ίδιο συμβαίνει και στο πεδίο. Είναι μαζί στο πεδίο οι δασικοί και οι πυροσβέστες. Δεν μπορούμε να προχωρήσουμε χωρίς αυτούς -το ξέρουμε- και τους έχουμε δίπλα μας. Είμαι δίπλα συνεχώς με τον Υφυπουργό Περιβάλλοντος, συζητούμε διαρκώς μαζί με τον Γενικό Γραμματέα Δασών και τον Γενικό Διευθυντή Δασών, με αυτούς τους ανθρώπους με τους οποίους συνεργαζόμαστε για το πώς θα προχωρήσουμε περισσότερο αυτή τη συνεργασία. Στο πεδίο έχουμε τους δασάρχες δίπλα μας. Ήρθαν οι δασάρχες και στο Υπουργείο, η Διευθύντρια Δασών της Πάρνηθας ή επάνω στην Δαδιά. Ήταν δίπλα μας για να δούμε από πού θα χαράξουμε τις αντιπυρικές ζώνες στο πεδίο, πού θα κάνουμε τα αναχώματα, πού θα μπουν τα γκρέιντερ έτσι ώστε να πιάσουμε τη φωτιά. Τους έχουμε δίπλα μας, τους χρειαζόμαστε δίπλα μας, όπως και αυτοί εμάς.

Θα συνεχίσουμε σε αυτή την κατεύθυνση και πιστεύω ότι θα δυναμώσουμε και τη συνεργασία, αλλά και την πολιτική προστασία, έτσι ώστε ο Έλληνας πολίτης να νιώθει ασφάλεια.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εμείς ευχαριστούμε, κύριε Υπουργέ. Στις επόμενες τέσσερις επίκαιρες ερωτήσεις θα απαντήσει ο παριστάμενος Υφυπουργός Εθνικής Άμυνας, ο κ. Γιάννης Κεφαλογιάννης.

Προχωράμε στην πέμπτη με αριθμό 43/28-8-2023 επίκαιρη ερώτηση πρώτου κύκλου του Βουλευτή Β΄ Πειραιώς της Κοινοβουλευτικής Ομάδας των Σπαρτιατών κ. Αλέξανδρου Ζερβέα προς τον Υπουργό Εθνικής Άμυνας, με θέμα: «Ουκρανοί πιλότοι θα εκπαιδεύονται με ελληνικά F-16. Νέο πακέτο στρατιωτικής βοήθειας στην Ουκρανία. Εθνικά επικίνδυνη η περαιτέρω εμπλοκή της πατρίδας μας στον ρωσοουκρανικό πόλεμο».

Ορίστε, κύριε Ζερβέα, έχετε τον λόγο για την πρωτολογία σας για δύο λεπτά.

**ΑΛΕΞΑΝΔΡΟΣ ΖΕΡΒΕΑΣ:** Ευχαριστώ, κύριε Πρόεδρε.

Κύριε Υφυπουργέ, τη στιγμή που η Ελλάδα καιγόταν ο κ. Μητσοτάκης υποδεχόταν τον κ. Ζελένσκι. Μετά τη συνάντησή τους γίναμε σοφότεροι, αλλά γίναμε και πιο ανήσυχοι, γιατί ο κ. Μητσοτάκης μας ενημέρωσε ότι η πατρίδα μας θα συνδράμει στην εκπαίδευση Ουκρανών πιλότων με ελληνικά F-16, όπως επίσης ότι θα αποσταλεί μια στρατιωτική βοήθεια προς την Ουκρανία.

Επίσης, ο Ουκρανός Πρόεδρος, ο κ. Ζελένσκι, σε ανάρτησή του στη διαδικτυακή πλατφόρμα «Χ», ανέφερε ότι ζήτησε τη βοήθεια της Κυβερνήσεως σας όσον αφορά τους νέους ναυτικούς διαδρόμους στη Μαύρη Θάλασσα. Και συγκεκριμένα έχει γίνει και ειδική μνεία από τον κύριο Πρωθυπουργό για τα ελληνικών συμφερόντων πλοία που μεταφέρουν ουκρανικά σιτηρά. Βεβαίως, αυτό εγείρει σοβαρές ανησυχίες εάν θα προκύψει μελλοντικά μια αντιπαράθεση στη Μαύρη Θάλασσα του ελληνικού ναυτικού με το ρωσικό ναυτικό.

Τα ερωτήματά μου είναι τα εξής: Το κόστος πτήσεως ενός F-16 ανά ώρα κυμαίνεται γύρω στα 10.500 ευρώ. Η εφημερίδα «ΔΗΜΟΚΡΑΤΙΑ» ανέφερε ότι -δεν ξέρω αν ισχύει, βεβαίως, εγώ μεταφέρω το δημοσίευμα- η όλη εκπαίδευση των Ουκρανών πιλότων θα κοστίσει γύρω στα 900 εκατομμύρια ευρώ. Και το ερώτημα είναι το εξής: Αυτό το έξοδο θα το αναλάβει ο ελληνικός λαός, ο Έλληνας φορολογούμενος;

Επίσης, για ποιο λόγο στέλνουμε στην Ουκρανία οπλικά συστήματα και με αυτόν τον τρόπο αποδυναμώνουμε την αμυντική ικανότητα της χώρας μας;

Και, τέλος, ως προς τις προτάσεις του Ουκρανού προέδρου για τη Μαύρη Θάλασσα περιλαμβάνονται και στρατιωτικά μέσα; Και αν ναι, ποια είναι αυτά; Υπάρχει πιθανότητα να δούμε αντιμέτωπους τους δύο στόλους, τον ελληνικό με το ρωσικό, στη Μαύρη Θάλασσα;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο να απαντήσετε για τρία λεπτά.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ πολύ.

Κύριε συνάδελφε, επιτρέψτε μου να σας καταθέσω ευθέως και εξαρχής την πάγια θέση της Ελληνικής Δημοκρατίας, η οποία είναι διατυπωμένη σε κάθε βαθμίδα και προς κάθε παραλήπτη.

Θεμελιώδεις αρχές της εξωτερικής μας πολιτικής είναι βεβαίως ο σεβασμός στην κυριαρχία και την εδαφική ακεραιότητα όλων των κρατών με βάση πάντα, βεβαίως, και το Διεθνές Δίκαιο, καθώς και η απόρριψη της απειλής και της χρήσης βίας. Νομίζω ότι σε αυτό τουλάχιστον μπορούμε να συμφωνήσουμε όλοι. Η Ελλάδα συνεπώς είναι ενάντια σε κάθε αναθεωρητική στρατηγική και αντιτίθεται σε κάθε απόπειρα παραβίασης των συνόρων από οποιοδήποτε κράτος.

Επομένως, αυτή είναι η πάγια θέση της Ελληνικής Δημοκρατίας, η οποία -μην ξεχνάμε- είναι και θέση εταίρων και συμμάχων μας τόσο στην Ευρωπαϊκή Ένωση όσο και στο ΝΑΤΟ και γι’ αυτόν τον λόγο σε κάθε περίπτωση η χώρα μας στέκεται μαζί τους ενωμένη.

Άρα σε αυτό το πλαίσιο η συνδρομή των Ενόπλων Δυνάμεων, στην οποία αναφερθήκατε και εσείς στην ερώτησή σας, αποτελεί -σας διαβεβαιώνω γι’ αυτό- προϊόν μιας ώριμης επιχειρησιακής συλλογιστικής, μιας συλλογιστικής, η οποία, βεβαίως, σε καμία των περιπτώσεων δεν πρόκειται να αποδυναμώσει ή ακόμα περισσότερο να αφοπλίσει οποιαδήποτε επιχειρησιακή δυνατότητα των Ενόπλων Δυνάμεων. Το λέω αυτό για να μην υπάρχει οποιαδήποτε παρανόηση.

Σε κάθε περίπτωση οι μαχητικές δυνατότητες των Ενόπλων Δυνάμεων παραμένουν πλήρεις και είναι πλήρεις στην προάσπιση των συνόρων και, βεβαίως, της εδαφικής ακεραιότητας της πατρίδας μας τόσο από ξηράς και θαλάσσης όσο και από αέρος.

Όσον αφορά στο ζήτημα της εκπαίδευσης των πιλότων της Ουκρανίας, θα μου επιτρέψετε να σας πω ότι αυτή εντάσσεται σε ένα αυστηρά διαμορφωμένο επιχειρησιακό πλαίσιο και για το οποίο, βεβαίως, δεν είναι δυνατόν σε μια ανοιχτή συνεδρίαση να μπούμε σε παραπάνω λεπτομέρειες. Και αυτό το λέω και σας το λέω και έτσι, αν θέλετε, εν είδει συναδελφικής συμβουλής, γιατί είστε και νέοι συνάδελφοι, δεν είναι για λόγους αποφυγής οποιασδήποτε διαφάνειας. Καταλαβαίνετε ότι είναι μια ανοικτή συνεδρίαση η συγκεκριμένη. Επειδή αναφερόμαστε σε ζητήματα υψίστης εθνικής σημασίας, αυτό θα μπορούσε να αποτελέσει ίσως συζήτηση μιας κλειστής συνεδρίασης.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ, για την οικονομία του χρόνου.

Τον λόγο έχει ο κ. Ζερβέας για τη δική του δευτερολογία για τρία λεπτά.

**ΑΛΕΞΑΝΔΡΟΣ ΖΕΡΒΕΑΣ:** Κύριε Υφυπουργέ, είναι κατανοητό αυτό που λέτε σχετικά με το απόρρητο των συζητήσεων.

Από εκεί και πέρα, όμως, θα ήθελα να σας ρωτήσω το εξής: Απ’ ό,τι φαίνεται, θα συνδράμουμε, γιατί το είπε και ο κ. Δένδιας στο Τολέδο, τους Ουκρανούς σε αυτό το ζήτημα.

Το ερώτημα είναι το εξής: Γιατί δεν κάνουμε το ίδιο και στην Κύπρο, όπου υπάρχει στρατός κατοχής, όπου έχει παραβιαστεί το Διεθνές Δίκαιο; Γιατί δεν κάνουμε το ίδιο; Γιατί δεν εκπαιδεύουμε Κύπριους πιλότους σε ελληνικά F-16; Αυτοί δεν είναι άνθρωποι; Αυτοί δεν έχουν πληρώσει φόρο αίματος εκεί; Εκεί δεν καταπατείται το Διεθνές Δίκαιο;

Επίσης, θα συμφωνήσω μαζί σας ότι όλοι είμαστε εναντίον οποιουδήποτε αναθεωρητισμού. Το θέμα είναι το εξής, όμως, ότι στη σύσκεψη των κρατών των δυτικών Βαλκανίων είχε προσκληθεί και ο υποτιθέμενος Πρωθυπουργός του Κοσόβου. Εκεί δεν υπάρχει παραβίαση συνόρων;

Επίσης, δεν μου απαντήσατε αν θα στείλουμε νέα στρατιωτική βοήθεια. Θα στείλουμε; Και αν ναι, ποια θα είναι αυτή;

Και τέλος, δεν μου απαντήσατε για το τι θα γίνει στη Μαύρη Θάλασσα. Υπάρχει περίπτωση να συνδράμουμε, δηλαδή το Ελληνικό Πολεμικό Ναυτικό να συνδράμει το εμπορικό ναυτικό που θα μεταφέρει ουκρανικά σιτηρά;

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Ορίστε, κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, όσον αφορά στα ζητήματα της ερώτησής σας κατ’ αρχάς και προτού απαντήσω και σε αυτά τα οποία θέσατε και στη δευτερολογία σας, νομίζω ότι αυτά καλύφθηκαν και δεν θα επεκταθώ περαιτέρω.

Σε κάθε περίπτωση, θα επαναλάβω για άλλη μια φορά ότι οι επιχειρησιακές δυνατότητες των Ενόπλων Δυνάμεων παραμένουν ακέραιες και σε καμμία περίπτωση η οποιαδήποτε συνδρομή προς την Ουκρανία δεν πρόκειται αυτό να το αφαιρέσει. Να επαναλάβω μάλιστα ότι η θέση της ελληνικής Κυβέρνησης απέναντι στη ρωσική εισβολή στην Ουκρανία ταυτίζεται απόλυτα τόσο με το Διεθνές Δίκαιο αλλά βεβαίως και με τον Καταστατικό Χάρτη των Ηνωμένων Εθνών και συνεπώς, η χώρα μας στο πλαίσιο αυτό και πάντα σε συνεργασία με τους διεθνείς οργανισμούς θα συνεχίσει να στηρίζει τόσο σε πολιτικό όσο σε οικονομικό αλλά και όπου χρειαστεί -και σε στρατιωτικό και ανθρωπιστικό επίπεδο- την Ουκρανία.

Αναφερθήκατε για παράδειγμα στη συνεργασία με την Κύπρο. Να σας θυμίσω, κύριε συνάδελφε, ότι με τους αδελφούς Κυπρίους συνεργαζόμαστε σε όλα τα επίπεδα σε ό,τι έχει ζητηθεί. Μια και αναφερθήκατε και στην εκπαίδευση, να σας θυμίσω επίσης ή να σας το γνωστοποιήσω -μήπως δεν το γνωρίζετε- ότι εισέρχονται σε όλες τις στρατιωτικές ακαδημίες της χώρας μας οι Ελληνοκύπριοι. Επομένως, δεν τίθεται θέμα εκπαίδευσης ή μη. Και βεβαίως, συνδράμουμε με κάθε μέσο -και το γνωρίζετε πολύ καλά- σε ό,τι μας ζητηθεί.

Από εκεί και πέρα -επαναλαμβάνω- ζητήματα τα οποία αφορούν επιχειρησιακά ζητήματα υψίστης εθνικής σημασίας και δεν μπορούν να αναφερθούν σε μία ανοιχτή συνεδρίαση θα αποτελέσουν αντικείμενο, εφ’ όσον ζητηθεί, βεβαίως, μίας κλειστής συνεδρίασης είτε στην Επιτροπή Εξωτερικών και Άμυνας είτε σε μια ειδική σύσκεψη και βεβαίως, εκεί πέρα θα μπορούν να ειπωθούν πολύ περισσότερα από ό,τι σε μία ανοικτή συνεδρίαση.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Προχωράμε στην επόμενη επίκαιρη ερώτηση, στην τέταρτη με αριθμό 53/28-8-2023 επίκαιρη ερώτηση δεύτερου κύκλου του Βουλευτή Λαρίσης της Κοινοβουλευτικής Ομάδας της Νίκης κ. Γεωργίου Ρούντα προς τον Υπουργό Εθνικής Άμυνας, με θέμα: «Κίνδυνος καταστροφής στρατιωτικών εγκαταστάσεων από τις πυρκαγιές».

Ορίστε, κύριε Ρούντα, έχετε τον λόγο για δύο λεπτά.

**ΓΕΩΡΓΙΟΣ ΡΟΥΝΤΑΣ:** Ευχαριστώ, κύριε Πρόεδρε.

Αξιότιμε κύριε Υφυπουργέ, η χώρα μας αυτό το καλοκαίρι βιώνει μια πρωτοφανή καταστροφή από τα πολλαπλά μέτωπα των πυρκαγιών. Οι καταστροφές περιουσιών, οικιών, οι εκκενώσεις χωριών και νοσοκομείων δημιουργούν μια γενική αίσθηση στον ελληνικό λαό ότι η μέριμνα και η προστασία του κράτους είναι ελλιπής παρά τις εξαιρετικά φιλότιμες και αληθινά ηρωικές προσπάθειες που καταβάλλει το προσωπικό των Σωμάτων Ασφαλείας και των Ενόπλων Δυνάμεων.

Θα περίμενε κανείς ωστόσο ότι τα στρατόπεδα των Ενόπλων Δυνάμεων θα ήταν πλήρως εξασφαλισμένα από κάθε ενδεχόμενο πυρκαγιάς τόσο λόγω της σπουδαιότητας της αποστολής τους όσο και γιατί στο εσωτερικό τους φυλάσσονται ευαίσθητα υλικά και πυρομαχικά. Με θλίψη, όμως, παρακολουθήσαμε πανελληνίως ότι λόγω κακής εκτίμησης και πλημμελούς εφαρμογής των μέτρων ασφαλείας φωτιά πέρασε στο εσωτερικό των στρατοπέδων και αποθηκών πυρομαχικών και είχαμε τα γνωστά αποτελέσματα.

Το θέμα, λοιπόν, είναι πολύ σοβαρό γιατί αν δεν μπορούμε να ασφαλίσουμε μια αποθήκη πυρομαχικών και δίνουμε εντολή εκκένωσης στο προσωπικό από φόβο μην έχουμε θύματα, τότε πώς θα ασφαλίσουμε τη χώρα σε περίοδο πολέμου;

Ερωτάσθε, λοιπόν, το καλοκαίρι του 2023 σε ποια στρατόπεδα η φωτιά πέρασε στο εσωτερικό δηλαδή την περίφραξη και τι ζημιές προκλήθηκαν.

**ΠΡΟΕΔΡΕΥΩΝ (Αθανάσιος Μπούρας):** Ορίστε, κύριε Υπουργέ, έχετε τον λόγο για να απαντήσετε.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, ευχαριστώ πολύ για την ερώτηση και θα απαντήσω ευθέως στο ερώτημά σας. Θέλω να είμαι ξεκάθαρος ότι η μόνη στρατιωτική εγκατάσταση που επλήγη από τις πυρκαγιές του φετινού καλοκαιριού είναι το Φυλάκιο Καραμπά του Στρατοπέδου της 111 Πτέρυγας Μάχης, ουδέν άλλο.

Τώρα για τις συνθήκες με τις οποίες τελέστηκε το συγκεκριμένο περιστατικό, τις επιμέρους ζημιές που προκλήθηκαν, καθώς και την απόδοση ευθυνών σάς θυμίζω ότι διατάχθηκε από τον κύριο Υπουργό Εθνικής Άμυνας κατεπείγουσα ΕΔΕ, προκειμένου να διασαφηνιστεί κάθε λεπτομέρεια του συμβάντος. Και επειδή γνωρίζω ότι είστε και εξαίρετος νομικός, κατανοείτε ότι το περιεχόμενο, βεβαίως, της ΕΔΕ δεν δύναται να κοινοποιηθεί διότι διέπεται από τις γενικότερες ανακριτικές πράξεις της αρχής της μυστικότητας, αλλά μπορώ να σας διαβεβαιώσω για άλλη μια φορά ότι το περιστατικό της Νέας Αγχιάλου, αυτό το ατυχές και τραγικό περιστατικό, αφορά μόνο μεμονωμένο περιστατικό.

Όλες οι άλλες περιπτώσεις όπου υπήρξε πυρκαγιά ή πλησίασε η φωτιά τις περιφράξεις στρατοπέδων ή άλλων υπηρεσιακών χώρων ευθύνης των Ενόπλων Δυνάμεων, όλες αυτές οι περιπτώσεις αντιμετωπίστηκαν αποτελεσματικά χωρίς να υπάρξει η οποιαδήποτε απώλεια ή φθορά υλικού.

Μάλιστα, σας θυμίζω ότι με αφορμή και το τραγικό περιστατικό της Νέας Αγχιάλου ο κύριος Υπουργός, ο κ. Δένδιας, έδωσε τότε άμεση εντολή στον τέως Υφυπουργό Εθνικής Άμυνας, τον κ. Χαρδαλιά, καθώς και στη στρατιωτική ηγεσία να γίνει αυτοπρόσωπος έλεγχος και επιθεώρηση όλων των σχεδίων πυρασφάλειας σε μονάδες της ελληνικής επικράτειας.

Και θα ήθελα για άλλη μια φορά να διαβεβαιώσω από αυτό το Βήμα κάθε Έλληνα πολίτη ο οποίος μας ακούει αυτή τη στιγμή ότι η ασφάλεια του προσωπικού, των εγκαταστάσεων, αλλά και του υλικού των Ενόπλων Δυνάμεων αποτελεί την ύψιστη και απόλυτη προτεραιότητα της πολιτικής ηγεσίας του Υπουργείου Εθνικής Άμυνας και ως εκ τούτου, έχουν ληφθεί και θα συνεχίσουν να λαμβάνονται όλα τα απαραίτητα μέτρα, έτσι ώστε περιστατικά όπως αυτό το οποίο συνέβη στο Στρατόπεδο Καραμπά να μην επαναληφθούν.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Ορίστε, κύριε Ρούντα, έχετε τον λόγο για τη δευτερολογία σας.

**ΓΕΩΡΓΙΟΣ ΡΟΥΝΤΑΣ:** Αξιότιμε κύριε Υφυπουργέ, θα ήθελα κατ’ αρχάς να επισημάνω ότι τουλάχιστον είναι θετικό ότι προσωπικά εσείς τολμάτε και δίνετε μία ενημέρωση γι’ αυτό το ζήτημα εν αντιθέσει με τον Πρωθυπουργό, ο οποίος εχθές σε αυτή εδώ την Αίθουσα δεν έκανε καμμία αναφορά ούτε ακροθιγώς σε αυτό το ζήτημα.

Για να είμαστε πάντως ειλικρινείς, είναι απορίας άξιον πώς έφτασε η φωτιά να μπει μέσα στο στρατόπεδο. Δημιουργούνται πολύ μεγάλα ερωτηματικά και ανασφάλεια τόσο στον ελληνικό λαό όσο και σε εμάς εδώ στην Εθνική Αντιπροσωπεία. Είναι ανήκουστο το 2023 να φτάνει φωτιά, όχι απλά να προσεγγίζει, να μπαίνει στο εσωτερικό και να προκαλεί τόσο μεγάλης έκτασης ζημιές. Κανονικά θα έπρεπε η φωτιά να μην φτάνει καν στην περίμετρο του στρατοπέδου. Και ξέρετε, το επισημαίνω αυτό για έναν άλλο λόγο, γιατί μένει μία κακή εντύπωση στον ελληνικό λαό ότι φταίει ο ελληνικός Στρατός. Ο ελληνικός Στρατός και το προσωπικό είναι αξιόμαχοι και πράττουν σωστά το καθήκον τους. Οι ευθύνες βαραίνουν εσάς αποκλειστικά με τη λανθασμένη διαχείριση την οποία κάνετε.

Και για να είμαστε περισσότερο ακριβείς, γιατί οφείλουμε να είμαστε και ειλικρινείς επιπλέον, θέλω να σας πω ότι ο Πρόεδρος της Νίκης μαζί με Βουλευτές και συνεργάτες -επειδή είπατε ότι δεν υπήρξε άλλο περιστατικό, εγώ θα σας πω ότι υπήρξε- επισκέφτηκε τις πυρόπληκτες περιοχές του Έβρου και διαπίστωσε ιδίοις όμμασι ότι η φωτιά μπήκε και σε άλλο στρατόπεδο. Ευτυχώς, βέβαια, εκεί δεν είχαμε τις εκρήξεις της Αγχιάλου -στην περιοχή της Αλεξανδρούπολης έγινε αυτό- πλην όμως τραυματίστηκαν τρία άτομα, δύο στελέχη και ένας στρατιώτης. Και αυτό προκύπτει από επίσημη επιστολή η οποία υπάρχει στο διαδίκτυο της Ένωσης Στρατιωτικών της Περιφερειακής Ενότητας Ξάνθης.

Εμείς ενδιαφερόμαστε να μας ενημερώσετε κατ’ αρχάς αν το διαψεύδετε αυτό ή όχι. Η Κυβέρνηση γι’ αυτό το ζήτημα δεν έχει πει τίποτα. Εμείς ενδιαφερόμαστε αν είναι καλά οι άνθρωποι στην υγεία τους, αν έχουν επιστρέψει στις οικογένειές τους και επίσης, αν το στρατόπεδο σε αυτή την περιοχή είναι λειτουργικό.

Και ξέρετε το επισημαίνω αυτό για έναν ακόμα λόγο, γιατί χθες ο Πρωθυπουργός από αυτό εδώ το Βήμα είπε ότι θα ήθελε να επιδιώξει την περαιτέρω συμμετοχή των στρατιωτών στην αντιμετώπιση των πυρκαγιών και του υβριδικού πολέμου. Μα, αν δεν υπάρχει σωστή εκπαίδευση, τότε μην θέτετε τα άτομα σε κίνδυνο!

Και κάτι άλλο, τόσο για το περιστατικό αυτό που σας αναφέρω στο Στρατόπεδο της Αλεξανδρούπολης όσο και για τη Νέα Αγχίαλο, δυστυχώς, μάθαμε πιο γρήγορα και περισσότερα πράγματα από τον Τύπο, από τα δημοσιεύματα παρά από την Κυβέρνηση. Αυτό νομίζω ως τακτική ενημέρωσης δεν είναι σωστό, δεν τιμά τη δημοκρατία και την καθιστά ελλειμματική.

Σας παρακαλούμε πολύ να σταματήσετε αυτή την τακτική και να μας ενημερώνετε περισσότερο. Και καλό θα ήταν να σταματήσει επιτέλους η Κυβέρνηση να επικαλείται συνεχώς ως αιτιολογία και δικαιολογία την κλιματική αλλαγή και κάποιες αδιανόητες επίσης αναφορές, όπως του αξιότιμου κυρίου Πρωθυπουργού, ότι δήθεν για την επέκταση των πυρκαγιών φταίει η βροχή –άκουσον, άκουσον!- η οποία βοηθά κάποια εύφλεκτα χόρτα, λέει, να φυτρώσουν!

Ξέρετε, με αυτές συμπεριφορές και με αυτές τις δικαιολογίες δεν υπάρχει περίπτωση ποτέ να καταστήσετε τη χώρα πυλώνα ασφάλειας και σταθερότητας στα Βαλκάνια και επιπλέον ούτε να εγγυηθείτε την εθνική ακεραιότητα της χώρας.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ σας ευχαριστώ.

Κύριε Υπουργέ, έχετε τον λόγο για τη δευτερολογία σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, όπως ήμουν ευθύς εξαρχής ξεκάθαρος και στην πρωτολογία, θα είμαι και τώρα. Δεν υπάρχει κανένα άλλο περιστατικό όσον αφορά φθορά υλικού ή στρατοπέδου, πλην αυτού της Νέας Αγχιάλου. Επομένως αυτό νομίζω πρέπει να καταστεί ξεκάθαρο σε αυτή την Αίθουσα. Αναφερθήκατε σε τραυματισμούς, αλλά όπως καταλαβαίνω όχι σε φθορά στρατοπέδου. Αν αναφέρεστε σε κάποιο στρατόπεδο της βορείου Ελλάδος επαναλαμβάνω ότι δεν έχει υπάρξει η οποιαδήποτε φθορά είτε σε στρατόπεδο είτε σε κάποιο υλικό ευθύνης των Ενόπλων Δυνάμεων.

Προφανώς και το ζήτημα της ασφάλειας, τόσο των στρατιωτικών εγκαταστάσεων, αλλά και του προσωπικού, θα πω για άλλη μια φορά ότι αποτελεί ύψιστη προτεραιότητα για εμάς, για την πολιτική ηγεσία του Υπουργείου Εθνικής Άμυνας. Νομίζω, όμως, ότι θα συμφωνήσουμε ότι δεν θα πρέπει να αποτελέσει και αντικείμενο μικροκομματικών σκοπιμοτήτων.

Όσον αφορά την ενημέρωση στην οποία αναφερθήκατε, δεν νομίζω ότι κανείς από το Υπουργείο αρνήθηκε την οποιαδήποτε ενημέρωση είτε αυτό συμβαίνει μέσω της κοινοβουλευτικής οδού, των γραπτών ερωτήσεων ή των επίκαιρων ερωτήσεων, όπως αυτό που κάνουμε τώρα. Και επειδή θα το δείτε και στη συνέχεια υπάρχουν πολλές φορές και συγκεκριμένες συνεδριάσεις της Επιτροπής Εξωτερικών και Άμυνας ή ακόμα και της Επιτροπής Εξοπλιστικών - συνήθως είναι της Επιτροπής Εξωτερικών και Άμυνας- όπου εκεί με κλειστές πόρτες μπορούμε να συζητήσουμε το οτιδήποτε. Άρα σε καμμία περίπτωση δεν υπάρχει πρόθεση ούτε από εμένα ούτε βεβαίως και τον Υπουργό, από τον κ. Δένδια, να υπάρξει έλλειψη ενημέρωσης της Εθνικής Αντιπροσωπείας.

Αναφερθήκατε και στην κλιματική κρίση. Νομίζω ότι δεν μπορούμε να αγνοήσουμε το γεγονός -και δεν είναι μόνο στην Ελλάδα, είναι σε παγκόσμια κλίμακα- ότι υπάρχει μια ένταση του φαινομένου. Δεν είναι ο μοναδικός παράγοντας, αλλά δεν μπορούμε να πούμε ότι είναι ένα φαινόμενο το οποίο απλά κλείνουμε τα μάτια και δεν υπάρχει. Να σας πω μόνο ότι φέτος επτά φορές μεγάλες περιοχές της χώρας για πρώτη φορά μπήκαν σε κατάσταση συναγερμού βαθμού 5, οι οποίες είναι διπλάσιες από το 2021, τριπλάσιες από το 2019 και επταπλάσιες από το 2012. Το λέω για να έχουμε μια τάξη μεγέθους και να μπορούμε να κάνουμε την αντίστοιχη σύγκριση.

Ως Κυβέρνηση τα τελευταία χρόνια έχουμε μια διαφορετική θεώρηση και αντίληψη για τον τρόπο διοίκησης της επιτελικής λειτουργίας του κρατικού μηχανισμού. Θυμηθείτε μόνο τι συνέβαινε μέχρι το 2019 όσον αφορά την πολιτική προστασία και δυστυχώς τα τραγικά γεγονότα που είχαμε τότε. Σήμερα με το που τελειώνει η αντιπυρική περίοδος ξεκινά την αμέσως επόμενη ημέρα ο σχεδιασμός της επόμενης. Σε αυτό συμμετέχει η Πυροσβεστική, οι Ένοπλες Δυνάμεις, οι δασικές υπηρεσίες, η Ελληνική Αστυνομία και δήμοι.

Προφανώς και υπάρχουν πολλά περιθώρια διόρθωσης και νομίζω ότι η χθεσινή συζήτηση ήταν κατατοπιστική σε πάρα πολλά ζητήματα και βεβαίως θα έχουμε και τη δυνατότητα τους επόμενους μήνες να το αναλύσουμε περισσότερο. Δεν νομίζω, όμως, ότι δεν πρέπει να σταθούμε και στο γεγονός ότι τα περιστατικά φέτος ήταν πραγματικά πολλαπλάσια. Μένουμε βεβαίως στις αποτυχίες που υπήρχαν, αλλά δεν πρέπει να αγνοούμε και τις επιτυχίες και τις αποτροπές. Να σας πω μόνο ότι ο ρόλος των Ενόπλων Δυνάμεων στο έργο της πυρασφάλειας, αλλά βεβαίως και της πυρόσβεσης, συνεχώς αυξάνεται, εντείνεται και είναι και πιο σημαντικός.

Μου δίνεται η ευκαιρία και μέσα από την ερώτηση να απευθύνω για άλλη μια φορά ένα πολύ μεγάλο «ευχαριστώ» στους άνδρες και στις γυναίκες των Ενόπλων Δυνάμεων που πραγματικά νυχθημερόν έδωσαν τον καλύτερό τους εαυτό σε αυτήν την προσπάθεια.

Θυμίζω επίσης ότι συνδράμαμε ως Ένοπλες Δυνάμεις και με διάφορα μέσα, είτε εναέρια είτε επίγεια, αλλά πολλές φορές και στη δημιουργία -και αυτό είναι πολύ σημαντικό στοιχείο- αντιπυρικών ζωνών, που πολλές φορές είτε απέτρεψαν είτε περιόρισαν τις πυρκαγιές. Αυτά τα αναφέρω γιατί πραγματικά γίνεται μια τιτάνια προσπάθεια κάθε χρόνο και σε κάθε περίπτωση οι Ένοπλες Δυνάμεις δίνουν τον καλύτερο τους εαυτό.

Σας ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υπουργέ.

Συνεχίζουμε με την όγδοη με αριθμό 57/28-8-2023 επίκαιρη ερώτηση δεύτερου κύκλου του Προέδρου της Κοινοβουλευτικής Ομάδας των Σπαρτιατών και Βουλευτή Β3΄ Νοτίου Τομέα Αθηνών κ. Βασιλείου Στίγκα προς τον Υπουργό Εθνικής Άμυνας, με θέμα: «Διαρροή άκρως απόρρητου έγγραφου ακύρωσης σύμβασης και απόσυρση ρωσικών οπλικών συστημάτων».

Κύριε Στίγκα, έχετε τον λόγο για δύο λεπτά.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Πρόεδρε, κύριε Υπουργέ, τους τελευταίους μήνες έχουν αρχίσει να βλέπουν το φως της δημοσιότητας πληροφορίες που θέλουν να έχουν αποσυρθεί από τα ελληνικά νησιά πολλά όπλα είτε ρωσικής κατασκευής είτε γερμανικής ή ακόμα και αμερικανικής κατασκευής, τα οποία αποστέλλονται στην Ουκρανία, όπλα που μπορεί να είχαν αγοραστεί τη δεκαετία του ’90, αλλά πλήρως λειτουργικά και τα οποία ενίσχυαν την άμυνα των νησιών.

Εκτός από το γεγονός ότι η αποστολή όπλων στην Ουκρανία δημιουργεί σίγουρα προβλήματα στη χώρα μας, προκύπτει ένα ακόμη σοβαρότερο ερώτημα: Αποσύρονται τελικά οπλικά συστήματα από νησιά την ώρα που η Άγκυρα απαιτεί την αποστρατικοποίηση τους και έτσι μειώνεται η αμυντική ικανότητα των νησιών, την ώρα που αυξάνονται οι τουρκικές απειλές; Αν ναι -που όλα δείχνουν ότι είναι πλέον γεγονός- γιατί τα νησιά μας δεν ενισχύονται με όπλα κατάλληλα που θα μπορούσαν να αντεπεξέλθουν σε υποτιθέμενη εισβολή από εχθρικές δυνάμεις;

Το νέο αφήγημα που συνοδεύει τη νέα συζητούμενη αντικατάσταση είναι ότι εξαιτίας της σύγκρουσης στην Ουκρανία τα S-300 και τα TOR-M1 δεν θα μπορούν να συντηρηθούν. Ουδέν ψευδέστερον.

Πρώτον, δυνατότητες συντήρησης και προμήθειας ανταλλακτικών στη διεθνή αγορά υπάρχουν και χωρίς την προσφυγή στη Ρωσία. Όσο ο χρόνος ζωής των συστημάτων αυτών δεν έχει λήξει, η αντικατάστασή τους δεν αποτελεί επ’ ουδενί προτεραιότητα των Ενόπλων Δυνάμεων.

Δεύτερον, δεδομένης της διεθνούς έλλειψης η αντικατάστασή τους με εφάμιλλα ή καλύτερα συστήματα δεν προβλέπεται στο ορατό μέλλον.

Κατά συνέπεια, η όποια παραχώρηση που έγινε με τα PMU1 αφήνει επικίνδυνα κενά στην άμυνα που με δεδομένη και την παρούσα συμπεριφορά της Τουρκίας καθίσταται εγκληματική επιλογή.

Στο ζητούμενο τώρα. Σύμφωνα με πληροφορίες και δημοσιεύματα ότι διέρρευσε άκρως απόρρητο έγγραφο του Υπουργείου Εθνικής Άμυνας σχετικά με τα οπλικά συστήματα τα οποία προέρχονται από τη Ρωσία και τα οποία έχουν ενταχθεί στις Ένοπλες Δυνάμεις της χώρας μας, ότι η Κυβέρνηση αποφάσισε να ακυρώσει όλα τα προγράμματα υποστήριξης αυτών των όπλων και να μην υπογραφούν νέες συμβάσεις υποστήριξης για τα κινητά πυραυλικά αντιαεροπορικά συστήματα μικρού βεληνεκούς TOR-M1 και τα παλαιότερα AKM.

Από αυτό καταλαβαίνουμε ότι τα συγκεκριμένα οπλικά συστήματα είναι δεδομένο ότι θα αποσυρθούν διότι δεν θα είναι λειτουργικά, αφού τα υπάρχοντα ανταλλακτικά αρκούν μόνο για μερικούς μήνες και ήδη οι διαθεσιμότητές τους είναι χαμηλές, μια και οι αρμόδιες υπηρεσίες του Υπουργείου Εθνικής Άμυνας δεν εκτελούσαν εδώ και καιρό την υπάρχουσα σύμβαση.

Άξιο αναφοράς είναι ότι το κόστος για να συνεχιστεί η σύμβαση τα επόμενα χρόνια για την υποστήριξη των συστημάτων ανερχόταν μόλις σε 102 εκατομμύρια ευρώ ποσό το οποίο θα μπορούσε να διαθέσει το αρμόδιο Υπουργείο και η Πολεμική Αεροπορία, ώστε να συνεχίσουν να είναι λειτουργικά.

Συνολικά ο Ελληνικός Στρατός και η Πολεμική Αεροπορία διαθέτουν TOR-M1 και 38 αυτοκινούμενα συστήματα κατευθυνόμενων βλημάτων. Όλα είναι τοποθετημένα στα νησιά του Αιγαίου και, παρ’ όλο που είναι παλαιά ως προς την κατασκευή τους, είναι αξιόπιστα σε βαθμό που μπορούν να συντελέσουν στην άμυνα πρώτης γραμμής απέναντι σε επιθετικά και μεταφορικά ελικόπτερα.

Επιπρόσθετα, αναφέρουμε ότι η αξία του συγκεκριμένων ρωσικών οπλικών συστημάτων ξεπερνά το 1 δισεκατομμύριο ευρώ και ότι υπάρχει πιθανότητα να διοχετευτούν και αυτά μέσω τρίτων χωρών στην Ουκρανία. Όμως στην κατηγορία των ρωσικών οπλικών συστημάτων περιλαμβάνονται και οι S-300 οι οποίοι είναι υπερπολύτιμοι για την άμυνα της χώρας και ο αφοπλισμός στην παρούσα στιγμή θα ήταν καταστροφικός.

Ευχαριστώ.

**ΠΡΟΕΔΡΟΣ (Αθανάσιος Μπούρας):** Κύριε Υπουργέ, ο λόγος σε εσάς για την απάντησή σας.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε Πρόεδρε, πραγματικά θα ήθελα να σας ευχαριστήσω για την ερώτηση διότι και εγώ διαβάζω πολλά δημοσιεύματα στον Τύπο τον τελευταίο καιρό και καλό είναι να διευκρινίζεται με τον πλέον υπεύθυνο τρόπο σε αυτή την Αίθουσα προς τον ελληνικό λαό ποια είναι η πραγματικότητα όχι μόνο για να μην δημιουργούνται παρερμηνείες, αλλά και fake news.

Κατ’ αρχάς θέλω να είμαι σαφής για τις διαρροές άκρως απόρρητων εγγράφων από το Υπουργείο Εθνικής Άμυνας για αποσύρσεις οπλικών συστημάτων, για κενά στην αεράμυνα: Δεν ανταποκρίνονται στην πραγματικότητα. Θέλω να καταγραφεί αυτό.

Πάμε, λοιπόν, στα ζητήματα τα οποία θίγετε και στην ερώτησή σας.

Το Γενικό Επιτελείο Εθνικής Άμυνας έχει καθορίσει μέσω της εγκεκριμένης από το Κυβερνητικό Συμβούλιο Εξωτερικών και Άμυνας δομής των Ενόπλων Δυνάμεων το 2020 μέχρι το 2034 τις επιχειρησιακές απαιτήσεις αναφορικά με την ενίσχυση των Ενόπλων Δυνάμεων και επομένως εξετάζονται όλες οι επιλογές αναβάθμισης των επιχειρησιακών δυνατοτήτων του Στρατού Ξηράς, της Πολεμικής Αεροπορίας στον τομέα της αεράμυνας, των μονάδων και των κρίσιμων υποδομών της χώρας. Επαναλαμβάνω: αναβάθμιση, όχι κενά κι όχι βεβαίως αποσύρσεις οπλικών συστημάτων.

Όσον αφορά τη φημολογία και τα συμπεράσματα περί επικείμενης αντικατάστασης των αντιαεροπορικών συστημάτων μικρού βεληνεκούς, δηλαδή TOR-M1 και OSA, αυτό επίσης στερείται οποιασδήποτε βάσης. Άρα δεν ανταποκρίνεται και αυτό στην πραγματικότητα. Σας το ξεκαθαρίζω.

Αναφερθήκατε μάλιστα και στο αντιπυραυλικό σύστημα των S-300. Να επισημάνω, λοιπόν, ότι η σχετική διακρατική συμφωνία follow up βρίσκεται σε ισχύ, επομένως κι εκεί δεν υπάρχει κίνδυνος όσον αφορά τη συνέχιση της συγκεκριμένης διακρατικής συμφωνίας, βεβαίως με τους περιορισμούς οι οποίοι έχουν τεθεί και έχουν επιβληθεί από την Ευρωπαϊκή Ένωση προς τη Ρωσία.

Τώρα όσον αφορά τα υπόλοιπα ζητήματα που αφορούν την αεράμυνα της χώρας, πρώτον, θεωρώ ότι κάλυψα τα κύρια ερωτήματα της ερώτησής σας, αλλά όσον αφορά τα επιμέρους θα μου επιτρέψετε να σας πω ότι και αυτά καλύπτονται από το απόρρητο και θα μπορούν να αποτελέσουν, αν θέλετε, αντικείμενο μιας συζήτησης που μπορεί να γίνει κεκλεισμένων των θυρών.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ, κύριε Υπουργέ.

Ορίστε, κύριε Στίγκα, έχετε τον λόγο για τη δευτερολογία σας.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Κύριε Υπουργέ, χαίρομαι πραγματικά που διαψεύδετε αυτά τα δημοσιεύματα. Όπως αντιλαμβάνεστε, οι ερωτήσεις που κάνουμε πάντα είναι καλοπροαίρετες και προς το καλό της χώρας. Βεβαίως υπάρχουν και άλλα δημοσιεύματα που λένε ότι ακόμη και άρματα Leopard 1A ετοιμάζονται να φύγουν στην Ουκρανία και, όπως αντιλαμβάνεστε, υπάρχει μεγάλη ανησυχία στον ελληνικό λαό, διότι βλέποντας και τις επιθετικές κινήσεις της Τουρκίας κάθε απογύμνωση από αμυντικά συστήματα στα ελληνικά νησιά και στον Έβρο φυσικά θα ήταν κάτι καταστροφικό για τη χώρα.

Θα ήθελα όμως να συμπληρώσω λίγο την ερώτηση που έκανε προηγουμένως ο συνάδελφός μου. Σας ρώτησε σχετικά με τους Ουκρανούς πιλότους αν θα τους εκπαιδεύσουν στην Ελλάδα και απαντήσατε ότι είναι ενδεχομένως απόρρητο και δεν μπορείτε να το πείτε.

Απλά το ερώτημα είναι το εξής και δεν νομίζω να είναι τόσο απόρρητο. Οι Ουκρανοί να έρθουν να εκπαιδευτούν και όποιοι άλλοι να έρθουν να εκπαιδευτούν στη χώρα μας, διότι η τεχνογνωσία που έχουμε τουλάχιστον στα αεροπορικά μέσα δεν συγκρίνεται με καμμία χώρα σχεδόν του κόσμου και βεβαίως γνωρίζουμε ότι έρχονται πιλότοι και εκπαιδεύονται στην Ελλάδα. Αυτό δεν είναι κακό. Το κακό είναι: Πληρώνουν; Τουλάχιστον οι Ουκρανοί, γιατί οι υπόλοιπες χώρες που εκπαιδεύουν εδώ πιλότους βεβαίως και πληρώνουν. Το ζήτημα είναι το εξής: οι Ουκρανοί θα πληρώσουν ή δεν θα πληρώσουν; Δεν είναι το θέμα αν θα εκπαιδευτούν. Βεβαίως καλώς να έρθουν να εκπαιδευτούν. Αλλά θα δώσουν χρήματα στον ελληνικό λαό γι’ αυτή την εκπαίδευση ή θα είναι τζάμπα;

Επίσης θα ήθελα, κύριε Υπουργέ, να σας θυμίσω ότι όσον αφορά τα ελαφρά άρματα που έφυγαν από τα ελληνικά νησιά και πήγαν στην Ουκρανία δεν ήξερε κανένας τίποτα. Ξαφνικά ακούσαμε ένα πρωί ότι παίρνουν τα άρματα και τα πάνε στην Ουκρανία. Γι’ αυτό, λοιπόν, υπάρχει αυτή η περιρρέουσα ατμόσφαιρα ότι θα απογυμνώσουν τα νησιά και θα τα στείλουν εκεί, γιατί ό,τι λένε οι Ουκρανοί μάλλον είναι νόμος για την Κυβέρνηση.

Ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Στίγκα, οι επίκαιρες ερωτήσεις έχουν αρχή και τέλος, δεν συμπληρώνουν προηγούμενη. Αν τώρα όμως ο Υπουργός θέλει να απαντήσει μπορεί να απαντήσει κι είναι δεκτό από την πλευρά του Προεδρείου. Αλλιώς, δεν επιβάλλεται.

**ΒΑΣΙΛΕΙΟΣ ΣΤΙΓΚΑΣ (Πρόεδρος των Σπαρτιατών):** Δεν έχω την απαίτηση, κύριε Πρόεδρε. Απλά μία απορία διατύπωσα.

**ΠΡΟΕΔΡΕΥΩΝ (Αθανάσιος Μπούρας):** Δηλαδή ανεξαρτήτως της συνέχειας Βουλευτών από το ίδιο κόμμα δεν μπορεί να συνεχίζεται το ερώτημα. Αλλά δεν πειράζει, εγώ τα λέω αυτά και ο Υπουργός θα κρίνει αν θέλει να απαντήσει σε συνέχεια προηγούμενης ερώτησης.

Ορίστε, κύριε Υπουργέ, έχετε τον λόγο

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ορθά αναφέρει ο κύριος Πρόεδρος τη διαδικασία του κοινοβουλευτικού ελέγχου, αλλά σε κάθε περίπτωση, κύριε Πρόεδρε, εγώ δεν έχω κανένα πρόβλημα να σας απαντήσω διότι τρέφω απόλυτο σεβασμό προς κάθε συνάδελφο σε αυτή την Αίθουσα. Υπηρετώ το Κοινοβούλιο για αρκετά χρόνια και έχω περάσει κι εγώ από τα αντίστοιχα έδρανα ρωτώντας πολλές φορές την Κυβέρνηση και δεν έπαιρνα απαντήσεις. Επομένως, όπου δύναμαι να σας δώσω απάντηση να ξέρετε ότι θα το κάνω ασχέτως αν αυτό εκφεύγει του στενού αντικειμένου της επίκαιρης ερώτησης την οποία έχετε καταθέσει.

Μία μόνο επισήμανση σε σχέση με κάτι που ίσως παρέλειψα στην πρωτολογία μου. Αυτό το οποίο ακούστηκε και από την ανάπτυξη της ερώτησής σας και σε άλλη κοινοβουλευτική ερώτηση, αλλά έχω διαβάσει κι εγώ σε δημοσιεύματα, περί διαρροών απόρρητων εγγράφων, προφανώς δεν ανταποκρίνεται στην πραγματικότητα -και θέλω λίγο να το εξηγήσω- διότι πολύ απλά αναφέρεται σε προγράμματα τα οποία έχουν ήδη γίνει από την Ελληνική Δημοκρατία, από τις Ένοπλες Δυνάμεις, συνεπώς δεν είχαν και την έννοια του απορρήτου. Όμως δεν έγινε καμμία διαρροή εγγράφων. Το λέω για να μην υπάρχει καμμία παρανόηση.

Όσον αφορά τώρα τα ζητήματα τα οποία μου θέτετε για την εκπαίδευση των Ουκρανών πιλότων, επειδή το κατά πόσο θα πληρώσουν, τι θα πληρώσουν και πώς θα πληρώσουν αντιλαμβάνεστε ότι αποτελεί κι αυτό ένα μέρος της όποιας συμφωνίας, θα μου επιτρέψετε να σας πω: αυτό ας αποτελέσει αντικείμενο μιας συζήτησης κλειστού τύπου, αν θέλετε να ενημερωθείτε παραπάνω. Επαναλαμβάνω: πρόθεση του Υπουργείου και προσωπικά του Υπουργού κ. Δένδια, αλλά και προσωπική δική μου είναι ό,τι ζήτημα τίθεται από τα κόμματα του ελληνικού Κοινοβουλίου να απαντιέται όπου βεβαίως μπορούμε σε ανοιχτή συνεδρίαση, όπως είναι η συγκεκριμένη, όμως όπου υπάρχει διαβαθμισμένη πληροφόρηση, πληροφορία, έγγραφο, αυτό αντιλαμβάνεστε ότι πρέπει να γίνεται σε μια κλειστού τύπου διαδικασία.

Σε κάθε περίπτωση να σας πω για άλλη μια φορά το εξής, να το τονίσω και θέλω να καταγραφεί: η όποια στρατιωτική συνδρομή έχει αυτή τη στιγμή δοθεί προς την Ουκρανία από τη χώρα μας σε καμμία των περιπτώσεων δεν έχει οδηγήσει σε εξασθένηση των δυνατοτήτων των Ενόπλων Δυνάμεων της χώρας. Αναφερθήκατε για παράδειγμα σε κάποια άρματα μεταφοράς προσωπικού. Αυτά θα θυμίσω ότι όντως δόθηκαν προς την Ουκρανία, αντικαταστάθηκαν από κάποια άλλα γερμανικής προέλευσης. Θέλω να πω, λοιπόν, ότι δεν υπήρξε εκεί πέρα κάποια μείωση των δυνατοτήτων των Ενόπλων Δυνάμεων. Και βεβαίως σε καμμία των περιπτώσεων η χώρα μας δεν πρόκειται να κάνει κάτι σε σχέση με τον πόλεμο στην Ουκρανία το οποίο να εκφεύγει, πρώτον, του Διεθνούς Δικαίου, δεύτερον, των υποχρεώσεων που έχουμε ως μέλος διεθνών οργανισμών όπως είναι το ΝΑΤΟ και η Ευρωπαϊκή Ένωση και σε κάθε περίπτωση θα ενημερώνουμε τα αρμόδια κόμματα της ελληνικής Βουλής προκειμένου να έχετε πλήρη γνώση των πεπραγμένων.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Κι εγώ ευχαριστώ, κύριε Υπουργέ.

Συνεχίζουμε με την ενδέκατη με αριθμό 50/28-8-2023 επίκαιρη ερώτηση δεύτερου κύκλου του Βουλευτή Κιλκίς της Κοινοβουλευτικής Ομάδας του ΣΥΡΙΖΑ - Προοδευτική Συμμαχία κ. Πέτρου Παππά προς τον Υπουργό Εθνικής Άμυνας, με θέμα: «Άρση οικονομικών αδικιών εις βάρος του στρατιωτικού προσωπικού των Ενόπλων Δυνάμεων».

Ορίστε, κύριε Παππά, έχετε τον λόγο για δύο λεπτά για την πρωτολογία σας.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, γνωρίζουμε ότι η αποστολή των Ενόπλων Δυνάμεων της χώρας είναι η διατήρηση της εδαφικής ακεραιότητας της πατρίδας μας και η προάσπιση από κάθε απειλή που μπορεί να απειλήσει τη χώρα μας. Γνωρίζουμε ότι η αποστολή της πολιτείας είναι να διασφαλιστούν όλες εκείνες οι συνθήκες και να κάνει τις πολιτικές εκείνες που να μπορέσει ο Στρατός και οι Ένοπλες Δυνάμεις να ανταποκριθούν στην αποστολή τους.

Όπως είπε και ο Υπουργός Εθνικής Άμυνας πριν από έναν μήνα περίπου στις προγραμματικές δηλώσεις της Κυβέρνησης, το προσωπικό, το έμψυχο δυναμικό των Ενόπλων Δυνάμεων πρέπει απερίσπαστο να μπορεί να πραγματοποιεί το έργο του, να μπορεί να ανταποκριθεί στην αποστολή του αφού του διασφαλιστούν όλες οι απαραίτητες εκείνες συνθήκες. Δυστυχώς όλοι γνωρίζουμε ότι η στασιμότητα η οποία υπάρχει στους μισθούς των Ενόπλων Δυνάμεων κατά τα πολλά τελευταία χρόνια, σε συνδυασμό με το γεγονός που όλοι γνωρίζουμε, ότι το προσωπικό των Ενόπλων Δυνάμεων υποχρεούται να μετακινείται σε όλη τη διάρκεια του στρατιωτικού του βίου μέχρι και την τελευταία μέρα σε διάφορες περιοχές της ηπειρωτικής και νησιωτικής χώρας και το γεγονός ότι αυτό καθιστά το κόστος της επιβίωσης του προσωπικού δυσβάσταχτο οδηγεί σε μία απαξίωση και σε μια μεγάλη δυσαρέσκεια εκ μέρους του προσωπικού των Ενόπλων Δυνάμεων, δυσαρέσκεια η οποία κορυφώθηκε τον περασμένο Δεκέμβριο με την έκδοση της κοινής υπουργικής απόφασης του Υπουργείου Οικονομικών και του Υπουργείου Εθνικής Άμυνας σε σχέση με την καταβολή της αποζημίωσης για τα νυχτερινά ωράρια, που έπρεπε να εισπράξει το προσωπικό.

Το προσωπικό των Ενόπλων Δυνάμεων περίμενε υπομονετικά μια ολόκληρη κυβερνητική θητεία να εκδοθεί κοινή υπουργική απόφαση με την οποία να ρυθμίζεται το θέμα αυτό, καθώς δεν ελάμβαναν κανένα ποσό για τη νυχτερινή αυτή απασχόληση. Αντίθετα, μετά από την κοινή υπουργική απόφαση, στην οποία τίποτα αναδρομικά δεν δόθηκε στο προσωπικό, περικόπηκε το ποσό αυτό σε λιγότερες ώρες από όσες δουλεύουν. Και για να το κάνω πιο σαφές, για κάθε νυχτερινή υπηρεσία η οποία διαρκεί οκτώ ώρες το προσωπικό των Ενόπλων Δυνάμεων πληρώνεται μόνο πέντε, τη στιγμή που όλα τα υπόλοιπα Σώματα Ασφαλείας πληρώνονται οκτώ ώρες.

Πώς προτίθεστε να θεραπεύσετε αυτό το πράγμα; Υπάρχουν κοινές περιπολίες στη χώρα για παράδειγμα αστυνομικού και στρατιωτικού στις οποίες ο αστυνομικός πληρώνεται για οκτώ ώρες, όσες διαρκεί η υπηρεσία του, ενώ το αντίστοιχο προσωπικό των Ενόπλων Δυνάμεων πληρώνεται μόνο για πέντε ώρες. Παράλληλα από αυτό το επίδομα εξαιρούνται εντελώς κάποιοι από το προσωπικό των Ενόπλων Δυνάμεων, όπως είναι το ιατρικό, νοσηλευτικό, παραϊατρικό προσωπικό, μετεωρολόγοι και μια σειρά άλλου προσωπικού. Πώς σκοπεύετε να θεραπεύσετε αυτό;

Το δεύτερο ερώτημά μου αφορά το ειδικό μισθολόγιο των Ενόπλων Δυνάμεων και τι προβλέψεις ειδικές σκοπεύετε να κάνετε για αυτό και για την υπερωριακή απασχόληση. Σκοπεύει η Κυβέρνηση στο νέο ειδικό μισθολόγιο για τις Ένοπλες Δυνάμεις να προβλέψει επίδομα υπερωριακής απασχόλησης πέραν των πέντε ημερών που δουλεύει το προσωπικό των Ενόπλων Δυνάμεων, επίδομα το οποίο λαμβάνουν τα υπόλοιπα σώματα ασφαλείας;

Θα επανέλθω στη δευτερολογία μου γιατί είναι απαραίτητο αυτό για το προσωπικό των Ενόπλων Δυνάμεων.

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Κύριε Υπουργέ, έχετε τον λόγο.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Ευχαριστώ, κύριε Πρόεδρε.

Κύριε συνάδελφε, το ζήτημα των οικονομικών απολαβών των στελεχών των Ενόπλων Δυνάμεων είναι ένα σοβαρό ζήτημα -τουλάχιστον έτσι το αντιμετωπίζουμε στο Υπουργείο Εθνικής Άμυνας- το οποίο όμως, δυστυχώς, κατά καιρούς έχει πέσει θύμα μικροκομματικών σκοπιμοτήτων. Δεν ισχυρίζομαι προφανώς ότι αυτό είναι το πνεύμα της ερώτησης. Αλλά νομίζω ότι και εσείς αναφερθήκατε σε κάποια στοιχεία και πτυχές του ζητήματος, αλλά δεν είπατε την πλήρη εικόνα με την έννοια ότι δεν αναφερθήκατε στο γεγονός ότι για πρώτη φορά μετά από δεκατέσσερα χρόνια υπάρχουν αυξήσεις στα στελέχη των Ενόπλων Δυνάμεων. Νομίζω ότι αυτό είναι ένα πρώτο πολύ θετικό βήμα.

Μάλιστα αυτές οι αυξήσεις είναι σε διάφορες κατηγορίες τις οποίες θα μου επιτρέψετε να σας αναλύσω γιατί καλό είναι να ακούγονται σε αυτή την Αίθουσα. Μας ακούν δεκάδες χιλιάδες στελέχη των Ενόπλων Δυνάμεων -τα γνωρίζουν βεβαίως- αλλά ακούν και πολίτες και καλό είναι αυτό να καταγράφεται, οι όποιες μάλιστα αυξήσεις θα έχουν ισχύ, όπως πολύ καλά γνωρίζετε, από 1-1-2024. Μάλιστα πέρα από αυτές τις αυξήσεις οι οποίες θα δοθούν υπάρχει και ένα νέο πιο ευνοϊκό συνταξιοδοτικό καθεστώς, όπου και εκεί θα δουν οι άνδρες και γυναίκες των Ενόπλων Δυνάμεων όταν αποστρατευθούν αυξήσεις στις συντάξεις τους.

Τώρα όσον αφορά τα στελέχη των Ενόπλων Δυνάμεων από το νέο έτος, όπως είπα και προηγουμένως, είναι πέντε κατηγορίες αυξήσεων τις οποίες θα δουν στις απολαβές τους. Συγκεκριμένα θα δουν την οριζόντια αύξηση των 70 ευρώ, ασχέτως μισθολογικού κλιμακίου, προϋπηρεσίας και θέσης. Όπως και όλοι, βεβαίως, οι εργαζόμενοι στον δημόσιο τομέα θα λάβουν και εκείνοι αυξημένη οικογενειακή παροχή για κάθε τέκνο. Όσα μάλιστα στελέχη των Ενόπλων Δυνάμεων έχουν θέση ευθύνης θα δουν να αυξάνεται κατά 30% και το επίδομα ευθύνης τους. Θα δουν επίσης αύξηση είκοσι μία χιλιάδες διακόσια στελέχη των Ενόπλων Δυνάμεων κατά 30% του επιδόματος παραμεθορίου. Εκατόν δώδεκα χιλιάδες στελέχη έγγαμα ή με παιδιά θα δουν αύξηση κατά 15 ευρώ των επιδομάτων ιδιαίτερων συνθηκών εργασίας.

Θα σας δώσω και ένα παράδειγμα: Αντισυνταγματάρχης του Στρατού Ξηράς, ο οποίος υπηρετεί με θέση ευθύνης στην παραμεθόριο και έχει δύο παιδιά, θα δει πενταπλή αύξηση. Επαναλαμβάνω, οριζόντια αύξηση 70 ευρώ τον μήνα. Αύξηση κατά 30% του επιδόματος θέσης ευθύνης. Αύξηση του επιδόματος ιδιαίτερων συνθηκών και αύξηση κατά 30% του επιδόματος παραμεθορίου. Αύξηση της οικογενειακής παροχής για δύο παιδιά κατά 50 ευρώ τον μήνα. Βεβαίως, αντιλαμβάνεστε ότι αυτό αποτελεί ένα πρώτο πλέγμα ενίσχυσης του εισοδήματος των στελεχών Ενόπλων Δυνάμεων. Να προσθέσω βέβαια και σε αυτό ότι θα πρέπει να συνυπολογιστεί η αύξηση του αφορολογήτου κατά 1.000 ευρώ για κάθε παιδί, το οποίο επιφέρει ένα επιπλέον όφελος 220 ευρώ τον χρόνο.

Νομίζω ότι θα συμφωνήσετε ότι αυτές οι αυξήσεις για πρώτη φορά -επαναλαμβάνω μετά από δεκατέσσερα χρόνια-, μετά από την οικονομική κρίση την οποία βίωσε η χώρα μας, αποτελούν ένα απτό δείγμα γραφής τουλάχιστον της παρούσας Κυβέρνησης ότι πραγματικά αντιλαμβανόμαστε τις απολαβές των Ενόπλων Δυνάμεων ως ένα ιδιαίτερα σοβαρό ζήτημα.

Θα ρωτήσετε αν αυτά λύνουν τα προβλήματα. Θα σας απαντήσουμε βεβαίως και όχι, αλλά δεν μπορούμε να μηδενίζουμε τις προσπάθειες που έχουν γίνει μέχρι τώρα. Γι’ αυτό και επειδή θεωρούμε και εμείς ότι προφανώς δεν λύνονται όλα τα προβλήματα, σας ενημερώνω ότι η ηγεσία του Υπουργείου Εθνικής Άμυνας σε συνεργασία, βεβαίως, με το Υπουργείο Οικονομικών συνεργαζόμαστε στενά, προκειμένου να υποβάλουμε προτάσεις στο πλαίσιο μιας δίκαιης αντιμετώπισης των θεμάτων του προσωπικού, εξαρτώντας βέβαια την επίλυσή τους στα δημοσιονομικά περιθώρια τα οποία υπάρχουν. Στη δευτερολογία μου, για να μην καταχρώμαι και τον χρόνο, θα σας δώσω και παραπάνω λεπτομέρειες.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστώ, κύριε Υφυπουργέ.

Κύριε Παππά, έχετε τον λόγο για τη δευτερολογία σας.

**ΠΕΤΡΟΣ ΠΑΠΠΑΣ:** Ευχαριστώ, κύριε Πρόεδρε.

Κύριε Υπουργέ, να επισημάνω ότι δεν απαντήσατε στα ερωτήματά μου. Το ερώτημα αφορούσε την αδικία την οποία υφίσταται το προσωπικό των Ενόπλων Δυνάμεων σε σχέση με τη νυχτερινή απασχόληση, το νυχτερινό ωράριο, το οποίο δεν πληρώνεται. Πληρώνεται μόνο μερικώς, πέντε από τις οκτώ ώρες ξαναλέω. Δεν μου απαντήσατε τι σκοπεύετε να κάνετε με το επίδομα υπερωριακής απασχόλησης των Ενόπλων Δυνάμεων, το οποίο δεν λαμβάνουν οι Ένοπλες Δυνάμεις, ενώ λαμβάνουν τα υπόλοιπα σώματα ασφαλείας.

Οι προβλέψεις αυτές στις οποίες αναφερθήκατε σε σχέση με το ειδικό μισθολόγιο -λέτε 70 ευρώ- είναι 70 ευρώ μεικτά τα οποία σε καμμία περίπτωση δεν καλύπτουν τις τεράστιες ανάγκες που υπάρχουν στα στελέχη των Ενόπλων Δυνάμεων, τα οποία καλούνται να μετακομίσουν σε διάφορες περιοχές της Ελλάδας τη στιγμή που υπάρχει σοβαρό στεγαστικό πρόβλημα, τη στιγμή που τα ενοίκια ανεβαίνουν κατακόρυφα ακριβώς λόγω των πολιτικών της Κυβέρνησης και της ανοχής που δείχνει σε ξένες εταιρείες, οι οποίες αγοράζουν τα ακίνητα και τα μισθώνουν με τις «Golden Visa» κ.λπ.. Ξέρουμε γιατί ανεβαίνουν τα ενοίκια στη χώρα. Αυτοί οι άνθρωποι καλούνται με έναν μισθό των 1.000 - 1.100 ευρώ να νοικιάσουν σπίτια των 700 και των 800 ευρώ. Γι’ αυτό έχουμε τόσες πολλές παραιτήσεις από τις Ένοπλες Δυνάμεις, γι’ αυτό οι στρατιωτικές σχολές πέφτουν συνέχεια σε βάσεις, γι’ αυτό δεν επιλέγουν οι νέοι άνθρωποι να υπηρετήσουν στον ελληνικό στρατό. Έχουμε ένα τόσο σοβαρό στεγαστικό πρόβλημα, με τόσο ακριβά ενοίκια, με ανθρώπους που για σαράντα χρόνια καλούνται να μετακομίζουν από τη μια άκρη της χώρας στην άλλη χωρίς τουλάχιστον στα τριάντα χρόνια να υπάρχει ένα αμετάθετο.

Μου φέρατε το παράδειγμα ενός αντισυνταγματάρχη, ενός υψηλόβαθμου. Το γνωρίζετε ότι τα στελέχη των Ενόπλων Δυνάμεων όταν μετακινούνται από περιοχή σε περιοχή, τα σπίτια τα οποία διαθέτει ο στρατός διατίθενται στους ανώτερους αξιωματικούς του στρατού. Τα μεσαία και κατώτερα στελέχη του στρατού δεν έχουν πρόσβαση στις οικίες του στρατού. Δεν βρίσκουν σπίτια και αναγκάζονται να νοικιάζουν με πολύ υψηλά ενοίκια.

Επανέρχομαι σε όλη τη σειρά των ερωτήσεών μου. Τι προτίθεστε να κάνετε με την αποζημίωση των νυχτερινών ωραρίων; Γιατί δεν αποκαθιστάτε αυτή την αδικία η οποία υπάρχει ανάμεσα στα υπόλοιπα στελέχη και σε όλους τους υπαλλήλους και στις Ένοπλες Δυνάμεις και πληρώνονται μόνο πέντε ώρες; Γιατί δεν δίνετε επίδομα υπερωριακής απασχόλησης πέραν του πενθημέρου στα στελέχη των Ενόπλων Δυνάμεων; Οι μισθολογικές παρεμβάσεις σας θα είναι πραγματικά μόνο αυτά τα 70 ευρώ μείον τον ΦΠΑ, δηλαδή 50 στο χέρι;

Σας ευχαριστώ.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κύριε Υφυπουργέ, έχετε τον λόγο για να απαντήσετε.

**ΙΩΑΝΝΗΣ ΚΕΦΑΛΟΓΙΑΝΝΗΣ (Υφυπουργός Εθνικής Άμυνας):** Κύριε συνάδελφε, θα απαντήσω και στις ερωτήσεις που θέσατε εκτός του στενού πλαισίου της επίκαιρης ερώτησης και θα σας πω ότι, κατ’ αρχάς, όσον αφορά το στεγαστικό ζήτημα των Ενόπλων Δυνάμεων, δεν ισχύει αυτό που είπατε. Υπάρχουν συγκεκριμένα κοινωνικά κριτήρια, οικονομικά κριτήρια τα οποία τίθενται και υπάρχουν και κατώτεροι αξιωματικοί οι οποίοι βρίσκουν στέγαση. Και να προσθέσω και κάτι άλλο, ότι πρόθεση της πολιτικής ηγεσίας του Υπουργείου Εθνικής Άμυνας είναι να προχωρήσουμε ούτως ή άλλως και σε ένα επιπλέον στεγαστικό πρόγραμμα, γιατί γνωρίζουμε ότι προφανώς δεν μπορούν να καλυφθούν όλες οι ανάγκες των στελεχών των Ενόπλων Δυνάμεων και ειδικά σε συγκεκριμένες περιοχές, και μέσα από την αξιοποίηση της ακίνητης περιουσίας στόχος είναι να καλυφθούν και πολλές από αυτές τις ανάγκες.

Αναφέρθηκα σε μια σειρά από αυξήσεις -δεν είναι μόνο τα 70 ευρώ, δεν χρειάζεται να τα επαναλάβω, πέντε κατηγορίες αυξήσεων πέρα από τις γενικές αυξήσεις οι οποίες δόθηκαν και θα έχουν ισχύ από 1-1-2024- για να σας πω ότι αυτή η συζήτηση δεν μπορεί να γίνει σε ένα κενό, χωρίς να γνωρίζουμε ποιο είναι το γενικό πλαίσιο. Προφανώς -θα απαντήσω και το συγκεκριμένο ερώτημα το οποίο θέτετε- δεν πρέπει να αγνοούμε ότι για πρώτη φορά -επαναλαμβάνω, μετά από δεκατέσσερα χρόνια- η Κυβέρνηση της Νέας Δημοκρατίας, η Κυβέρνηση με Πρωθυπουργό τον Κυριάκο Μητσοτάκη έδωσε αυξήσεις και στις Ένοπλες Δυνάμεις. Τουλάχιστον ας πούμε ότι έγινε ένα σωστό πρώτο βήμα. Επαναλαμβάνω, είμαι ο τελευταίος ο οποίος θα ισχυριστεί ότι αυτό είναι αρκετό, προφανώς. Αλλά δεν μπορούμε να μηδενίζουμε τις προσπάθειες.

Να θυμίσουμε ότι στο μισθολόγιο των στρατιωτικών των Ενόπλων Δυνάμεων κριτήριο αμοιβής αποτελεί η ανάγκη ειδικής μισθολογικής μεταχείρισης των στελεχών. Γι’ αυτό και στην ΚΥΑ στην οποία αναφερθήκατε, και μάλιστα και να σας πάω και λίγο πιο πίσω, στον ν.4472/2017, χορηγείται επίδομα ιδιαίτερων συνθηκών εργασίας, σε ένδειξη ακριβώς της ιδιαίτερης φύσης της εργασίας των στελεχών των Ενόπλων Δυνάμεων, των καθηκόντων, της απασχόλησης και, μάλιστα, χωρίς ωράριο εργασίας ή πέραν αυτού. Επίσης θα πρέπει να γνωρίζετε ότι στα στελέχη των Ενόπλων Δυνάμεων δεν καταβάλλεται αποζημίωση για απασχόληση πέραν του πενθημέρου. Ωστόσο, αντί αυτού λαμβάνουν το επίδομα ιδιαίτερων συνθηκών εργασίας ποσοτικά μάλιστα αυξημένο -αυτό πρέπει να το κρατήσετε- σε σχέση με το αντίστοιχο καταβαλλόμενο στα στελέχη των σωμάτων ασφαλείας.

Επιπρόσθετα, για τον καθορισμό του ανωτάτου ορίου ορών της νυχτερινής απασχόλησης των στελεχών των Ενόπλων Δυνάμεων, που εκδόθηκε αυτή η ΚΥΑ στην οποία αναφερθήκατε, και για τον καθορισμό των δικαιούχων και τη διαμόρφωση του συνεπαγόμενου κόστους, ελήφθησαν υπ’ όψιν τόσο τα όρια πιστώσεων του Υπουργείου Οικονομικών, που έχει δεσμεύσει στον προϋπολογισμό για την εφαρμογή της αντίστοιχης ΚΥΑ, όσο και τα κριτήρια αξιολόγησης των ειδικών συνθηκών απασχόλησης των στελεχών.

Αυτό κρίθηκε σκόπιμο τόσο για την αποτροπή των δημοσιονομικών παρεκκλίσεων όσο και για την καταστρατήγηση της ενιαίας και ισότιμης αντιμετώπισης των στελεχών.

Όμως, σε κάθε περίπτωση τυχόν χορήγηση του ανωτέρου ή οποιασδήποτε αποζημίωσης ή επιδόματος, πέραν των προβλεπόμενων, απαιτεί τροποποίηση της κείμενης νομοθεσίας, η οποία εμπίπτει, βεβαίως, στην αρμοδιότητα του Υπουργείου Οικονομικών. Είμαστε όμως πρόθυμοι να το συζητήσουμε, πάντα στο πλαίσιο των δυνατοτήτων του κρατικού προϋπολογισμού. Και να γνωρίζετε ότι βούληση της πολιτικής ηγεσίας του Υπουργείου Εθνικής Άμυνας είναι να είμαστε θετικοί στα πάντα, στο μέτρο των δυνατοτήτων του δημοσιονομικού πλαισίου.

Ευχαριστώ πολύ.

**ΠΡΟΕΔΡΕΥΩΝ (Αθανάσιος Μπούρας):** Ευχαριστούμε, κύριε Υφυπουργέ.

Κυρίες και κύριοι συνάδελφοι, έχω την τιμή να ανακοινώσω στο Σώμα ότι ο Υπουργός Δικαιοσύνης διαβίβασε στη Βουλή, σύμφωνα με το άρθρο 86 του Συντάγματος και τον ν.3126/2003 «Ποινική Ευθύνη των Υπουργών», όπως ισχύουν, την 4-8-2023:

Ποινική δικογραφία που αφορά στον Πρωθυπουργό Κυριάκο Μητσοτάκη και στον πρώην Υπουργό Υγείας Βασίλειο Κικίλια.

Ποινική δικογραφία που αφορά στον Πρωθυπουργό Κυριάκο Μητσοτάκη και στους πρώην Υπουργούς και Υφυπουργούς Μεταφορών Κωνσταντίνο Καραμανλή, Χρήστο Σπίρτζη, Μιχαήλ Χρυσοχοΐδη, Μιχαήλ Παπαδόπουλο, Γεώργιο Καραγιάννη, Νικόλαο Μαυραγάνη και Γεώργιο Γεραπετρίτη.

Τελευταία θα συζητηθεί η τέταρτη με αριθμό 44/28-8-2023 επίκαιρη ερώτηση πρώτου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Υποδομών και Μεταφορών, με θέμα: «Κατασκευή του επαρχιακού δρόμου Λάρισας - Φαρσάλων».

Ορίστε, κύριε Λαμπρούλη, έχετε τον λόγο για την πρωτολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Είναι από το 2012 που με τιμά ο λαός της περιοχής και παρευρίσκομαι στη Βουλή και συμμετέχω μέσω της Κοινοβουλευτικής Ομάδας του Κομμουνιστικού Κόμματος στη Βουλή. Δεν θυμάμαι τον αριθμό της ερώτησης αλλά ήταν ίδια ακριβώς σε ό,τι αφορά το περιεχόμενο με αυτή που φέρνουμε στον κοινοβουλευτικό έλεγχο σήμερα.

Αφορά, λοιπόν, τον δρόμο Λάρισας - Φαρσάλων. Είναι ένας επαρχιακός δρόμος, ένα έργο που φυσικά καθυστερεί δεκαετίες. Ο υφιστάμενος οδικός άξονας έχει κριθεί εδώ και χρόνια ακατάλληλος και επικίνδυνος και λόγω της στενότητάς του -φανταστείτε είναι μία λωρίδα ανά κατεύθυνση, δεν υπάρχει τίποτα άλλο- και λόγω των επικίνδυνων στροφών του, την έλλειψη συντήρησης κατά διαστήματα, καθιζήσεων λόγω του ότι είναι κάμπος και παράλληλα υπάρχουν και καθιζήσεις του εδάφους από τις αγροτικές εκμεταλλεύσεις, από την ιδιαιτερότητα του χώρου.

Παράλληλα δημιουργεί και προβλήματα στις δημοτικές κοινότητες από όπου διέρχεται ο δρόμος: Νίκαια, Καρυές, Ζάππειο και πάει λέγοντας, ώσπου να φτάσει στα Φάρσαλα. Φανταστείτε τεράστιους όγκους οχημάτων να διέρχονται από τις κοινότητες αυτές. Αποτέλεσμα έχουν όλα αυτά όχι μόνο την κυκλοφοριακή συμφόρηση αλλά τους τεράστιους κινδύνους για ατυχήματα που έχουν συμβεί και συμβαίνουν, μικρά ή σοβαρότερα, πάρα πολύ συχνά.

Τώρα, εδώ και χρόνια η συζήτηση συνεχίζεται για το ποιος θα κάνει το έργο, ποιανού αρμοδιότητα είναι, περιφέρειες, κυβερνήσεις και πάει λέγοντας. Το πρόβλημα όμως δεν λύνεται, αντίθετα χειροτερεύει, οξύνεται και, μάλιστα, σας λέω με τραγικά αποτελέσματα, θρηνώντας και θύματα.

Συνεπώς οι ευθύνες είναι τεράστιες. Τόσα χρόνια δεν έχει λυθεί αυτό το ζήτημα των σαράντα χιλιομέτρων δρόμου σε μια περιοχή ή, αν θέλετε, σε έναν δρόμο ο οποίος χρησιμοποιείται. Είναι το κομμάτι της παλαιάς εθνικής οδού Λάρισας - Αθηνών μέσω Δομοκού μετά τα Φάρσαλα. Από εκεί διέρχονται βαρέα οχήματα, πέρα από Ι.Χ., αγροτικά μηχανήματα για τις αγροτικές ασχολίες των αγροτών, νταλίκες, μεγάλα φορτηγά με μεγάλο τονάζ, προκειμένου είτε να εξυπηρετήσουν μεταφορικές ανάγκες ή κυρίως να παρακάμψουν τα διόδια, λόγω του δυσβάσταχτου κόστους που κρίνουν οι μεταφορικές εταιρείες ότι δεν μπορούν να σηκώσουν, άρα διέρχονται από αυτόν τον δρόμο.

Φανταστείτε όλο αυτό το πλέγμα αυτών των ζητημάτων σε έναν δρόμο -όπως είπα και στο ξεκίνημα της τοποθέτησής μου- ακατάλληλο και επικίνδυνο που έχει χαρακτηριστεί δρόμος.

Συνεπώς η ερώτηση είναι ποιες θα είναι οι ενέργειες της Κυβέρνησης, του Υπουργείου, ώστε να προχωρήσει η κατασκευή του δρόμου Λάρισας - Φαρσάλων, με σύγχρονες προδιαγραφές και εννοείται με τις προβλέψεις για τις αντίστοιχες παρακάμψεις των δημοτικών κοινοτήτων που διέρχεται ο σημερινός δρόμος.

Σας ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):**  Τον λόγο έχει ο Υφυπουργός Υποδομών και Μεταφορών κ. Νικόλαος Ταχιάος.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, ευχαριστώ.

Ο κύριος Βουλευτής είπε ότι επανέρχεται στο θέμα αυτό από το 2012 αν δεν απατώμαι.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Είναι παλαιότερο.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Είναι παλαιότερο, ακριβώς αυτό ήθελα να πω, ότι αυτό είναι ένα θέμα το οποίο ουσιαστικά ξεκίνησε, ήρθε στην επιφάνεια ως επικείμενο έργο από την εποχή του Γιώργου Σουφλιά, προφανώς και λόγω εντοπιότητας, το 2009.

Είναι μια ιστορία που ξεκίνησε το 2009, η μελέτη του συγκεκριμένου δρόμου Λάρισας - Φαρσάλων. Πραγματικά είναι ένας δρόμος ο οποίος έχει προβλήματα και ο οποίος έπρεπε να επιλύσει τις συνεχώς επιδεινούμενες και φυσικά και διογκούμενες κυκλοφοριακές ανάγκες στην περιοχή.

Η μελέτη αυτή της βελτίωσης της επαρχιακής οδού Λάρισας - Φαρσάλων είχε ανατεθεί για πρώτη φορά στις 27 Αυγούστου του 2009, δηλαδή πριν από δεκατέσσερα ακριβώς χρόνια και σε έναν πολύ μεγάλο βαθμό είχε καταλήξει.

Τι προέκυψε; Προέκυψε ότι από τη μελέτη περιβαλλοντικών επιπτώσεων και από τους περιβαλλοντικούς όρους που μπήκαν, θα έπρεπε να γίνουν σημαντικές αλλαγές στα χαρακτηριστικά αυτού του δρόμου, δηλαδή πέρα από το γεγονός ότι αυτός αποτελούσε μία συρραφή προηγούμενων μελετών και κάποιες βελτιώσεις των γεωμετρικών χαρακτηριστικών, που προέκυψαν στην πορεία, χρειάστηκε να προστεθούν τεχνικά έργα, δηλαδή χρειάστηκε να προστεθούν δώδεκα μεγάλα τεχνικά έργα, κάτι που στο πλαίσιο της σύμβασης, η οποία είχε υπογραφεί τότε, το 2009, και λόγω της νομολογίας που είχε δημιουργηθεί τότε κυρίως από το Ελεγκτικό Συνέδριο, στα μέσα της προηγούμενης δεκαετίας, δεν μπορούσε να προχωρήσει.

Στην προηγούμενη θητεία, λοιπόν, της κυβέρνησης Μητσοτάκη το πρόβλημα πήρε την εξής τροπή, η οποία πραγματικά αποτελεί μία λύση για το θέμα. Αναδείχθηκε -το ζήτησε η ίδια η Περιφέρεια Θεσσαλίας- η μελέτη η οποία έχει ξεκινήσει τις υπολειπόμενες διαδικασίες για την εκπόνησή της. Προχωράει αυτή η μελέτη, είναι σε εξέλιξη και φυσικά είναι ένα έργο που το έχει πάρει πάνω της και θα το εκτελέσει η Περιφέρεια Θεσσαλίας.

Νομίζω ότι ο κ. Αγοραστός έχει εξηγήσει ότι αποτελεί μια από τις πρώτες προτεραιότητες της θητείας την οποία διανύει και την οποία ελπίζω να ανανεώσει στις προσεχείς περιφερειακές εκλογές.

Από κει και πέρα βεβαίως οδικές παρεμβάσεις στην προηγούμενη θητεία της κυβέρνησης Μητσοτάκη βεβαίως κι έχουν γίνει στην περιοχή, οδικές παρεμβάσεις που είχαν κυρίως να κάνουν με τα έκτακτα φαινόμενα τα οποία έπληξαν την Περιφερειακή Ενότητα της Λάρισας.

Συνολικά το ύψος των κονδυλίων τα οποία έχουν διατεθεί ως πιστώσεις είναι 1.930.688 ευρώ εκ των οποίων ήδη έχουν εκταμιευτεί τα 888.000 ευρώ.

Αυτές είναι παρεμβάσεις που γίνονται στην περιοχή των Φαρσάλων, παρεμβάσεις που γίνονται στον Πλατύκαμπο του Δήμου Κιλελέρ, στον Δήμο Τεμπών και φυσικά στην παραλία Μεσαγκάλων και αφορά δρόμους όπως και στο Καστρί του Λουτρού.

Δεν μπορεί κανένας να πει ότι η Λάρισα είναι έξω από το οπτικό πεδίο του Υπουργείου, αλλά σαφώς αυτό που αναφέρατε στην αρχή δεν παύει να είναι ένα θέμα, δηλαδή ότι υπάρχουν αρμόδιες αρχές, οι οποίες έχουν την ευθύνη των δρόμων. Υπάρχουν αρμόδιες αρχές οι οποίες έχουν πιστώσεις τις οποίες πρέπει να διαθέσουν για το πεδίο της ευθύνης τους και, σε κάθε περίπτωση, η Κυβέρνηση έρχεται για να διευκολύνει ακριβώς αυτές στο έργο τους στον βαθμό που αυτό είναι εφικτό. Και ήταν εφικτό, εφόσον είχε ξεκινήσει αυτή η μελέτη το 2009.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Κύριε Λαμπρούλη, έχετε τον λόγο για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Και φτάσαμε, λοιπόν, στο επίδικο: ποιος θα φτιάξει τον δρόμο; Διότι τα προηγούμενα χρόνια και, αν θέλετε, την προηγούμενη τετραετία, είχαμε μια σειρά από δημόσιες εμφανίσεις, στο πλαίσιο διαβουλεύσεων, συζητήσεων, ατελείωτες ώρες, σε περιφέρεια, με δήμους, με Βουλευτές, με φορείς, με Υπουργούς, έστω και λόγω κορωνοϊού μέσω τηλεδιασκέψεων.

Όμως και με την έλευση του προκατόχου του Υπουργείου, δηλαδή του κ. Καραμανλή, στις 24 Φεβρουαρίου του 2023, ο οποίος, περνώντας ή περιοδεύοντας στην περιοχή, σε ό,τι αφορά το ζήτημα του δρόμου Λάρισας - Φαρσάλων, τι είχε πει; Επί λέξει, είχε πει: «Πάρτε το στην Περιφέρεια και ωριμάστε το μελετητικά.». Έγινε;

Το είπατε και εσείς ότι ανέλαβε η περιφέρεια τη μελέτη ή τη νέα μελέτη -όπως θέλετε πείτε το- και λέει ότι το Υπουργείο έχει τη βούληση να γίνει φυσικά αυτό το έργο και θα βοηθήσει την περιφέρεια να βρει χρηματοδότηση.

Κοιτάξτε τώρα για το ζήτημα της χρηματοδότησης τι παιγνίδι -επιτρέψτε μου τον όρο, κύριε Πρόεδρε- παίζεται. Τον Οκτώβριο του 2020 ο κ. Αγοραστός σε δημόσιες δηλώσεις του στα μέσα μαζικής ενημέρωσης είχε πει ότι το έργο εντάσσεται στο Ταμείο Ανάκαμψης -ουδέν ψευδέστερον, βέβαια!- ότι είχε εξασφαλίσει, δηλαδή, τη χρηματοδότηση από το 2020 και δεν υπήρχε η μελέτη. Πέραν, λοιπόν, της ολοκλήρωσης μελέτης και τη χρηματοδότηση του έργου. Και πώς εξηγείται ότι το 2002, σε επίκαιρη ερώτηση της Λαϊκής Συσπείρωσης στο Περιφερειακό Σύμβουλο απάντησε ο κύριος περιφερειάρχης ότι μελετάται και ωριμάζει από την περιφέρεια το έργο, αλλά είναι άγνωστο το πότε θα γίνει, αφού το σχετικό κονδύλι δεν έχει εξασφαλιστεί και ότι καμμία δέσμευση δεν υπήρχε το 2022 από το Υπουργείο Υποδομών. Και έρχεται, λοιπόν, ο κ. Καραμανλής τον Φεβρουάριο του 2023 και δηλώνει το εξής: Πάρτε, ως περιφέρεια, τη μελέτη και θα βρούμε τον τρόπο της χρηματοδότησης.

Ποιο είναι, λοιπόν, το αίτημα, αν θέλετε; Διότι πλέον πρέπει να μπει ένα τέλος, τέλος πάντων! Δεν αφορά εσάς, αλλά τους προκατόχους σας ή, αν θέλετε, την περιφέρεια. Φτάνουν όλα αυτά τα χρόνια τα κάλπικα λόγια και οι ψεύτικες υποσχέσεις. Πρέπει να δρομολογηθεί ένα έργο -δεν χρειάζεται να επαναλάβω την αναγκαιότητά του- να σταματήσει αυτό το πινγκ-πονγκ των ευθυνών μεταξύ Περιφέρειας-Κυβέρνησης -ή κυβερνήσεων, φυσικά.

Αυτό που ζητούμε, κύριε Υφυπουργέ, είναι το εξής. Σήμερα εδώ είστε προετοιμασμένος, γνωρίζετε το θέμα το οποίο έχει συμβεί όλα τα προηγούμενα χρόνια, τι έχει δρομολογηθεί. Να ανακοινώσετε υπεύθυνα ποιος θα είναι, πρώτον, ο κύριος του έργου και από πού θα χρηματοδοτηθεί το συγκεκριμένο έργο. Και, βέβαια, θέλουμε να μας δώσετε επιτέλους συγκεκριμένο χρονοδιάγραμμα για την κατασκευή του νέου ασφαλούς δρόμου Λάρισας - Φαρσάλων, γιατί στην ουσία, εάν δεν γίνουν αυτά, θα συνεχιστεί ο εμπαιγμός και ο βαρύς φόρος αίματος -και δεν το λέω αυτό για εντυπωσιασμό- που πληρώνει η περιοχή με τις απώλειες ζωών.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ τον κ. Λαμπρούλη.

Κύριε Υφυπουργέ, έχετε τον λόγο για τη δευτερολογία σας.

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Κύριε Πρόεδρε, νομίζω ότι θα απογοητεύσω τον κύριο Βουλευτή, με την έννοια ότι δεν θα του δώσω ακριβή απάντηση στο πώς θα χρηματοδοτηθεί το έργο.

Θα επαναλάβω αυτό που πολύ ορθά -και θα έλεγα και σοφά- ο κ. Καραμανλής είπε την προηγούμενη φορά, ότι θα βρούμε χρηματοδότηση. Και το λέω αυτό για ποιον λόγο; Για τον πολύ απλό λόγο ότι για να υπάρξει χρηματοδότηση για ένα έργο, πρέπει να έχεις σαφείς μελέτες, πρέπει να έχεις δημοπράτηση, πρέπει να έχεις προϋπολογισμούς, για να ξέρεις τι θα σου κοστίσει αυτό το έργο, κυρίως βεβαίως γιατί σήμερα προϋπόθεση για να πάρεις μια χρηματοδότηση από οποιοδήποτε χρηματοδοτικό εργαλείο είναι πρωτίστως η έννοια του κόστους-οφέλους, η οποία πλέον αποτελεί αντικείμενο των μελετών και η οποία δεν έχει να κάνει με αυτό που εσείς οσμίζεστε ή εγώ οσμίζομαι, ότι πραγματικά είναι ένα πολύ χρήσιμο έργο, αλλά έχει να κάνει με το ότι αυτό πρέπει να αποδεικνύεται και από τους αριθμούς.

Στοιχείο, λοιπόν, της μελέτης η οποία εκπονείται είναι και αυτό και με βάση αυτή τη μελέτη θα διασφαλιστεί χωρίς καμμία αμφιβολία η χρηματοδότηση, πιθανότατα και από τα χρηματοδοτικά εργαλεία της περιφέρειας.

Όμως, πρέπει να καταλάβουμε κάποτε σε αυτή τη χώρα και νομίζω ότι αυτό πρέπει να γίνει σαφές -ο κ. Καραμανλής το ήξερε πολύ καλά αυτό και γι’ αυτό σας έδωσε τις προηγούμενες απαντήσεις- ότι αυτό που πραγματικά είναι δύσκολο, είναι πολύ δυσκολότερο από την εκτέλεση του έργου και ειδικά σε μια χώρα που έχει κατασκευάσει τόσο σημαντικά οδικά έργα, όπως η Ελλάδα, είναι πάρα πολύ σημαντικό να προχωρούν με ορθό τρόπο οι ωριμάσεις των έργων. Και είναι η ωρίμαση των έργων αυτή η οποία τελικά απαιτεί τον περισσότερο χρόνο.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Πόσο χρόνο πρέπει να πάρει, κατά τη γνώμη σας;

**ΝΙΚΟΛΑΟΣ ΤΑΧΙΑΟΣ (Υφυπουργός Υποδομών και Μεταφορών):** Θα έλεγα ότι, ναι, υπάρχει υπερβολή σε αυτό το χρονικό διάστημα. Υπάρχει υπερβολή, γιατί μεσολάβησε η περίοδος της κρίσης. Υπάρχει υπερβολή, γιατί σε αυτή την περίοδο η νομολογία υπέστη διάφορες, αν θέλετε, διακυμάνσεις ως προς το περιεχόμενό της για το πώς θα μπορούσε να προχωρήσει η ενεργή σύμβαση της μελέτης η οποία υπήρχε, αλλά λύση δόθηκε. Και δόθηκε από την προηγούμενη κυβέρνηση, πάλι του Κυριάκου Μητσοτάκη.

Εκείνο που έχει σημασία είναι το εξής. Εγώ δεν θα παρεξηγήσω αυτόν τον όρο που είπατε, για βαρύ φόρο αίματος. Πραγματικά, υπάρχουν πολλοί δρόμοι στην Ελλάδα -φαντάζομαι ότι η επαρχιακή οδός Λάρισας - Φαρσάλων δεν είναι ο μόνος δρόμος με αυτά τα χαρακτηριστικά- που έχουν μεγάλη επικινδυνότητα. Δεν το φαντάζομαι, το ξέρω.

Στο Ταμείο Ανάκαμψης, λοιπόν, ένα έργο το οποίο προωθείται και έχει προϋπολογισμό πάνω από 230 εκατομμύρια ευρώ και το οποίο αυτή τη στιγμή κινείται, είναι σημειακές παρεμβάσεις οδικής ασφάλειας σε ενεργούς δρόμους, light, ελαφριές επεμβάσεις, οι οποίες θα επιτρέψουν ακριβώς τη μείωση των ατυχημάτων.

Ένα πρότυπο τέτοιων παρεμβάσεων είχαμε στην παλιά εθνική οδό Πάτρας - Πύργου, οι οποίες παρεμβάσεις ολοκληρώθηκαν στις 31 Ιουλίου και οι οποίες, πραγματικά, έφεραν μια πάρα πολύ σημαντική μείωση, σχεδόν εξαφάνιση, των ατυχημάτων ή των δυστυχημάτων στο συγκεκριμένο οδικό δίκτυο.

Καταλαβαίνω, λοιπόν, ότι για όσον χρόνο απαιτηθεί πλέον για τη διασφάλιση των χρηματοδοτικών εργαλείων και για την κατασκευή του έργου, η περιφέρεια -επειδή αυτή είναι που συμπράττει με το Υπουργείο Υποδομών για την εκτέλεση των έργων οδικής ασφάλειας-, θα έχει τη δυνατότητα να παράσχει εκείνες τις προσωρινές παρεμβάσεις που είναι απαραίτητες, για να εξασφαλίσουμε αυτό που για εμάς είναι το σημαντικότερο -φαντάζομαι και για σας- και αυτό είναι η οδική ασφάλεια.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Αθανάσιος Μπούρας):** Και εγώ ευχαριστώ.

Κυρίες και κύριοι συνάδελφοι, η τρίτη με αριθμό 46/28-8-2023 επίκαιρη ερώτηση πρώτου κύκλου του Βουλευτή Κιλκίς του ΠΑΣΟΚ - Κινήματος Αλλαγής κ. Στέφανου Παραστατίδη προς τον Υπουργό Παιδείας, Θρησκευμάτων και Αθλητισμού, με θέμα: «Ετοιμότητα Υπουργείου ως προς την καταγραφή και την κάλυψη των κενών σε εκπαιδευτικό και βοηθητικό προσωπικό γενικής και ειδικής εκπαίδευσης και λειτουργίας των Ολοήμερων Δημοτικών Σχολείων», δεν θα συζητηθεί κατόπιν συνεννόησης.

Επίσης, η δεύτερη με αριθμό 45/28-8-2023 επίκαιρη ερώτηση δεύτερου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Πολιτισμού, με θέμα: «Για τη μεταστέγαση του Κρατικού Ωδείου Θεσσαλονίκης σε έναν ενιαίο χώρο», δεν θα συζητηθεί κατόπιν συνεννόησης.

Τέλος, η δεύτερη με αριθμό 47/28-8-2023 επίκαιρη ερώτηση πρώτου κύκλου της Βουλευτού Β3΄ Νότιου Τομέα Αθηνών του ΣΥΡΙΖΑ - Προοδευτική Συμμαχία κ. Θεανώς Φωτίου προς την Υπουργό Εσωτερικών, με θέμα: «Βρέφη και νήπια, με voucher ή χωρίς, σε δημοτικούς βρεφονηπιακούς σταθμούς που δεν τηρούν τον Κανονισμό Πυροπροστασίας», δεν θα συζητηθεί κατόπιν συνεννόησης.

Ολοκληρώθηκε η συζήτηση των επίκαιρων ερωτήσεων.

Κυρίες και κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Αθανάσιος Μπούρας):** Με τη συναίνεση του Σώματος και ώρα 12.29΄ λύεται η συνεδρίαση για τη Δευτέρα 4 Σεπτεμβρίου 2023 και ώρα 10.00΄, με αντικείμενο εργασιών του Σώματος: νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**